
Bill (la nomo William estis uzata nur en dokumentoj kaj sur 
titolpaĝoj en libroj) Auld, kun kiu ni aktive korespondis ekde 
la mezo de la 1980aj jaroj, komencis kunlabori kun nia 
eldonejo preskaŭ tuj post la unua publika prezentiĝo de 
Sezonoj (en la Viena UK, 1992). Dum 1993-2001 ni ĉiujare 
eldonis unu libron de Auld, inkluzive de la tri libroj de La 
Mastro de la Ringoj de Tolkien. Entute, naŭ libroj dum naŭ 
jaroj. 


La elekto de Bill por la deka estis plia mondliteratura 
ĉefverko - La postlasitaj paperoj de la Klubo Pikvika de 
Charles Dickens, kio devus kroni lian literaturan karieron. Ni 
komencis ricevi la tradukon, kiun li sendadis el Skotlando 
poĉapitre. Post redaktado, korektado kaj provlegado, ĉiu 
nova ĉapitro estis resendata al la tradukinto por definitiva 
aprobo, kaj daŭris priparolo de konkretaj tradukproblemoj. 


Bedaŭrinde, la sanstato de Bill malprogresis. Li sukcesis 
traduki kaj tajpi nur sep ĉapitrojn kaj verki kelkajn notojn. La 
cetero restis netradukita. Fiaskis la provo formi teamon, kiu 
daŭrigus la tradukon laŭ la stilo de la skota tradukmajstro. 


Ni povus resti la du unikaj personoj, kiuj havus la privilegion 
ĝui Pikvikon en Esperanto. Sed ni decidis dividi ĉi tiun ĝuon 
kun ĉiuj, kiuj ŝatas legi beletrajn tekstojn en Esperanto. 


Hodiaŭ, je la ducenta naskiĝdatreveno de Dickens, ni 
donacas al la esperantista legantaro la Auldan tradukon de 
Pikviko en elektronika formo. Ni esperas, ke - danke al Bill 
Auld - vi kun intereso kaj plezuro kunvojaĝos kun la ĉarma 
sinjoro Pikviko kaj ties amikoj. 


Agrablan vojaĝon! 


Halina Gorecka 
Aleksander Korĵenkov 
Kaliningrado 


La 7an de februaro 2012 


Ĉapitro 1 
La pikvikanoj 


La unua lumradio iluminanta la malhelon kaj blindige 
briliganta tiun obskuron, en kiu la pli frua historio de la 
senmorta Pikviko ŝajnas volvita, deriviĝas de tralego de la 
sekvonta enskribo en la Protokolo de la Klubo Pikvika, kiun 
la redaktoro de ĉi tiuj paperoj kun plej granda plezuro 
elmetas antaŭ la legantaron, kiel pruvon pri la zorga atento, 
senlaca diligento, kaj fajna elektemo, laŭ kiuj estis 
plenumita lia serĉado inter la multspecaj dokumentoj 
konfiditaj al li. 


“La 12an de majo 1827. Sinjoro Jozefo Smigerso, 
E.V.P.M.K.P.[1], prezidis. La jenaj rezolucioj estis 
unuanime akceptitaj: 


“Ke tiu ĉi Asocio aŭdis kun sentoj de sendevia kontento 
kaj senrezerva aprobo legadon de papero komunikita de 
sinjoro Samuelo Pikviko, Ĝ.P.M.K.P.[2], sub la titolo 
“Rezonado pri la Fonto de la Hampstedaj Lagetoj, kun 
kelka observado rilate al la Teorio pri Gasterosteoj'; kaj 
ke tiu ĉi Asocio jene esprimas plej varman dankon al la 


A 


dirita sinjoro Samuelo Pikviko, G.P.M.K.P., protio. 


“Ke kvankam tiu ĉi Asocio profunde konscias pri la 
avantaĝoj nepre aldoniĝantaj al la progreso de la 
scienco pro la verko ĵus aludita — ne malpli ol pro la 
senlacaj esploroj far sinjoro Samuelo Pikviko, Ĝ.P.M.K.P., 
en Hornseo, Altpordego, Brikstono kaj Kambervelo — ĝi 
ne povas ne sperti viglan senton pri la nekalkuleblaj 
gajnoj, kiuj neeviteble rezultiĝus, se la rezonadon de tiu 
klera viro estus portitaj al kampo pli vasta, pro plilarĝigo 
de liaj vojaĝoj kaj sekva pligrandigo de lia sfero de 


observado, por la novaj konoj kaj diskonigado de 
kleraĵoj. 


“Ke, pro la ĵus menciita kaŭzo, tiu ĉi Asocio serioze 
konsideris proponon, lanĉitan de la menciita sinjoro 
Samuelo Pikviko, Ĝ.P.M.K.P., kaj de tri aliaj pikvikanoj 
sube nomitaj, ke estu formita nova filio de Unuiĝintaj 
Pikvikanoj, sub la titolo la Koresponda Societo de la 
Klubo Pikvika. 


“Ke la dirita propono ricevis la konsenton kaj aprobon de 
tiu ĉi Asocio. 


“Ke la Koresponda Societo de la Klubo Pikvika tial estas 
formita, kaj ke sinjoro Samuelo Pikviko, Ĝ.P.M.K.P., sinjoro 
Tresio Tupmano, M.K.P., sinjoro Aŭgusto Snodgraso, 
M.K.P., kaj sinjoro Natanielo Vinklo, M.K.P., estas per tio ĉi 
nomumitaj kaj difinitaj kiel membroj de tiu sama; kaj ke 
ili estu petitaj sendi de tempo al tempo aŭtentajn 
priskribojn pri siaj vojaĝoj kaj esploroj, pri sia observado 
de karakteroj kaj moroj, kaj pri la tuto de siaj aventuroj, 
kune kun ĉiuj rakontoj kaj paperoj leviĝontaj pro la lokaj 
pejzaĝoj aŭ renkontiĝoj, al la Klubo Pikvika, lokita en 
Londono. 


“Ke tiu ĉi Asocio kore agnoskas la principon, ke ĉiu 
membro de la Koresponda Societo respondecu pri la 
propraj vojaĝelspezoj, kaj ke ĝi konstatas neniun ajn 
obstaklon al tio, ke la membroj de la menciita societo 
daŭrigu siajn esplorojn tiel longe kiel plaĉos al ili laŭ la 
samaj kondiĉoj. 


“Ke la membroj de la menciita Koresponda Societo estu, 
kaj estas, informitaj, ke ilia propono pagi la afrankon de 
siaj leteroj kaj la transporton de siaj pakaĵoj, estas 
pripensita de tiu ĉi Asocio, kaj ke tiu ĉi Asocio taksas 


tian proponon inda je la grandiozaj mensoj, el kiuj ĝi 
devenis, kaj ke per tio ĉi ĝi signas sian perfektan 
konsenton pri tio”. 


Hazarda observanto, aldonas la sekretario al kies notoj ni 
ŝuldas la sekvontan priskribon, hazarda observanto eble 
rimarkus nenion eksterordinaran pri la kalva kapo kaj rondaj 
okulvitroj, kiuj atente direktiĝis al lia (de la sekretario) 
vizaĝo dum la legado de la supraj rezolucioj; sed al tiuj, kiuj 
sciis, ke la giganta cerbo de Pikviko funkcias malantaŭ tiu 
frunto, kaj ke la ridetaj okuloj de Pikviko ekbrilas malantaŭ 
tiuj okulvitroj, la spektaklo vere estis interesa. Tie sidis la 
homo, kiu spuris ĝis la fonto mem la gravajn lagetojn de 
Hampstedo kaj perturbis la sciencan mondon per sia Teorio 
pri Gasterosteoj, tiel trankvile kaj senemocie kiel la profunda 
akvo de la unua dum frosta tago, aŭ kiel unuopa specimeno 
de la alia plej funde de fajenca bokalo. Kaj kiom pli interesa 
estiĝis la spektaklo, kiam plene vigliĝante kaj verviĝante pro 
simultana voko por “Pikviko” eksplodinta el liaj adeptoj, tiu 
glora homo malrapide surgrimpis la brakseĝon, sur kiu li 
antaŭe sidis, kaj alparolis tiun klubon, kiun li mem fondis. 
Kian studaĵon por pentrartisto prezentis tiu ekscita vidaĵo! 
La elokventa Pikviko, kun unu mano gracie kaŝita sub la 
basko, kaj la alia gestanta en la aero, por helpi lian ardan 
deklamadon; lia altigita pozicio rivelis tiujn striktan 
pantalonon kaj gamaŝojn, kiuj, se ili vestus aliulon, povus 
resti nerimarkitaj, sed kiuj, kiam Pikviko vestis ilin — se ni 
rajtas tiel esprimi — inspiris sendevigan imponiĝon kaj 
respekton, ĉirkaŭita de la homoj, kiuj sin proponis por 
partopreni la glorojn de liaj eltrovoj. Dekstre sidis sinjoro 
Tresio Tupmano — la tro impresebla Tupmano, kiu al la saĝo 
kaj sperto de la aĝo pli matura aldonis la entuziasmon kaj 
ardon de knabo, pro la plej interesa kaj pardoninda el ĉiuj 
homaj malfortaĵoj — la amo. Tempo kaj nutrado plilarĝigis 
tiun figuron iam romantikan; la nigra silka veŝto iĝis ĉiam pli 
vasta; colon post colo la ora horloĝa ĉeneto sub ĝi malaperis 


el la vidkampo de Tupmano; kaj iom post iom la ampleksa 
mentono invadis la terenon de la blanka kravato: sed la 
animo de Tupmano spertis neniun ŝanĝiĝon — admiro al la 
bela sekso daŭre estis lia reganta pasio. Maldekstre de sia 
glora ĉefo sidis la poeziema Snodgraso, kaj post li la 
sportema Vinklo, la unua poetece volvita en la mistera blua 
frako kun hundhaŭta kolumo, kaj la dua aldonanta katizon al 
nova verda ĉasredingoto, plejda koltuko, kaj strikta 
lanpantalono. 








La oratoraĵo de sinjoro Pikviko ĉiuokaze, kune kun la debato 
pri ĝi, estas enskribita en la Protokolo de la Klubo. Ambaŭ 
forte similas la diskutojn de aliaj famaj asocioj, kaj tial ke 
estas ĉiam interese spuri similecojn inter la proceduroj de 
grandiozuloj, ni transskribas la raporton al tiuj ĉi paĝoj. 


“Sinjoro Pikviko komentis (diris la sekretario), ke famo 
estas tre kara al la koroj de ĉiuj homoj. Poezia famo estis 
kara al la koro de lia amiko Snodgraso, famo pri sukcesoj 
estis egale kara al lia amiko Tupmano, kaj la deziro 
meriti famon en la sportoj kampaj, aeraj kaj akvaj estis 
ĉefaĵo en la brusto de lia amiko Vinklo. Li (sinjoro 
Pikviko) ne volis malagnoski, ke li estas influita de homaj 
pasioj, kaj homaj sentoj (huraoj) — eble de homaj 
malfortoj — (laŭtaj krioj “Ne!'), sed tion ĉi li volis diri, ke 
se lam fajro de propra graveco ekbrulis en lia sino, la 
deziro prefere profiti al la homa raso efike estingis ĝin. 
La laŭdo de l' homaro estis lia balancilo[3], filantropio 
estis lia asekura oficejo (frenezaj huraoj). Li spertis iom 
da fiero, kiam li prezentis al la mondo sian Gasterostean 
Teorion; ĝi eble estas fama, aŭ eble ne. (Krioj “Ĝi famas' 
kaj multaj huraoj.) Li akceptis la aserton de tiu 
honorinda pikvikano, kies voĉon li ĵus aŭdis — ĝi famis, 
sed se la famo pri tiu traktato etendiĝus ĝis la plej foraj 
limoj de la konata mondo, la fiero laŭ kiu li meditus pri la 
aŭtoreco de tiu verko estus bagatela kompare kun la 
fiero, laŭ kiu li ĉirkaŭrigardus dum tiu ĉi, la plej fiera 
momento de lia ekzistado (huraoj). Sed li estas individuo 
humila ('Ne, ne!'). Tamen li ne povis ne senti, ke ili 
elektis lin por servado ege honorinda kaj iom danĝera. 
Vojaĝado estis en stato maltrankvila, kaj la mensoj de la 
koĉeroj estis perturbitaj. Ili ĉirkaŭrigardu kaj meditu pri 
la eventoj, kiuj okazadas en la ĉirkaŭaĵo. Diliĝencoj 
renversiĝas ĉiudirekte, ĉevaloj forkuras, boatoj dronas, 
kaj kaldronegoj eksplodas. (Huraoj... Voĉo: “Ne!”) Ne! 
(Huraoj.) Tiu honorinda pikvikano, kiu kriis “Ne” tiel 
laŭte, prezentu sin kaj malagnosku, se li povas. (Huraoj.) 
Kiu kriis “Ne'? (Entuziasmaj huraoj.) Ĉu temis pri iu 
vanta kaj seniluziigita viro — li ne dirus merceristo 
(laŭtaj huraoj) — kiu, ĵaluza pro la laŭdoj kiuj estis — 
eble senmerite — aljuĝitaj al liaj (de sinjoro Pikviko) 
esploroj, kaj suferanta je la malaprobo amasigita sur la 


proprajn feblajn klopodojn rivali, nun utiligis tiun fian 
kaj kalumnian manieron de... 


“Sinjoro Blotono (el Aldpordo) petis la parolon. Ĉu la 
honorinda pikvikano aludis al li? (Krioj “Ordon!”, 
“Prezidanto!”, “Jes!”, “Ne!”, “Daŭrigu!', “Cesu” k.t.p.) 


“Sinjoro Pikviko ne konsentis submetiĝi al bruado. Li jes 
aludis al la honorinda sinjoro. (Granda ekscitiĝo.) 


“Sinjoro Blotono do volis nur diri, ke li repuŝas la falsan 
kaj kalumnian akuzon far la honorinda sinjoro kun 
profunda malestimo. (Grandaj huraoj.) La honorinda 
sinjoro estas ĉarlatano. (Enorma konfuziĝo, kaj laŭtaj 
krioj “Prezidanto!” kaj “Ordon!') 


“Sinjoro Snodgraso petis la parolon. Li apelis al la 
prezidanto. (Aŭdu.) Li volis scii, Ĉu estos permesite, ke 
daŭru tiu ĉi hontinda konkurado inter la du membroj de 
tiu klubo. (Aŭdu, aŭdu.) 


“La prezidanto estis tute certa, ke la honorinda 
pikvikano retiros la esprimon, kiun li ĵus uzis. 


“Sinjoro Blotono, kun plejebla respekto al la prezidanto, 
estis tute certa, ke tion li ne faros. 


“La prezidanto sentis nepran devon demandi al la 
honorinda sinjoro, ĉu li uzis la esprimon ĵus ellasitan laŭ 
ordinara senco. 


“Sinjoro Blotono ne hezitis diri, ke ne. Li uzis tiun 
vorton laŭ ĝia pikvikana senco. (Aŭdu. Aŭdu.) Li devis 
agnoski, ke persone li vartis plej altan respekton kaj 
estimon al la honorinda sinjoro; li simple taksis lin 
ĉarlatano laŭ la pikvikana vidpunkto. (Aŭdu, aŭdu.) 


“Sinjoro Pikviko sentis sin tre kontentigita pro la justa, 
verama kaj plena klarigo de sia honorinda amiko. Li 
petis, ke oni tuj komprenu, ke liaj propraj komentoj 
laŭintence nur konformis al la pikvikana signifo. 
(Huraoj.)” 


Ĉi tie finiĝas la enskribo, kiel sendube ankaŭ la debato, 
atinginte tian tre kontentigan kaj inteligentan punkton. Ni 
ne havas oficialan registron de la faktoj, kiujn trovos la 
leganto notitaj en la venonta ĉapitro, sed ili estas zorge 
kunmetitaj el leteroj kaj aliaj manuskriptaj aŭtoritatoj, tiom 
nedubeble malfalsaj, kiom pravigas ilian rakontadon en 
formo seninterrompa. 


Ĉapitro 2 


La vojaĝo de la unua tago kaj la aventuroj de la unua 
vespero, kun ties sekvoj 


Tiu akurata ĝenerala servisto, la suno, ĵus leviĝis, kaj 
komencis fajrigi alumeton matene de la dek-tria de majo mil 
okcent dudek sep, kiam sinjoro Samuelo Pikviko ekbrilis kiel 
alia suno post sia dormado, ĵetmalfermis sian dormoĉambran 
fenestron kaj elrigardis al la suba Mondo. Gosvelostrato estis 
antaŭ liaj piedoj, Gosvelostrato estis dekstre de li ĝis la 
vidkampa limo, Gosvelostrato etendiĝis maldekstre, kaj la 
kontraŭa flanko de Gosvelostrato estis trans la vojo. “Tiaj”, 
pensis sinjoro Pikviko”, estas la mallarĝaj vidpunktoj de tiuj 
filozofoj kiuj, kontentigitaj per ekzamenado de tio, kio kuŝas 
antaŭ ili, ne rigardas al la veroj, kiuj kaŝiĝas poste. Tiel same 
mi povus kontentiĝi gapante ĉiam al Gosvelostrato, sen eĉ 
unu klopodo penetri ĝis la kaŝitaj landoj, kiuj ĉiuflanke 
ĉirkaŭas ĝin”. Kaj espriminte tiun belan rimarkon, sinjoro 
Pikviko komencis meti sin en siajn vestaĵojn, kaj siajn 
vestaĵojn en valizon. Grandiozuloj malofte tre sindoneme 
aranĝas siajn vestojn; la funkciado de sinrazado, sinvestado 
kaj kafotrinkado estas baldaŭ plenumita; kaj post alia horo 
sinjoro Pikviko, kun la valizo en la mano, teleskopa lorno en 
la surtuta poŝo, kaj notkajero en la veŝto, preta por ricevi 
eltrovaĵojn endajn je prinotado, alvenis al la diliĝenca stacio 
en la Sankta Marteno-la-Granda. 


“Fiakron!” diris sinjoro Pikviko. 


“Jen por vi, sinjoro”, kriis stranga homarspecimeno en 
surtuto sakaĵa kaj antaŭtuko samŝtofa, kiu kun latuna 
etikedo kaj numero ĉirkaŭ la kolo aspektis kvazaŭ li estus 
katalogita en iu kolekto da raraĵoj. Tiu estis la stacia 
servisto[4]. “Jen por vi, sinjoro. Nun jam, l' unua fiakristo!” 


Kaj kiam la unua fiakristo estis alvokita el la trinkejo, kie li 
fumis sian unuan pipon, sinjoro Pikviko kaj lia valizo estis 
ĵetitaj en la veturilon. 


“Al la Ora Kruciĝo”, diris sinjoro Pikviko. 


“Valoras nur unu ŝilingon, Toĉjo”, kriis la fiakristo, 
malkontente, por informi sian amikon, la stacian serviston, 
dum la fiakro ekiris. 


“Kiom aĝas tiu ĉevalo, amiko mia?” demandis sinjoro 
Pikviko, frotante sian nazon per la ŝilingo, rezervita por la 
veturpago. 


“Kvardekdujara”, respondis la fiakristo, gvate rigardante lin. 


“Kio!” elpuŝis sinjoro Pikviko, metante manon al sia 
notkajero. La fiakristo ripetis sian antaŭan diraĵon. Sinjoro 
Pikviko rigardis tre atente la vizaĝon de la homo, sed liaj 
trajtoj ne moviĝis, do li tuj notis la fakton. 


“Kaj kiom longe vi ĉiufoje restigas ĝin inter la timonoj?” 
demandis sinjoro Pikviko, serĉante pliajn informojn. 


“Du aŭ tri semajnojn”, respondis la viro. 


“Ĉu semajnojn!” diris sinjoro Pikviko mirigite kaj denove 
eligis la notkajeron. 


“Ĝi loĝas en Pentonvilo[5], kiam ĝi estas hejme”, komentis 
la fiakristo senemocie, “sed ni malofte hejmenigas ĝin, pro 
ĝia malforta punkto”. 


“Ĉu pro ĝia malforta punkto!” rediris la perpleksa sinjoro 
Pikviko. 


“Ĝi ĉiam falas teren, kiam oni ellasas ĝin el inter la timonoj”, 
daŭrigis la fiakristo, “sed kiam ĝi estas inter ili, ni ligas ĝin 
tre strikte supre-sube, kun ankaŭ tre mallongaj gvidrimenoj, 
tiel ke ĝi fakte ne povas fali, kaj ni surmetis paron da ege 
grandaj radoj, do kiam ĝi efektive moviĝas, ili postkuras ĝin, 
kaj ĝi estas devigata pluiri — ĝi ne povas malhelpi tion”. 


Sinjoro Pikviko registris ĉiun vorton el tiu diraĵo en sia 
notkajero, kun la intenco komuniki ĝin al la klubo, kiel 
elstaran ekzemplon de la vivtenado en ĉevaloj ĉe 
cirkonstancoj malfavoraj. La enskribado apenaŭ finiĝis, kiam 
ili venis al la Ora Kruciĝo. La fiakristo saltis suben, kaj sinjoro 
Pikviko eliris. Sinjoro Tupmano, sinjoro Snodgraso kaj sinjoro 
Vinklo, kiuj maltrankvile atendis la alvenon de sia glora 
estro, dense bonvenigis lin. 


“Jen la veturpago”, diris sinjoro Pikviko, etendante la 
ŝilingon al la fiakristo. 


Kiom surpriziĝis la klerulo, kiam tiu nekomprenebla persono 
ĵetis la monon sur la pavimojn kaj petis per metaforaj 
esprimoj la plezuron interbatiĝi kun li (sinjoro Pikviko) por la 
monsumo! 


“Vi estas freneza”, diris sinjoro Snodgraso. 
“Aŭ ebria”, diris sinjoro Vinklo. 
“Aŭ ambaŭ kune”, diris sinjoro Tupmano. 


“Ek al!” diris la fiakristo, daŭre pugnogestante kvazaŭ 
risorta mehanismo. “Ek al! La tuta kvaropo”. 


“Jen spritaĵo!” kriis sesopo da fiakristoj. “Eklaboru Sam”, — 
kaj ili tre gaje amasiĝis ĉirkaŭ la partio. 


“Kial la kverelo, Sam?” demandis iu sinjoro kun nigraj 
kalikotaj manikoj. 


“Kverelo, ĉu?” respondis la fiakristo, “por kio li volis mian 
numeron?” 


“Mi ne volis vian numeron”, diris la mirigita sinjoro Pikviko. 
“Kial do vi notis ĝin?” demandis la fiakristo. 
“Mi ne ĝin notis”, diris sinjoro Pikviko indigne. 


“Ĉu iu volus kredi”, daŭrigis la fiakristo, apelacie al la 
homamaso, “ĉu iu volus kredi, ke informisto[6] veturus en 
ies fiakro, ne nur notante ties numeron, sed krome ĉiun 
vorton, kiun li elparolas”. (Lumo ekflagris al sinjoro Pikviko 
— temis pri la notkajero.) 


“Ĉu vere tamen?” demandis alia fiakristo. 


“Jes, tion li faris”, respondis la unua, — “kaj instiginte min 
ataki lin, alvokis tri atestantojn por pruvi la atakon. Sed mi 
regalos lin, eĉ se mi pro tio enkarceriĝos por ses monatoj. Ek 
al!” 


La fiakristo ĵetis sian ĉapelon sur la teron, kun malprudenta 
senzorgo pri sia privata propraĵo, kaj forfrapis la okulvitrojn 
de sinjoro Pikviko, kaj sekvis tiun atakon per bato al la nazo 
de sinjoro Pikviko, kaj alia al la brusto de sinjoro Pikviko, kaj 
la tria al la okulo de sinjoro Snodgraso, kaj la kvara por iom 
variigi la aferon, al la veŝto de sinjoro Tupmano, kaj poste 
saltis sur la vojon, kaj poste reen sur la trotuaron, kaj fine 
frape eligis la tutan provizon da spiro el la korpo de sinjoro 
Vinklo; kaj ĉio ĉi dum seso da sekundoj. 

“Kie estas policisto?” diris sinjoro Snodgraso. 


“Akvumu ilin sub la pumpilo”, proponis vendisto de varmaj 
pasteĉoj. 


“Vi suferos pro tio ĉi”, anhelis sinjoro Pikviko. 
“Informistoj!” kriis la homamaso. 


“Ek al”, kriis la fiakristo, kiu senĉese pugnogestis la tutan 
tempon. 


Ĝis nun la homamaso estis pasive spektanta la scenon, sed 
kiam disvastiĝis la sciigo, ke la pikvikanoj estas informistoj, 
ili komencis varbi sufiĉe vigle por la taŭgeco de realigo de la 
propono de la vendisto de varmaj pasteĉoj; kaj ne 
antaŭvideblas, kiajn agojn persone agresemajn ili eble 
kulpus, se ne ĉesigus la interbatiĝon neatendita enmiksiĝo 
de nova veninto. 


“Kio estas la amuzaĵo?” diris iom alta maldika junulo en 
verda surtuto, kiu subite alvenis el la diliĝenca korto. 


“Informistoj!” kriis denove la homamaso. 


“Ni ne estas”, muĝis sinjoro Pikviko, laŭ tono, kiu alportis 
konvinkon al la senpartia aŭskultanto. 


“Ĉu vere ne - ĉu vere?” diris la junulo, demande al sinjoro 
Pikviko, kaj trapasante la homamason per la senmanka 
metodo de kubutado al la vizaĝoj de ties individuaj 
membroj. 


Tiu klerulo per kelkaj hastaj vortoj klarigis la realan 
aferstaton. 


“Venu do”, diris la verdsurtutulo, trenante post si sinjoron 
Pikviko per plena forto kaj parolante la tutan vojon. “Jen, 
numero 924, akceptu vian veturpagon, kaj foriru - 
respektinda sinjoro - konas lin bone - for la sensencaĵojn - ĉi 
tien, sinjoro - kie estas viaj amikoj? - tuta eraro, mi 
konstatas - ne ĝenu vin - akcidentoj nepre okazas - eĉ en 


plej regulaj familioj - neniam rezignu - mankas favoro - 
haltigu lin - ŝtopu tion en lian pipon - ŝatas la guston - 
damnindaj friponoj”. 


Kaj kun longa sinsekvo de simile senkoheraj frazoj, eldiritaj 
laŭ eksterordinara vortŝutado, la nekonato kondukis en la 
atendejon por vojaĝontoj, kien dense lin sekvis sinjoro 
Pikviko kaj ties disĉiploj. 


“Ĉi tien, kelnero!” kriis la nekonato, ege forte tintante per 
sonorilo, “glasojn al ĉiuj - brando kun akvo, varmega kaj 
forta, kaj dolĉa, kaj abunda - okulo ĉu damaĝita, sinjoro? 
Kelnero! Krudan bifstekon por la okulo de la sinjoro - nenio 
pli bona ol kruda bifsteko al kontuzo, sinjoro - malvarma 
lanternofosto tre bona, sed lanternofosto maloportuna - 
damne strangaspektas stari duonhoron sur la senŝirma 
strato kun la okulo al la lanternofosto - he - tre bone - ha, 
ha!” 


La nekonato, ne ĉesinte por enspiri, glutis seninterrompe 
plenan duonpajnton da fumanta brando kun akvo, kaj ĵetis 
sin sur seĝon tiel senĝene, kvazaŭ okazus nenio nekutima. 


Dum liaj tri kunuloj vigle okupiĝis proponante siajn dankojn 
al la nova konato, sinjoro Pikviko estis libera ekzameni ties 
kostumon kaj aspekton. 


Li estis mezalta, sed la maldikeco de la korpo kaj la longeco 
de la kruroj aspektigis lin multe pli alta. La verda surtuto 
estintis moda formala vestaĵo en la epoko de frakoj, sed 
tiutempe ĝi evidente ornamis viron multe malpli altan ol la 
fremdulo, ĉar la makulitaj kaj velkintaj manikoj apenaŭ 
atingis la manradikojn. Ĝi estis butonumita dense ĝis la kolo, 
je forta risko fendi la dorson; kaj malnova skarpo, sen eĉ 
spuro de ĉemiza kolumo, ornamis lian kolon. Lia magra nigra 
pantalono vidigis ie-tie tiujn briletantajn makulojn, kiuj 


atestas pri longa servado, kaj estis rimenitaj tre strikte super 
paro da flikitaj kaj riparitaj Ŝuoj, kvazaŭ por kaŝi la 
malpurajn blankajn ŝtrumpetojn, kiuj klare videblis malgraŭ 
tio. Liaj longaj nigraj haroj eskapis neglekt-onde el sub 
ambaŭ flankoj de lia malnova pinĉverta ĉapelo; kaj ekaperoj 
de liaj nudaj manradikoj estis observeblaj inter la supraĵo de 
liaj gantoj kaj la manumoj de liaj surtutaj manikoj. Lia vizaĝo 
estis malgrasa kaj marasma, sed nepriskribebla mieno de 
gaja impertinento kaj perfekta sinrego traondis lian tutan 
personecon. 


Tia estis la individuo, al kiu sinjoro Pikviko rigardis tra siaj 
okulvitroj (kiujn li feliĉe reakiris), kaj al kiu li, kiam liaj 
amikoj jam elĉerpis sin, komencis redoni per zorge elektitaj 
esprimoj siajn plej varmajn dankojn pro la lastatempa helpo. 


“Negrave”, diris la fremdulo, tranĉante tre abrupte la 
alparolon, “diris sufiĉe - jam ne plu, lertulo tiu fiakristo - 
bone uzis siajn kvinopojn, sed se mi estus via amiko en la 
verda surtuto - estu mi damnita - pugnus lian kapon - Dio, 
jes ja - porka flustro - ankaŭ la pasteĉiston - senblage”. 


Tiun koheran parolon interrompis alveno de la fiakristo de la 
Roĉestera diliĝenco, kiu anoncis, ke “La Komodoro” estis 
ĝuste ekironta. 


“Komodoro!” diris la fremdulo ekstariĝante, “mia diliĝenco - 
sidloko antaŭmendita - unu ekstere - lasos vin pagi la 
brandon kun akvo - mankas moneroj krom kvinpunda bileto 
- miskvalita arĝento - Birminghamaj butonoj[7] - ne taŭgas 
- ne utilas - he?” kaj li skuis sian kapon tre spertule. 


Nu, okazis tiel, ke ankaŭ sinjoro Pikviko kaj liaj tri kunuloj 
jam decidis, ke Roĉestero estu ilia unua haltejo; kaj sciiginte 
al sia nove trovita konato, ke ili vojaĝos al tiu sama urbo, ili 


interkonsentis okupi la suprajn sidlokojn je la malantaŭo de 
la diliĝenco, kie ili povos ĉiuj sidi kune. 


“Supren”, diris la fremdulo, pelante sinjoron Pikviko sur la 
tegmenton per tiom da trorapideco, kiom lezis la dignon de 
la sinteno de tiu sinjoro tre signife. 


“Ĉu valizoj, sinjoro?” demandis la veturigisto. 


“Ĉu mi? - Brunpapera pakaĵo jenas, nur tio - cetera propraĵo 
iris kanale - pakskatoloj, najlitaj - domece grandaj - pezaj, 
pezaj, damninde pezaj”, respondis la fremdulo, ŝovante en 
sian poŝon laŭeble multon da brunpapera pakaĵo, kiu 
montris plej suspektindajn indikojn, ke ĝi enhavis unu 
ĉemizon kaj poŝtukon. 


“Kapojn, kapojn - gardu la kapojn!” kriis la parolema 
fremdulo, kiam ili eliris sub la malaltan arkaĵon, kiu tiutempe 
formis la enirejon de la diliĝenca korto. “Terura loko - 
danĝera tasko - lastatempe - kvin infanoj - patrino - altulino 
manĝis sandviĉojn - forgesis pri l' arkaĵo - kraŝ - bat - 
infanoj ĉirkaŭrigardas - patrina kapo for - sandviĉo en la 
mano - neniu buŝo por manĝi ĝin - kapo de l' familio for - 
ŝoke, ŝoke! Ĉu rigardas Vajthalon[8], sinjoro? - bela loko - 
fenestreto - for alies kapon tie, ĉu ne, sinjoro? - ankaŭ li ne 
sufiĉe gardatentis - ĉu ne, sinjoro?” 


“Mi meditas”, diris sinjoro Pikviko, “pri la stranga ŝanĝiĝemo 
de la homaj aferoj”. 


“Ha! mi komprenas - unu tagon tra palaca pordo, elfenestren 
la postan. Cu filozofo, sinjoro? 


“Observanto de la homa naturo, sinjoro”, diris sinjoro 
Pikviko. 


“Ha, ankaŭ mi. Ankaŭ plimultaj homoj, kiam nenio okupas 
ilin kaj malmulto akireblas. Cu poeto, sinjoro?” 


“Mia amiko sinjoro Snodgraso forte poeziemas”, diris sinjoro 
Pikviko. 


“Ankaŭ mi”, diris la fremdulo. “Eposo - dek mil versoj - 
revolucio julia - verkis ĝin surloke - Marso dumtage, Apolono 
dumnokte - ĉani l' armilon, pinĉi la liron”. 


“Vi do ĉeestis tiun gloran scenejon, ĉu, sinjoro?” diris sinjoro 
Snodgraso. 


“Ĉeestis, nepre[9], pafis muskede - trafis poete - enkuris 
vinbutikon - skribis ĝin - reiris - siblo, krak - alia ideo - 
vinbutiken denove - plumo kaj inko - reiris - tranĉ-bat - 
nobla okazo, sinjoro. Ĉu sportisto, sinjoro?” — li abrupte 
turnis sin al sinjoro Vinklo. 


“lomete, sinjoro”, respondis tiu sinjoro. 
“Bela okupiĝo, sinjoro - bela okupiĝo. - Ĉu hundoj, sinjoro? 
“Ne ĝuste nun”, diris sinjoro Vinklo. 


“Ha! Vi devus teni hundojn - bravaj bestoj - sagacaj kreitaĵoj 
- propra ĉashundo iam - hundo Montro - surpriza instinkto - 
iris pafadi iun tagon - enirante enfermejon - fajfis - hundo 
haltis - denove fajfis - Montro - senrezulte, tute senmova - 
vokis ĝin - Montro, Montro - rifuzis moviĝi - hundo kvazaŭ 
trapikita - fikse rigardis tabulon - suprenrigardis al ĝi, vidis 
surskribaĵon - «Al ĉasgardisto estas ordonite pafi ĉiujn 
hundojn trovitajn en tiu ĉi enfermejo» - rifuzis preterpasi ĝin 
- mirinda hundo - valora hundotiu - tre”. 





“Tiu okazo estas eksterordinara”, diris sinjoro Pikviko. “Ĉu vi 
permesas, ke mi notu ĝin?” 


“Volonte, sinjoro, volonte — cent pliajn anekdotojn pri la 
sama besto. “Brava junulino (al sinjoro Tresio Tupmano, kiu 
regalis per diversaj malpikvikecaj okulumoj junulinon 
apudvojan)”. 


“Tre!” diris sinjoro Tupmano. 


“Anglaj junulinoj ne tiel bravas kiel hispaninoj - noblaj 
kreaĵoj - gagatnigraj haroj - nigraj okuloj - belaj figuroj - 
dolĉulinoj - belaj”. 


“Ĉu vi loĝis en Hispanujo, sinjoro?” diris sinjoro Tresio 
Tupmano. 


“Loĝadis tie - longetempe”. 


“Ĉu kun multaj sukcesoj, sinjoro?” demandis sinjoro 
Tupmano. 


“Ĉu sukcesoj! Miloj da. Don Bolaro Fizgigo - nobelo - solfilino 
- Donna Kristina - brava kreaĵo - amis min freneze - ĵaluza 
patro - noblanima filino - bela anglo - Donna Kristina 
malesperis - cianida acido - stomakpumpilo en mia valizo - 
operacio plenumita - maljuna Bolaro ekstaza - konsentas 
geedziĝon - kunigas manojn kaj larmtorentas - romantika 
historio - tre!” 


“Ĉu la sinjorino estas nun en Anglujo, sinjoro?” demandis 
sinjoro Tupmano, kiun la priskribo pri ŝiaj ĉarmaĵoj potence 
impresis. 


“Mortis, sinjoro - mortis”, diris la fremdulo, metante al sia 
dekstra okulo la magran restaĵon de tre malnova batista 
poŝtuko. — Neniam refortiĝis post la stomaka pumpilo - 
subfosis korpostaton - viktimiĝis”. 


“Kaj ŝia patro?” demandis la poeziema Snodgraso. 


“Pentemo kaj mizero”, respondis la fremdulo. “Subita 
malapero - klaĉo de l' tuta urbo - serĉado ĉie - sensukcese - 
publika fontano sur la granda placo ĉesis liveri akvon - pasis 
semajnoj - daŭre ne funkcias - laboristoj dungitaj por purigi 
ĝin - akvo forigita - bopatro trovita ŝtopita kapantaŭe en la 
ĉeftubo, kun plena konfeso en dekstra boto - eltiris lin, kaj la 
fontano denove liveris akvon, tiel vigle kiel pli frue”. 


“Ĉu vi permesas al mi notskribi tiun etan romantikan 
historion, sinjoro?” diris sinjoro Snodgraso, ege emociita. 


“Volonte, sinjoro, volonte - kvindek pliaj, se vi emas aŭdi ilin 
- stranga vivo la mia - iom kurioza historio - ne 
eksterordinara, tamen unika”. 


Tiamaniere, kun okaza glaso da elo, kiel speco de parentezo, 
kiam la diliĝenco ŝanĝis ĉevalojn, la fremdulo daŭrigis, ĝis ili 
alvenis la Roĉesteran ponton, ĝis kiam la notkajeroj de 
sinjoro Pikviko kaj sinjoro Snodgraso estis tute plenigitaj de 
liaj elektitaj aventuroj. 


“Grandioza ruinaĵo”, diris sinjoro Aŭgusto Snodgraso kun la 
tuta poezia fervoro, kiu karakterizis lin, kiam ili ekvidis la 
belan malnovan kastelon. 


“Kia bela studaĵo por antikvemulo!” estis la vortoj falintaj el 
la buŝo de sinjoro Pikviko, kiam li almetis sian teleskopon al 
sia okulo. 


“Ha! Brava loko”, diris la fremdulo, “glorplena konstruaĵo - 
brovumantaj muroj - ŝanceliĝantaj arkaĵoj - malhelaj niĉoj - 
diseriĝantaj ŝtuparoj - ankaŭ malnova katedralo - grandega 
odoro - piedoj de pilgrimantoj trivis la antikvajn ŝtupojn - 
saksaj pordetoj[10] - konfesejoj kvazaŭ monprenulaj giĉetoj 
en teatroj - strangaj uloj tiuj monaĥoj - papoj, kaj lord- 
trezoristoj, kaj ĉiaj maljunuloj, kun ruĝaj vizaĝegoj, kaj 
rompitaj nazoj, aperas ĉiutage - ankaŭ ĉamkoloraj 


brustovestoj - alumetaj pafiloj - sarkofago - bela loko - 
ankaŭ antikvaj legendoj - strangaj historioj: bonege”, la 
fremdulo daŭre monologis ĝis ili venis al la taverno Virbovo 
sur la ĉefstrato, kie la diliĝenco haltis. 


“Ĉu vi restos ĉi tie, sinjoro?” demandis sinjoro Natanielo 
Vinklo. 


“Ĉi tie - ne mi - sed vi prefere - bona gastejo - agrablaj litoj 
- la plej proksima estas ĉe Vrajto, multekosta - tre 
multekosta - duonkrono[11] sur la kalkulon se vi rigardas la 
kelneron - pagigas vin pli se vi vespermanĝas ĉe amiko ol se 
vi vespermanĝas en la kafoĉambro - kuriozuloj - tre”. 


Sinjoro Vinklo turnis sin al sinjoro Pikviko kaj murmuris 
kelkajn vortojn; flustro pasis de sinjoro Pikviko al sinjoro 
Snodgraso, de sinjoro Snodgraso al sinjoro Tupmano, kaj 
konsentaj kapklinoj estis interŝanĝitaj. Sinjoro Pikviko 
alparolis la fremdulon: 


“Vi faris al ni tre gravan servon hodiaŭ matene, sinjoro. Ĉu vi 
permesos, ke ni proponu etan indikon pri nia dankemo, 
petante la favoron de via societo ĉe vespermanĝo?” 


“Granda plezuro - ne arogas dekreti, sed kradrostita 
kokinaĵo kaj fungoj - bonega afero! - je kioma horo?” 


“Mi pripensu”, respondis sinjoro Pikviko, konsultante sian 
poŝhorloĝon, “nun estas preskaŭ la tria. Cu ni diru je la 
kvina?” 


“Bonege taŭgas por mi”, diris la fremdulo, “je la kvina 
akurate - ĝis tiam - gardu vin”. 


Levinte la pinĉitan ĉapelon ĝis kelkaj coloj de sur la kapo, 
kaj senzorge remetinte ĝin tre unuflanke, la fremdulo, kun 


duono de la brunpapera pakaĵo etendiĝanta el la poŝo, 
marŝis vigle tra la korto kaj turniĝis sur la ĉefstraton. 


“Evidente vojaĝinto en multaj landoj, kaj atenta observanto 
de homoj kaj aferoj”, diris sinjoro Pikviko. 


“Mi ŝatus vidi lian poemon”, diris sinjoro Snodgraso. 
“Mi tre volonte vidus tiun hundon”, diris sinjoro Vinklo. 


Sinjoro Tupmano diris nenion, sed li pensis pri Donna 
Kristina, la stomaka pumpilo, kaj la fontano; kaj liaj okuloj 
larmoplenis. 


Luinte privatan salonon, inspektinte dormoĉambrojn kaj 
mendinte vespermanĝon, la kunularo elpromenis por rigardi 
la urbon kaj apudan najbaraĵon. 


Ni ne trovas post atenta tralegado de la notoj de sinjoro 
Pikviko pri la kvar urboj, Straŭdo, Roĉestero, Ĉathamo kaj 
Bromptono, ke liaj impresoj rilate ties aspekton grave 
diferencas de tiuj aliaj vojaĝintoj, kiuj trairis la saman 
terenon. Lia ĝenerala priskribo estas facile resumebla. 


“La ĉefaj produktaĵoj de tiuj urboj”, skribis sinjoro Pikviko, 
“ŝajne estas soldatoj, maristoj, judoj, kalko, salikoketoj, 
oficiroj kaj havenlaboristoj. La ĉefaj provizaĵoj elmetitaj por 
vendo sur la publikaj stratoj estas maraĵoj, migdala 
karamelo, pomoj, platfiŝoj kaj ostroj. La stratoj prezentas 
viglan kaj ageman aspekton, ĉefe rezulte de la festeno de la 
soldatoj. Vere ĝojigas mensojn filantropajn, vidi ĉi bravulojn 
ŝanceliri sub influo de superfluantaj entuziasmo kaj 
alkoholaĵo; tiom pli kiam mi memoras, ke sekvado de ili kaj 
spritado kun ili havigas malmultekostan kaj senkulpan 
distraĵon al la knaba populacio. Nenio (aldonis sinjoro 
Pikviko) povas superi lian bonhumoron. Ĝuste en la tago 
antaŭ nia alveno unu el ili estis plej forte ofendita en la 


domo de trinkejestro. La kelnerino pozitive rifuzis verŝi por li 
pli da trinkaĵo; pro kio li (nur ludeme) elingigis sian 
bajoneton kaj vundis la ŝultron de la junulino. Kaj tamen tiu 
bravulo la unua iris al tiu domo la postan matenon kaj 
esprimis sian pretecon preteratenti la aferon kaj forgesi la 
okazaĵon. 


“La konsumado de tabako en tiuj urboj (daŭrigis sinjoro 
Pikviko) nepre estas tre granda: kaj la odoro, kiu plenigas la 
stratojn, devas esti ege frandinda por tiuj, kiuj ekstreme 
ŝatas fumadon. Supraĵeca vojaĝanto eble anatemus la 
malpurecon, kiu estas ilia ĉefa karakterizo. Sed al tiuj, kiuj 
rigardas tion indiko de trafiko kaj komerca prospero, ĝi estas 
vere kontentiga”. 


Akurate je la kvina horo venis la fremdulo, kaj baldaŭ poste 
la vespermanĝo. 


Li jam senigis sin de la brunpapera pakaĵo, sed neniom 
ŝanĝis siajn vestaĵojn, kaj li estis, se tio estis ebla, pli ol 
antaŭe parolema. 


“Kio estas tio?” li demandis, kiam la kelnero forigis unu el la 
kovriloj. 


“Soleoj, sinjoro”. 


“Soleoj - ha! - bonegaj fiŝoj - ĉiuj venas el Londono - 
diliĝencaj proprietuloj aranĝas politikajn vespermanĝojn - 
transportado de soleoj - dekoj da korboj - ruzaj personoj - 
glason da vino, sinjoro?” 


“Kun plezuro”, diris sinjoro Pikviko; kaj la fremdulo trinkis 
vinon, unue kun li, poste kun sinjoro Snodgraso, kaj poste 
kun sinjoro Tupmano, kaj poste kun sinjoro Vinklo, kaj poste 
kun la tuta societo, preskaŭ tiel rapide kiel li parolis. 


“Diabla tohuvabohuo sur la ŝtuparo, kelnero”, diris la 
fremdulo. “Benkoj supreniras - ĉarpentistoj subeniras - 
lampoj, glasoj, harpoj. Kio prepariĝas?” 


“Balo, sinjoro”, diris la kelnero. 
“Privata, ĉu?” 


“Ne, sinjoro, ne privata, sinjoro. Balo por financi bonfaradon, 
sinjoro”. 


“Ĉu multaj ĉarmulinoj estas en tiu ĉi urbo, ĉu vi scias, 
sinjoro?” demandis sinjoro Tupmano kun granda intereso. 


“Brilaj - bonegaj. Kento[12], sinjoro - ĉiu konas Kenton - 
pomoj, ĉerizoj, lupoloj kaj virinoj. Cu glason da vino, 
sinjoro?” 


“Kun granda plezuro”, respondis sinjoro Tupmano. 
La fremdulo verŝis kaj malverŝis. 


“Mi tre ŝatus partopreni,” diris sinjoro Tupmano, revenante al 
la temo de la balo, “tre ŝatus”. 


“Biletoj ĉe la baro, sinjoro”, enmetis la kelnero, “po 
duongineo[13], sinjoro”. 


Sinjoro Tupmano denove esprimis seriozan deziron ĉeesti la 
festenon, sed vidinte neniun respondon en la malhelaj 
okuloj de sinjoro Snodgraso, nek en la distrita rigardo de 
sinjoro Pikviko, li sin donis kun granda intereso al la portvino 
kaj deserto, kiuj estis ĵus surtabligitaj. La kelnero foriris, kaj 
la societo estis lasita por ĝui la komfortajn du horojn 
postvespermanĝajn. 


“Pardonpete, sinjoro”, diris la fremdulo, “botelo stagnas - 
ĉirkaŭpasigu ĝin - vojo de la suno - tra la butontruo - 
neniom da postlasaĵo”, kaj li malplenigis sian glason, kiun li 
plenigis antaŭ proksimume du minutoj, kaj enverŝis alian, 
kun mieno de homo kutimiĝinta pri ĝi. 


La vino estis pasigita, kaj nova provizo estis mendita. La 
vizitanto parolis, la pikvikanoj aŭskultis. Sinjoro Tupmano 
ĉiumomente pli emis partopreni la balon. La vizaĝo de 
sinjoro Pikviko ardis je mieno de universala filantropio, kaj 
sinjoro Vinklo kaj sinjoro Snodgraso profunde endormiĝis. 


“Oni komencas tie supre”, diris la fremdulo, “aŭdas la socion 
- violonoj agordiĝas - nun la harpo - jen komencate”. 


La diversaj sonoj, kiuj trovis por si vojon malsupren anoncis 
la komenciĝon de la unua kvadrilo. 


“Kiom mi ŝatus partopreni”, diris sinjoro Tupmano, denove. 


“Ankaŭ mi”, diris la fremdulo, “damninda valizaro - pezaj 
pramoj - nenio vestinda - strange, ĉu ne?” 


Nu, ĝenerala bonvolemo estis unu el la ĉefaj karakterizoj de 
la Pikvika teorio, kaj neniu pli rimarkindis pro la fervora 
maniero akcepti tian noblan principon ol sinjoro Tresio 
Tupmano. La nombro de la ekzemploj, registritaj en la 
protokoloj de la societo, kiam tiu bonegulo direktis 
ricevontojn de bonfarado al la domoj de aliaj anoj por uzitaj 
vestaĵoj aŭ monhelpo, estis preskaŭ nekredebla. 


“Mi plezure pruntedonus al vi indan vestaĵon tiucele”, diris 
sinjoro Tresio Tupmano, “sed vi estas iom svelta, kaj mi 
estas...” 


“lom dika - maturiĝinta Bakĥo - tranĉis la foliojn - 
desurbareliĝis, kaj preferis krudan lanaĵon, ĉu ne? - ne 


duoble distilita, sed duoble misstilita - ha! ha! Pasigu la 
vinon”. 


Ĉu sinjoro Tupmano iom indignis pri la bruska tono, laŭ kiu li 
estis petita pasigi la vinon, kiun la fremdulo tiel rapide 
forigis; aŭ ĉu li tre prave skandaliĝis ĉar la influa ano de la 
Klubo Pikvika estis hontinde komparita al debareliĝinta 
Bakĥo, estas fakto ankoraŭ ne tute certigita. Li pasigis la 
vinon, tusis dufoje, kaj tre severe rigardis dum kelkaj 
sekundoj la fremdulon, sed ĉar tiu individuo tamen ŝajnis 
tute sinrega kaj tute trankvila sub la bora rigardo, li iom post 
iom malstreĉiĝis kaj revenis al la temo de la balo. 


“Mi estis dironta, sinjoro”, li diris, “ke kvankam miaj vestaĵoj 
estas tro grandaj, la kompleto de mia amiko sinjoro Vinklo 
eble estus laŭ via mezuro”. 


La fremdulo mezuris sinjoron Vinklo per sia okulo, kaj tiu 
organo briletis kontente, kiam li diris: 


“Tute laŭ la mezuro”. 


Sinjoro Tupmano ĉirkaŭrigardis. La vino, kiu jam dormige 
influis sinjoron Snodgraso kaj sinjoron Vinklo, ŝteliĝis en la 
sentumojn de sinjoro Pikviko. Tiu sinjoro iom post iom 
trapasis la diversajn etapojn, kiuj antaŭas la letargion 
postvespermanĝan kaj ties sekvojn. Li jam spertis la 
kutimajn transirojn de la alta festenemo ĝis la profundoj de 
la mizero, kaj el la profundoj de la mizero ĝis la alta 
festenemo. Kiel gaslanterno sur la strato, kun vento en la 
tubo, li vidigis momente nenaturan brilon; poste malaltiĝis 
tiom, kiom apenaŭ videblis: post mallonga paŭzo li ekflamis 
denove por momente lumigi, poste flagris per necerta 
ŝanceliĝa speco de lumo, poste komplete estingiĝis. Lia 
kapo kliniĝis alsine; kaj senĉesa ronkado kun okaza parta 


singulto estis la solaj aŭdeblaj indikoj pri la ĉeesto de la 
grandiozulo. 


La tento ĉeesti la balon kaj formi siajn unuajn impresojn pri 
la belo de la Kentaj junulinoj, forte posedis sinjoron 
Tupmano. La tento kunpreni kun si la fremdulon simile fortis. 
Li tute ne konis la lokon kaj ties loĝantojn, kaj la fremdulo 
ŝajnis posedi tiel grandan konon pri ambaŭ kiel se li loĝus 
tie ekde sia infanaĝo. Sinjoro Vinklo dormis, kaj sinjoro 
Tupmano sufiĉe spertis pri tiaj aferoj por scii, ke tuj post la 
vekiĝo li, laŭ la kutima progreso de la naturo, ruliĝos peze al 
sia lito. 


“Plenigu la glason, kaj pasigu la vinon”, diris la nelacigebla 
gasto. 


Sinjoro Tupmano faris laŭpete, kaj la aldonita stimulo de tiu 
lasta glaso determinis lian intencon. 


“La dormoĉambro de Vinklo estas interne de la mia”, diris 
sinjoro Tupmano, “mi ne povus komprenigi al li, kion mi 
volas, se mi vekus lin nun, sed mi scias, ke li havas frakon, 
en unu vojaĝsako, kaj se vi eble vestus ĝin al la balo, kaj 
demetus ĝin post nia reveno, mi povus remeti ĝin, tute ne 
ĝeninte lin pri la afero”. 


“Bonege”, diris la fremdulo, “brila plano - damne stranga 
situacio - dek kvar frakoj en la pakskatoloj kaj devigita vesti 
alies - tre bona spritaĵo tiu - tre”. 


“Ni devas aĉeti niajn biletojn”, diris sinjoro Tupmano. 


“Ne valoras duonigi gineon”, diris la fremdulo, “ni vetu pri 
kiu pagos por ambaŭ - mi nomas, vi flugigas la moneron - 
unuafoje - damo - damo - sorĉa damo”, kaj surplankiĝis la 
suvereno, kun la Drako[14] (ĝentile nomita damo) supre. 


Sinjoro Tupmano sonorigis, aĉetis la biletojn kaj mendis 
dormoĉambrajn kandelingojn. Post plua kvaronhoro la 
fremdulo estis komplete vestita en kostumo de sinjoro 
Natanielo Vinklo. 


“Tio estas nova frako”, diris sinjoro Tupmano, dum la 
fremdulo rigardis sin tre kontente en longa spegulo, “la unua 
tajlita kun niaj klubaj butonoj”, kaj li atentigis sian kunulon 
pri la granda orumita butono, kiu montris buston de sinjoro 
Pikviko meze, kaj la literoj K.P. ambaŭflanke. 


“K.P.”, diris la fremdulo, “stranga elmetaĵo - similaĵo de l' 
oldulo kaj K.P. - Kio estas K.P. - Kurioza Pelerino, ĉu?” 


Sinjoro Tupmano, kun fortiĝanta indigniĝo kaj granda 
graveco, klarigis la mistikan blazonon. 


“lom mallonga ĉe la talio, ĉu ne?” diris la fremdulo, 
tordiĝante por ekvidi en la spegulo la taliajn butonojn, kiuj 
estis duonsupre sur la dorso. “Kvazaŭ jako de poŝtisto - 
strangaj jakoj tiuj - tajlataj laŭkontrakte - sen mezurado - 
misteraj disdonoj de la Sorto - ĉiuj mallonguloj ricevas 
jakojn longajn - ĉiuj longuloj mallongajn”. 


Tiel daŭrigante la nova kunulo de sinjoro Tupmano ĝustigis 
sian vestaĵon, aŭ prefere la vestaĵon de sinjoro Vinklo, kaj 
akompanate de sinjoro Tupmano supreniris la ŝtuparon 
kondukantan al la balĉambro. 


“Viajn nomojn, sinjoro?” diris la pordisto. 


Sinjoro Tresio Tupmano ĝuste ekpaŝis antaŭen por sciigi 
siajn titolojn, kiam la fremdulo tion malhelpis. 


“Tute sen nomoj”, kaj poste li flustris al sinjoro Tupmano, 
“nomoj ne konvenas - ne konataj - tre bonaj nomoj siaspece, 
sed ne grandiozaj - bonegaj nomoj por malgranda festo, sed 


neniel impresas ĉe publikaj kunvenoj - inkognite taŭgas - 
Sinjoroj el Londono - distingitaj alilandanoj - io ajn”. 


La pordo estis ĵete malfermita, kaj sinjoro Tresio Tupmano kaj 
la fremdulo eniris la balĉambron. 


Tiu estis ĉambro longa kun karmezine kovritaj benkoj kaj 
vaksaj kandeloj en vitraj lustroj. La muzikistoj estis sekure 
enkarcerigitaj en alte lokita nestejo, kaj kvadrilojn sisteme 
trapaŝis du-tri gedancantaroj. Du kartotabloj estis okupitaj 
en la apuda kartluda ĉambro, kaj du paroj da maljunulinoj 
kaj ekvivalenta nombro da grasaj sinjoroj vistis ĉe ili. 


La kvadrilo finiĝis, la dancintoj promenis tra la ĉambro, kaj 
sinjoro Tupmano kaj lia kunulo starigis sin en angulo por 
observi la ĉeestantojn. 


“Atendu momenton”, diris la fremdulo, “gajo baldaŭ - 
korifeoj ankoraŭ ne venis - stanga loko - dokejestroj 
altrangaj ne konas dokejestrojn malpli altrangajn - 
dokejestroj malpli altrangaj ne konas etnobelaron - 
etnobelaro ne konas komercistojn - komisiito neniun konas”. 


“Kiu estas tiu knabeto kun helaj haroj kaj rozkoloraj okuloj, 
en maskobala kostumo?” demandis sinjoro Tupmano. 


“Ĉit, mi petas - rozkoloraj okuloj - maskobala kostumo - 
knabeto - galimatio - standardisto de l' 97a infanteria 
regimento - honorinda Vilmoto Galinago - grandioza familio 
- Galinagoj - tre”. 


“Kavaliro Tomaso Klubulo, kavaliredzino Klubulo kaj la 
fraŭlinoj Klubulo!” kriis la pordisto per voĉo [stentora]. 


Grandan sensacion tra la ĉambro kaŭzis la enveno de la alta 
sinjoro en blua frako kaj helaj butonoj, sinjorinego en blua 


satenaĵo, kaj du junulinoj similampleksaj en laŭmodaj roboj 
samkoloraj. 


“Komisiito - ĉefo de la Dokejo - grandiozulo - rimarkinde 
grandioza ulo”, flustris la fremdulo en l' orelon de sinjoro 
Tupmano, dum la bonfara komitato gvidis kavaliron Tomaso 
Klubulo al la ĉefloko en la ĉambro. La honorinda Vilmoto 
Galinago kaj aliaj distingindaj sinjoroj alpremiĝis por omaĝi 
al la fraŭlinoj Klubulo, kaj kavaliro Tomaso Klubulo staris 
rektege kaj majeste rigardis trans sian nigran koltukon al la 
ĉeestanta societo. 


“Sinjoro Smitio, sinjorino Smitio kaj la fraŭlinoj Smitio”, estis 
la posta anonco. 


“Kio estas sinjoro Smitio?” demandis sinjoro Tresio Tupmano. 
“lo en la dokejo”, respondis la fremdulo. 


Sinjoro Smitio kliniĝis respekteme antaŭ kavaliro Tomaso 
Klubulo, kaj kavaliro Tomaso Klubulo agnoskis la saluton per 
konscia degno. Kavaliredzino Klubulo teleskope rigardis 
sinjorinon Smitio kaj la familion per sia lorneto, kaj sinjorino 
Smitio siavice rigardis sinjorinon lu-alia, kies edzo tute ne 
estis en la Dokejo. 


“Kolonelo Buldero, koloneledzino Buldero kaj fraŭlino 
Buldero”, estis la postaj alvenintoj. 


“Garnizonestro”, diris la fremdulo, responde al demanda 
rigardo de sinjoro Tupmano. 


Fraŭlinon Buldero varme salutis la fraŭlinoj Klubulo, la saluto 
inter koloneledzino Buldero kaj kavaliredzino Klubulo estis 
kiel eble plej amikeca, kolonelo Buldero kaj kavaliro Tomaso 
Klubulo interŝanĝis flartabakon kaj aspekte tre similis paron 


da Aleksandroj Selkirkoj[15] — “De l' vidaj' ili estas 
monarkoj”. 


Dum la loka aristokratio — Bulderoj, Klubuloj kaj Galinagoj 
— tiel konservis sian dignon ĉe la supera ekstremo de la 
ĉambro, la aliaj sociaj klasoj imitis ties ekzemplon ĉe aliaj 
ĝiaj partoj. La malpli aristokrataj oficiroj de la 97a regimento 
dediĉis sin al la familioj de la malpli gravaj funkciuloj de la 
dokejo. La advokatedzinoj kaj la edzino de la vinkomercisto 
ĉefis en alia rango (la edzino de l' bierfaranto rajtis viziti la 
Bulderojn), kaj sinjorino Tomlinsono, la poŝtestrino, ŝajnis laŭ 
komuna interkonsento ĉefo de la komerca partio. 


Unu el la plej popularaj personoj en sia propra rondo estis 
eta grasa viro kun ringo da hirtaj haroj ĉirkaŭ la kapo kaj 
ampleksa kalva ebenaĵo supre — doktoro Ŝovulo, ĥirurgo de 
la 97a. La doktoro interŝanĝis flartabakon kun ĉiuj, babilis 
kun ĉiuj, ridis, dancis, inventis ŝercojn, ludis viston, faris 
ĉion kaj troviĝis ĉie. Al tiuj okupiĝoj, kvankam multnombraj, 
la eta doktoro aldonis okupiĝon pli gravan ol la ceteraj — li 
nelacigeble direktis la plej seninterrompan kaj dediĉitan 
atenton al maljuna vidvineto, kies riĉa kostumo kaj amaso 
da ornamaĵo deklaris ŝin plej dezirinda aldonaĵo al limigitaj 
enspezoj. 


Al la doktoro kaj al la vidvino la okuloj de sinjoro Tupmano 
kaj de lia kunulo fiksiĝis dum kelka tempo, kaj la fremdulo 
ekparolis: 


“Multe da mono - oldulino - pufa doktoro - ideo ne malbona 
- ĝuiga plezuro”, sonis la nekompreneblaj frazoj, kiuj eliris 
tra liaj lipoj. Sinjoro Tupmano scivole rigardis lian vizaĝon. 
“Mi dancos kun la vidvino”, diris la fremdulo. 


“Kiu ŝi estas?” demandis sinjoro Tupmano. 


“Ne scias - neniam vidis ŝin dum la vivo - anstataŭi la 
doktoron - ek al”. 


Kaj la fremdulo tuj transiris la ĉambron kaj, apogante sin al 
kamenbreto, komencis rigardadi per mieno de respektema 
kaj melankolia admiro al la grasa vizaĝo de la oldulino. 
Sinjoro Tupmano spektis, mute mirigite. La fremdulo 
progresis rapide; la eta doktoro dancis kun alia damo; la 
vidvino faligis sian ventumilon, la fremdulo levis kaj 
prezentis ĝin, — rideto — riverenco — dama kliniĝo — kelkaj 
vortoj interparolaj. La fremdulo senhezite aliris kaj revenis 
kun la ceremoniestro, eta prezenta pantomimo, kaj la 
fremdulo kun sinjorino Buĝero prenis lokon en kvadrilo. 


La surprizon de sinjoro Tupmano pro tiu malsubtila konduto, 
kvankam grandan, senmezure superis la mirego de la 
doktoro. La fremdulo estis juna, kaj la vidvino flatiĝis. La 
atenton de la doktoro la vidvino malatentis, kaj la indigniĝo 
de la doktoro estis ignorata de lia senperturba rivalo. 
Doktoro Ŝovulo estis senpovigita. Ke li, doktoro Ŝovulo de la 
97a, estu tuj estingita de viro, kiun neniu vidis pli frue, kaj 
kiun eĉ nun neniu konis! Doktoro Ŝovulo, doktoro Ŝovulo de 
la 97a rifuzita! Neeble! Tio ne povus esti! Jes, tiel estis, jen 
ili. Kio! Prezentas sian amikon! Ĉu li kredu la okulojn! Li 
rigardis denove, kaj devis dolore agnoski la verecon de siaj 
vidiloj, sinjorino Buĝero dancas kun sinjoro Tresio Tupmano, 
ne estis erarebleco. Jen antaŭ li la vidvino, korpe saltanta, ie- 
tie, kun nekutima vigleco, kaj sinjoro Tresio Tupmano 
ĉirkaŭhopanta, kun vizaĝo esprimanta la plej koncentritan 
solenecon, dancanta (kiel sufiĉe multaj dancas) kvazaŭ 
kvadrilo estus nenio amuza sed severa doloro al la sentoj, 
kies renkontiĝo postulas sencedan firmecon de la animo. 


Silente kaj pacience la doktoro toleris ĉion ĉi, kaj ĉiujn 
transdonojn de neguso, kaj serĉadon de glasoj, kaj 
sinpafadon por biskvitoj, kaj flirtadon, kiuj sekvis; sed 


kelkajn sekundojn post kiam la fremdulo malaperis por 
konduki sinjorinon Buĝero al ŝia veturilo, li rapide sin pafis 
el la ĉambro kun efervesko de ĉiu ero de sia subpremita 
indigno, el ĉiuj partoj de sia vizaĝo, en pasia ŝvitado. 


La fremdulo estis revenanta, kaj apud li estis sinjoro 
Tupmano. Li parolis mallaŭte kaj ridis. La eta doktoro ardis 
senvivigi lin. Li ekzaltis. Li triumfis. 


“Sinjoro!” diris la doktoro per timiga voĉo, elprenante 
karteton kaj retiriĝante en angulon de la koridoro, “mia 
nomo estas Ŝovulo, doktoro Ŝovulo, sinjoro, el la 97a 
regimento, kazerno Ĉathama, jen mia karto, sinjoro, mia 
karto”. Li volis aldoni pli, sed lia indigno sufokis lin. 


“Ha!” respondis la fremdulo senperturbe. “Ŝovulo - kore 
dankas - tre ĝentile - aktuale ne malsana, Sovulo - sed kiam 
jes - mi frapos ĉe via pordo”. 


“Vi — vi estas evitulo, sinjoro!” anhelis la furioza doktoro. — 
“Poltrona... kovarda... mensogulo... ia... ia... Ĉu nenio 
persvados vin doni al mi vian karton, sinjoro?” 


“Ha, mi komprenas”, diris la fremdulo, duone flanken, 
“neguso tro fortas ĉi tie - malavara trinkejestro - tre malsaĝe 
- tre - limonado preferindas - varmegaj ĉambroj - maljunaj 
sinjoroj - suferos pro tio matene - kruele - kruele”, kaj li 
pluiris kelkajn paŝojn. 


“Vi loĝas en tiu ĉi domo, sinjoro”, diris la indigna etulo, “vi 
estas nun ebria, sinjoro, sed vi aŭdos pri mi matene, sinjoro. 
Mi eltrovos vin, sinjoro, mi eltrovos vin”. 


“Prefere trovi min el ol trovi min en”, respondis la 
senperturba fremdulo. 


Doktoro Ŝovulo aspektis nedireble feroca, dum li fiksis 
surkapen sian ĉapelon per indigna frapo, kaj la fremdulo kun 
sinjoro Tupmano supreniris al la dormoĉambro de tiu lasta 
por remeti la pruntitan plumaron de la senkonscia Vinklo. 





Tiu sinjoro profunde dormis, la remetado baldaŭ plenumiĝis. 
La fremdulo estis ekstreme gaja, kaj sinjoro Tupmano, 
estante sufiĉe konfuzita pro vino, neguso[L6], lumoj kaj 
damoj, taksis la tutan aferon kiel frandindan spritaĵon. Lia 
nova amiko foriris, kaj spertinte iomete da malfacilo por trovi 
la truon de sia noktoĉapo origine intencita por akcepto de 
lia kapo, kaj fine renversinte sian kandelingon dum la 
luktado por surmeti ĝin, sinjoro Tresio Tupmano sukcesis 
enlitiĝi per serio da komplikaj manovroj, kaj baldaŭ poste 
endormiĝis. 


La sepa horo apenaŭ ĉesis sonori je la posta mateno kiam la 
ampleksa menso de sinjoro Pikviko vekiĝis el la senkonscia 
stato, en kiun plonĝis ĝin la dormo, pro laŭta frapado sur lia 
ĉambra pordo. 


“Kiu estas?” diris sinjoro Pikviko, abrupte sidiĝante. 
“Ciristo, sinjoro”. 

“Kion vi volas?” 

“Bonvolu, sinjoro, ĉu vi povas diri, kiu sinjoro en via partio 
portas helbluan frakon kun orumita butono sur kiu legiĝas 


K.P.?” 


“Ĝi estas fordonita por brosado”, pensis sinjoro Pikviko, “kaj 
la homo forgesis al kiu ĝi apartenas”. 


“Sinjoro Vinklo”, li diris, “dua najbara ĉambro, dekstre”. 
“Dankon, sinjoro”, diris la ciristo kaj foriris. 


“Kio estas?” kriis sinjoro Tupmano, kiam laŭta frapado sur lia 
pordo vekis lin el lia senkonscia ripozo. 


“Ĉu mi povas paroli al sinjoro Vinklo, sinjoro?” respondis la 
ciristo de ekstere. 


“Vinklo! Vinklo!” kriis sinjoro Tupmano, vokante al la interna 
ĉambro. 


“Kio?” respondis mallaŭta voĉo el sub la littolaĵo. 


“Oni volas vin... iu ĉe la pordo...” — kaj streĉinte sin por 
prononci tiom, sinjoro Tresio Tupmano ĉirkaŭturniĝis kaj 
denove endormiĝis profunde. 


“Volas!” diris sinjoro Vinklo, haste saltinte el la lito kaj 
surmetante kelkajn pecojn da vestaĵo: “volas! Tiom distance 
de la ĉefurbo... Kiu entute povas voli min?” 


“Sinjoro en la kafoĉambro, sinjoro”, respondis la ciristo, kiam 
sinjoro Vinklo malfermis la pordon kaj frontis lin, “la sinjoro 
diras, ke li retenos vin nur nelonge, sinjoro, sed li ne povas 
akcepti rifuzon”. 


“Tre strange!” diris sinjoro Vinklo, “mi tuj subeniros”. 


Li rapide volvis sin en vojaĝŝalo kaj tualeta robo kaj iris 
suben. Maljunulino kaj paro da kelneroj purigadis la 
kafoĉambron, kaj oficiro en neformala uniformo elrigardis tra 
la fenestro. Li turnis sin kiam sinjoro Vinklo envenis, kaj 
rigide kapsalutis. Ordoninte ke la servistoj foriru, kaj tre 
zorge ferminte la pordon, li diris: 


“Sinjoro Vinklo, supozeble, ĉu?” 
“Mia nomo ja estas Vinklo, sinjoro”. 
“Vi ne surpriziĝos, sinjoro, kiam mi informas vin, ke mi venis 


hodiaŭ matene kompleze al mia amiko, doktoro Ŝovulo de la 
97a regimento”. 


“Ĉu doktoro Ŝovulo?” diris sinjoro Vinklo. 


“Doktoro Ŝovulo. Li petis Min esprimi lian opinion, ke via 
konduto pasintvespere estis tia, kian neniu sinjoro povus 
toleri, kaj (li aldonis) kian neniu sinjoro uzus rilate alian”. 


La mirego de sinjoro Vinklo estis tro reala, kaj tro evidenta, 
por eviti la observadon de la amiko de doktoro Sovulo, sekve 
li daŭrigis: 


“Mia amiko, doktoro Ŝovulo, petis min aldoni, ke li firme 
konvinkiĝis, ke vi estis ebria dum parto de la vespero, kaj 
eble ne konsciis pri la amplekso de la ofendo, kiun vi kulpis. 
Li komisiis min diri, ke se tion vi pretendus kiel senkulpigon 
de via konduto, li konsentus akcepti skribitan pardonpeton 
skribotan de vi laŭ mia diktado”. 


“Ĉu skribitan pardonpeton!” ripetis sinjoro Vinklo, per la 
plejeble emfaza tono de mirego. 


“Kompreneble vi scias la alternativon”, respondis la 
vizitanto, senperturbe. 


“Ĉu tiu ĉi mesaĝo estis donita al vi laŭnome?” demandis 
sinjoro Vinklo, kies intelekto estis senespere konfuzita pro 
tiu eksterordinara konversacio. 


“Mi mem ne ĉeestis”, respondis la vizitanto, “kaj sekve de 
via firma rifuzo transdoni vian nomkarton al doktoro Ŝovulo, 
tiu sinjoro petis min identigi la portinton de tre nekutima 
frako — helblua frako kun orumita butono montranta buston 
kaj la literojn K.P.” 


Sinjoro Vinklo vere ŝanceliĝis pro miro, kiam li aŭdis sian 
propran kostumon tiel precize priskribita. La amiko de 
doktoro Sovulo daŭrigis: 


“Pro la enketo, kiun mi entreprenis ĵus ĉe la baro mi 
konvinkiĝis, ke la posedanto de la dirita frako alvenis ĉi tien 
kun tri sinjoroj hieraŭ posttagmeze. Mi tuj sendis serviston al 
la sinjoro priskribita kiel la ĉefo de la partio, kaj li tuj 
referencis min al vi”. 


Se la ĉefturo de la kastelo Roĉestera subite formarŝus de sia 
fundamento kaj starigus sin antaŭ la fenestro de la 
kafoĉambro, la surprizo de sinjoro Vinklo estus bagatela 
kompare kun la profunda mirego kun kiu li aŭdis tiun 
alparolon. Lia unua impreso estis, ke lia frako estis ŝtelita. 


“Ĉu vi permesos, ke mi detenu vin momente?” li diris. 
“Certe”, respondis la nebonvena vizitanto. 


Sinjoro Vinklo kuris haste supren, kaj per trema mano 
malfermis la valizon. Troviĝis la frako en sia kutima loko, sed 
ĝi montris proksime inspektate, evidentajn signojn de 
antaŭnokta portado. 


“Devas esti vera”, diris sinjoro Vinklo, lasante fali el siaj 
manoj la frakon. “Mi trinkis tro da vino post la vespermanĝo, 
kaj tre svage memoras promenadon tra la stratoj kaj 
cigarfumadon poste. La fakto estas, ke mi tre ebriiĝis... Mi 
verŝajne vestis mian frakon... iris ien... kaj ofendis iun... mi 
tion ne plu dubas, kaj tiu ĉi mesaĝo estas la terura sekvo”. 


Dirinte tion, sinjoro Vinklo retroiris direkte al la kafoĉambro, 
morne kaj timige decidinte akcepti la defion de la militema 
doktoro Ŝovulo kaj toleri la plejeble malbonajn sekvojn, kiuj 
eble okazus. 


Al tiu decido instigis sinjoron Vinklo diversaj motivoj; el kiuj 
la ĉefa estis lia reputacio en la klubo. Oni ĉiam estimis lin 
kiel altan aŭtoritaton rilate al ĉiuj aferoj distraj kaj manlertaj, 
ĉu atakaj, defendaj aŭ neŭtralaj, kaj se, je tiu ĉi tutunua 


okazo de proviĝo, li forkaŭrus de la pruvo sub l' okulo de sia 
ĉefo, liaj famo kaj reputacio estus por ĉiam perditaj. Cetere, 
li memoris aŭdi oftan supozon ĉe la inicitoj tiurilate, ke laŭ 
subkomprenita aranĝo inter la sekundantoj la pistoloj 
malofte estis ŝarĝitaj je kugloj, kaj krome li pripensis, ke se li 
petus sinjoron Snodgraso roli kiel lia sekundanto kaj bildigus 
al li la danĝeron ardafraze, tiu sinjoro eble komunikus la 
informon al sinjoro Pikviko, kiu certe informus senprokraste 
la lokajn aŭtoritatojn kaj tiel malhelpus la mortigon aŭ 
vundiĝon de sia kunulo. 


Tiaj estis liaj pensoj, kiam li revenis al la kafoĉambro kaj 
sciigis sian intencon akcepti la defion de la doktoro. 


“Ĉu vi prezentos min al amiko por aranĝi la horon kaj lokon 
de la renkontiĝo?” diris la oficiro. 


“Tute ne necesas”, respondis sinjoro Vinklo, “difinu ilin al mi, 
kaj mi povos varbi la ĉeeston de amiko poste”. 


“Ĉu ni diru: je sunsubiro hodiaŭ vespere?” demandis la 
oficiro laŭ voĉtono malzorga. 


“Tre bone”, respondis sinjoro Vinklo, pensante en sia koro, ke 
estis tre malbone. 


“Vi konas Fortikaĵon Pito, ĉu?” 
“Jes, mi vidis ĝin hieraŭ”. 


“Se vi bonvolos turniĝi sur la kampon, kiu randas la fosaĵon, 
laŭiros la vojeton maldekstren, tiam vi atingos angulon de la 
fortikaĵo kaj daŭrigos rekte antaŭen, ĝis vi vidos min, mi 
antaŭiros vin ĝis soleca loko, kie la afero povos esti aranĝita 
sen timo pri interrompo”. 


“Timo pri interrompo!” pensis sinjoro Vinklo. 


“Nenio alia aranĝenda, mi opinias”, diris la oficiro. 


“Mi ne konscias pri io alia”, respondis sinjoro Vinklo. “Ĝis 
revido!” 


“Ĝis revido!” kaj la oficiro fajfis gajan arion forirante. 


La matenmanĝo tiumatene forpasis peze. Sinjoro Tupmano 
estis en neniu stato por ellitiĝi post la nekutima diboĉo de la 
antaŭa vespero; sinjoro Snodgraso ŝajnis regata de poeteca 
deprimo de l' animo; kaj eĉ sinjoro Pikviko vidigis nekutiman 
emon al silento kaj sodakvo. Sinjoro Vinklo avide atendis 
eblan okazon: tiu ne longe mankis. Sinjoro Snodgraso 
proponis viziti la kastelon, kaj ĉar sinjoro Vinklo estis la sola 
partiano, kiu emis promeni, ili eliris kune. 


“Snodgraso”, diris sinjoro Vinklo, kiam ili forlasis la publikan 
vojon, “Snodgraso, kara homo, ĉu mi povas fidi pri via 
diskreto?” Dirante tion li plej pie kaj malfalse esperis, ke tion 
li ne povos. 


“Mi povas”, respondis sinjoro Snodgraso. “Aŭdu min ĵuri...” 


“Ne, ne”, interrompis Vinklo timigita pro la ebleco, ke lia 
kunulo nekonscie ligos sin ne doni informojn. “Ne ĵuru, ne 
ĵuru, tio tute ne necesas”. 


Sinjoro Snodgraso faligis la manon, kiun li konforme al 
poezia spirito levis al la nuboj dum la antaŭa aserto, kaj 
vidigis mienon de atento. 


“Mi deziras vian helpon, kara homo, pri afero honora”, diris 
sinjoro Vinklo. 


“Tion vi ricevos”, respondis sinjoro Snodgraso kaptante la 
manon de sia amiko. 


“Kun iu doktoro... Doktoro Ŝovulo de la naŭdek-sepa 
regimento”, diris sinjoro Vinklo, dezirante plejeble gravigi la 
aferon, “afero kun oficiro, akompanata de alia oficiro, je 
sunsubiro hodiaŭ vespere, sur soleca kampo post Fortikaĵo 
Pito”. 


“Mi kunestos”, diris sinjoro Snodgraso. 


Li estis surprizita, sed neniel konsternita. Estas 
eksterordinare, kiom senperturba povas esti en tiaj 
cirkonstancoj iu ajn, kiu ne estas la ĉefrolanto. Sinjoro Vinklo 
estis forgesinta tion. Li taksis la sentojn de sia amiko laŭ la 
propraj. 


“La sekvoj eble estos teruraj”, diris sinjoro Vinklo. 
“Mi esperas, ke ne”, diris sinjoro Snodgraso. 


“La doktoro, mi kredas, estas tre kapabla pafanto”, diris 
sinjoro Vinklo. 


“Plejofte tiaj estas la armeanoj”, komentis sinjoro Snodgraso 
trankvile, “sed ankaŭ vi estas tia, ĉu ne?” 


Sinjoro Vinklo respondis jese kaj konstatante, ke li ne sufiĉe 
alarmis sian kunulon, li ŝanĝis la starpunkton. 


“Snodgraso”, li diris per la voĉo emocie tremanta, “se mi 
falos, vi trovos en pakaĵo, kiun mi enmanigos al vi, leteron al 
mia... al Mia patro”. 


Ankaŭ tiu atako malsukcesis. Sinjoro Snodgraso estis tuŝita, 
sed li konsentis liveri la leteron tiel servoprete, kvazaŭ li 
estus oficiala poŝtisto. 


“Se mi falos”, diris sinjoro Vinklo, “aŭ se la doktoro falos, vi, 
mia kara amiko, estos juĝita kiel helpanto antaŭ la faro. Ĉu 


mi impliku mian amikon en ekzilon... eble dumvivan!” 


Sinjoro Snodgraso je tio iomete kuntiriĝis, sed lia heroeco 
estis nevenkebla. 


“Pro amikeco”, li fervore prononcis, “mi riskus Ĉiajn 
danĝerojn”. 


Kiom sinjoro Vinklo malbenis la dediĉitan amikecon de sia 
amiko, dum ili plu marŝadis silente, unu apud la alia, dum 
kelkaj minutoj, ĉiu trempita en la propra meditado! La 
mateno forpasadis, li iĝis senespera. 


“Snodgraso”, li diris subite haltante, “nepre ne permesu, ke 
en tiu ĉi afero mi estu malhelpata... Nepre ne informu la 
lokajn instancojn... nepre ne akiru la helpon de pluraj 
pacgardistoj por aresti min aŭ doktoron Ŝovulo de la 
naŭdek-sepa regimento, aktuale loĝigita en la kazerno 
Ĉathama, kaj tiel malhelpi tiun ĉi duelon... Mi diras: nepre 

ne. 


Sinjoro Snodgraso kaptis varme la manon de sia amiko, dum 
li entuziasme respondis: 


“Neniel kaj neniam!” 


Tremeto trapasis la korpon de sinjoro Vinklo, kiam forte 
inundis lin konvinkiĝo, ke li nenion povas esperi pro ektimo 
de sia amiko, kaj ke lia destino estos fariĝi vivanta celtabulo. 


Kiam la stato de la afero estis formale klarigita al sinjoro 
Snodgraso, kaj ujo kun paro da pistoloj duelaj, kun 
kontentiga stoko da pulvoro, kugloj kaj prajmoj, estis luita 
de fabrikanto en Roĉestero, la du amikoj reiris al sia hotelo, 
kie sinjoro Vinklo meditu pri la venonta lukto, kaj sinjoro 
Snodgraso aranĝu la batalarmilojn kaj ordigu ilin por tuja 
utiligo. 


La vespero estis malhela kaj peza, kiam ili denove eliris al 
sia nekonvena komisio. Sinjoro Vinklo estis volvita en 
mantelego por eviti observadon, kaj sinjoro Snodgraso portis 
sub sia mantelo la detruajn instrumentojn. 


“Ĉu vi havas ĉion?” diris sinjoro Vinklo per maltrankvila 
VOĈO. 


“Ĉion”, respondis sinjoro Snodgraso, “sufiĉe da municio, se 
hazarde la pafoj ne trafos. En la ujo estas kvaronfunto da 
pulvoro, kaj en mia poŝo estas du ĵurnaloj por la ŝargadoj”. 


Tio estis ekzemploj de amikeco pro kiuj ajna homo atendeble 
sentu fortan dankemon. Oni devas supozi, ke la dankemo de 
sinjoro Vinklo estis tro forta por esprimiĝi, ĉar li diris nenion, 
sed daŭre marŝadis... iom malhaste. 


“Ni bonege akuratas”, diris sinjoro Snodgraso, dum ili 
transgrimpis la barilon de la unua kampo, “la suno ĝuste 
subeniras”. 


Sinjoro Vinklo rigardis al la subiranta globo, kaj dolore 
pripensis la probablecon, ke li mem “subeniros” post 
nelonge. 


“Jen la oficiro”, ekkriis sinjoro Vinklo post kelkminuta 
promenado. 


“Kie?” demandis sinjoro Snodgraso. 
“Tie... la sinjoro en la blua mantelo”. 


Sinjoro Snodgraso rigardis en la direkto indikita de l' 
montrofingro de sia amiko kaj rimarkis figuron, dense 
volvitan, laŭ la priskribo. La oficiro vidigis, ke li konscias pri 
ilia Ĉeesto, per eta mangesto, kaj la du amikoj sekvis lin iom 
poste, kiam li formarŝis. 


La vespero ĉiumomente pli malheliĝis, kaj melankolia vento 
bruetis tra la senhomaj kampoj, kvazaŭ malproksima 
giganto fajfanta al sia domhundo. La malĝojo de la sceno 
sombre efikis la sentojn de sinjoro Vinklo. Li tikegis, kiam ili 
preteriris la tranĉeangulon, kiu aspektis kvazaŭ kolosa 
tombo. 


La oficiro subite forturniĝis de la vojeto kaj, transgrimpinte 
palisaron kaj heĝon, eniris izolecan kampon. Du sinjoroj tie 
atendis; unu estis grasa sinjoreto kun nigraj haroj, kaj la alia 
— korpulentulo en pasamenta surtuto — sidis perfekte 
trankvilanime sur faldseĝo. 


“La alia partoprenanto, kaj ĥirurgo, supozeble”, diris sinjoro 
Snodgraso. “Glutu guton da brando”. 


Sinjoro Vinklo kaptis la vimenbotelon, proponitan de la 
amiko, kaj ensorbis longan gluton el la stimula trinkaĵo. 


“Mia amiko, sinjoro, sinjoro Snodgraso”, diris sinjoro Vinklo, 
kiam la oficiro proksimiĝis. La amiko de doktoro Ŝovulo 
riverencis kaj aperigis ujon similan al tiu portata de sinjoro 
Snodgraso. 


“Nenio pli direndas, sinjoro, laŭ mia opinio”, li malvarme 
komentis, malfermante la ujon, “pardonpeto estas firme 
rifuzita”. 


“Nenio, sinjoro”, diris sinjoro Snodgraso, kiu mem komencis 
senti sin iom ĝenata. 


“Ĉu vi volas marŝi antaŭen?” diris la oficiro. 


“Volonte”, respondis sinjoro Snodgraso. La tereno estis 
mezurita, kaj la preparlaboroj estis plenumitaj. 


“Vi trovos ĉi tiujn pli bonaj ol viaj propraj”, diris la 
kontraŭula sekundanto, enmanigante siajn pistolojn. “Vi 
vidis min ŝargi ilin. Ĉu vi kontraŭas ties uzadon?” 


“Nepre ne”, respondis sinjoro Snodgraso. 


Tiu propono liberigis lin de konsiderinda embarasiĝo, ĉar liaj 
antaŭaj konceptoj pri pistolŝargado estis iom svagaj kaj 
nedifinitaj. 


“Do ni rajtas loki niajn virojn, mi opinias”, daŭrigis la oficiro 
tiel indiferente, kvazaŭ la ĉefrolantoj estus ŝakpecoj, kaj la 
sekundantoj estus ludantoj. 


“Mi opinias, ke jes”, respondis sinjoro Snodgraso, kiu 
konsentus pri ajna propono, tial ke li sciis nenion pri tia 
afero. La oficiro transiris al doktoro Ŝovulo, kaj sinjoro 
Snodgraso aliris sinjoron Vinklo. 


“Ĉio estas preta”, li diris, proponante la pistolon. “Donu al mi 
vian mantelon”. 


“Vi havas la pakaĵon, kara homo”, diris la kompatinda Vinklo. 


“En ordo”, diris sinjoro Snodgraso. “Staru firme kaj vundu 
lin”. 


Venis en la kapon de sinjoro Vinklo, ke tio tre similis la 
konsilon, kiun donas la apudstarantoj al la plej eta knabo en 
strata interbatiĝo, nome: “Ataku kaj venku” — admirinda 
rekomendo, se oni entute scius, kiel tion plenumi. Li demetis 
sian mantelon, tamen, senparole — ĝi ĉiam postulis longan 
malligadon, tiu mantelo — kaj akceptis la pistolon. La 
sekundantoj retiriĝis, la sinjoro sur la faldseĝo faris same, kaj 
la batalontoj proksimiĝis unu al la alia. 


Sinjoro Vinklo ĉiam estis elstare homameca. Konjekteble 
ĝuste lia maldeziro intence fari domaĝon al homfrato kaŭzis, 
ke li fermis siajn okulojn, kiam li atingis la fatalan lokon; kaj 
ke la fermiteco de liaj okuloj malhelpis al li observi la tre 
eksterordinaran kaj neklarigeblan sintenon de doktoro 
Ŝovulo. Tiu sinjoro tikegis, gapis, retiriĝis, frotis siajn okulojn, 
denove gapis kaj fine kriis: 


“Ĉesu, ĉesu!” 


“Kion signifas tio?” diris doktoro Ŝovulo, kiam lia amiko kaj 
sinjoro Snodgraso alkuris. “Ne estas tiu viro”. 


“Ĉu ne tiu viro?” diris la sekundanto de doktoro Ŝovulo. 
“Ĉu ne tiu viro?” diris sinjoro Snodgraso. 
“Ne tiu viro!” diris la sinjoro kun la faldseĝo en la mano. 


“Nepre ne”, respondis la eta doktoro. “Tiu ne estas la 
persono, kiu ofendis min hieraŭa nokte”. 


“Tre eksterordinare!” kriis la oficiro. 


“Tre”, diris la sinjoro kun la faldseĝo. “Restas la demando, ĉu 
tiu sinjoro, estante sur la tereno, ne estu konsiderata, 
principe, kiel la individuo ofendinta nian amikon, doktoron 
Ŝovulo, hieraŭ nokte, ĉu li aŭ ne li estas fakte la sama 
individuo”, kaj eliginte tiun sugeston, laŭ mieno tre saĝa kaj 
mistera, la viro kun la faldseĝo ensnufis amason da 
flartabako, kaj profunde ĉirkaŭrigardis kun la mieno de 
aŭtoritato pri tiaj aferoj. 


Jam sinjoro Vinklo malfermis siajn okulojn kaj ankaŭ siajn 
orelojn, kiam li aŭdis sian kontraŭulon voki por ĉesigo de la 
batalo, kaj rimarkinte per ties posta parolado, ke troviĝas 
sendube iu eraro en la afero, li tuj antaŭvidis la pli favoran 


reputacion, kiun li neeviteble akirus kaŝante la veran 
motivon de sia defiakcepto; sekve li paŝis brave antaŭen kaj 
diris: 


“Mi ne estas tiu viro. Mi tion scias”. 


“Do tio”, diris la viro kun la faldseĝo, “estas ofendo al 
doktoro Sovulo, kaj sufiĉa kialo por tuja daŭrigo”. 


“Silentu, mi petas, Pejno”, diris la sekundanto de la doktoro. 
“Kial vi ne informis min pri tio hodiaŭ matene, sinjoro?” 


“Ĝuste tiel... ĝuste tiel”, diris la viro kun la faldseĝo indigne. 


“Mi tre petas, ke vi mutiĝu, Pejno”, diris la alia. “Ĉu mi rajtas 
ripeti mian demandon, sinjoro?” 


“Ĉar, sinjoro”, respondis sinjoro Vinklo, kiu jam disponis 
tempon por pripensi sian respondon, “ĉar, sinjoro, vi 
priskribis ebrian kaj neĝentlemanan personon, kiu portis 
frakon, kiun mi havas la honoron ne nur porti, sed ankaŭ 
inventi kaj proponi ĝin, sinjoro, por la uniformo de la Klubo 
Pikvika en Londono. La honoron de tiu uniformo mi sentas 
min devigata defendi, kaj mi sekve, senenkete, akceptis la 


defion, kiun vi proponis al mi”. 


“Mia kara sinjoro”, diris la bonhumora eta doktoro, alvenante 
kun la etendita mano, “mi honoras vian bravulecon. Permesu 
al mi diri, sinjoro, ke mi tre admiras vian konduton, kaj 
ekstreme bedaŭras, ke mi kaŭzis al vi la ĝenon de tiu ĉi 
renkontiĝo, sencele”. 


“Mi petas, ke vi ne priparolu tion, sinjoro”, diris sinjoro 
Vinklo. 


“Mi fieros pri via konateco, sinjoro”, diris la eta doktoro. 


“Havigos al mi la plej grandan plezuron konatiĝi kun vi, 
sinjoro”, respondis sinjoro Vinklo. 


La doktoro kaj sinjoro Vinklo manpremis, kaj poste sinjoro 
Vinklo kaj leŭtenanto Tapeltono (la sekundanto de la 
doktoro), kaj poste sinjoro Vinklo kaj la viro kun la faldseĝo, 
kaj fine sinjoro Vinklo kaj sinjoro Snodgraso; tiu lasta sinjoro 
estis en granda admiro pro la nobla konduto de sia heroa 
amiko. 


“Ŝajnas al mi, ke ni rajtas fermi la kunsidon”, diris 
leŭtenanto Tapeltono. 


“Volonte”, aldonis la doktoro. 


“Krom”, intermetis la viro kun la faldseĝo, “krom se sinjoro 
Vinklo sentas sin ofendita pro la defio; tiuokaze, mi 
submetas, li rajtas kontentigon”. 


Sinjoro Vinklo, tre malegoisme, esprimis sian jam kompletan 
kontenton. 


“Aŭ eble”, diris la viro kun la faldseĝo, “la sekundanto de la 
sinjoro eble sentos sin ofendita pro kelkaj komentoj ellasitaj 
de mi en pli frua etapo de tiu ĉi renkontiĝo: se jes, mi tre 
plezure kontentigos lin senprokraste”. 


Sinjoro Snodgraso haste priskribis sin treege dankema pro la 
bela propono de la lasta parolinto, kiun li rifuzas nur pro sia 
kompleta kontento pri la tuta okazintaĵo. La du sekundantoj 
aranĝis la ujojn, kaj la tuta partio forlasis la terenon multe 
pli vigle ol dum la alveno. 


“Ĉu vi longe restos ĉi tie?” demandis doktoro Ŝovulo al 
sinjoro Vinklo, dum ili kune marŝadis plej amikece. 


“Mi opinias, ke ni foriros postmorgaŭ”, estis la respondo. 


“Mi esperas, ke mi havos la plezuron renkonti vin kaj vian 
amikon ĉe mia loĝejo, kaj pasigos kun vi agrablan vesperon, 
post tiu ĝena miskompreno, — diris la eta doktoro. “Ĉu vi 
estos liberaj hodiaŭ vespere?” 


“Ĉi tie akompanas nin kelkaj amikoj”, respondis sinjoro 
Vinklo, “kaj mi ne volus forlasi ilin hodiaŭ vespere. Eble vi 
kaj via amiko aliĝu al ni en la Virbovo?” 


“Kun granda plezuro”, diris la eta doktoro, “ĉu la deka horo 
estos tro malfrua por duonhora vizito?” 


“Ho, certe ne”, diris sinjoro Vinklo. “Mi tre ĝoje prezentos vin 
al miaj amikoj, sinjoro Pikviko kaj sinjoro Tupmano”. 


“Tio tre plezurigos min, mi estas certa”, respondis doktoro 
Sovulo, ne suspektante, kiu estas sinjoro Tupmano. 


“Vi certe venos, ĉu?” diris sinjoro Snodgraso. 

“Ho, nepre”. 

Jam ili alvenis la vojon. Koraj adiaŭoj estis interŝanĝitaj, kaj 
la partio disiĝis. Doktoro Sovulo kaj liaj amikoj reiris al la 


kazerno, kaj sinjoro Vinklo, akompanate de sia amiko sinjoro 
Snodgraso, reiris al sia hotelo. 


Ĉapitro 3 


Nova konato. La rakonto de la vagulo. Malagrabla interrompo 
kaj renkontiĝo malplaĉa 


Sinjoro Pikviko estis spertinta iom da maltrankvilo pro la 
nekutima foresto de siaj du amikoj, kiun ties mistera konduto 
dum la tuta mateno neniel tendencis malfortiĝi. Kun pli ol 
ordinara plezuro, sekve, li leviĝis por saluti ilin, kiam ili 
revenis denove; kaj kun intereso pli ol ordinara li demandis 
pri la okazintaĵoj ilin disigintaj de lia kunesto. Responde al 
liaj demandoj tiurilataj, sinjoro Snodgraso estis ĝuste 
propononta historian rakonton pri la cirkonstancoj 
lastatempe priskribitaj, kiam lin subite silentigis konstato, ke 
ĉeestas ne nur sinjoro Tupmano kaj ilia diliĝenca kunulo 
hieraŭa, sed ankaŭ alia nekonato simile strangaspekta. Tiu 
estis viro aspekte zorgtrivita, kies flavpala vizaĝo kaj 
profunde enfalintaj okuloj estis eĉ pli rimarkindaj ol la naturo 
kreis ilin, pro la rektaj nigraj haroj pendantaj implikite 
malorde super duono de lia vizaĝo. Liaj okuloj estis preskaŭ 
nenature brilaj kaj penetraj; liaj vangostoj estis altaj kaj 
elstaraj; kaj liaj makzeloj estis tiel longaj kaj malgrasaj, ke 
observanto supozus, ke li momente entiras la vizaĝkarnon 
peria muskola kuntiriĝo, se lia duonaperta buŝo kaj 
senmova esprimo ne anoncus, ke tio estas lia normala 
aspekto. Ĉirkaŭ sia kolo li portis verdan ŝalon, kies grandaj 
ekstremoj dismetiĝis sur lia brusto kaj okaze vidiĝis sub la 
eluzitaj butontruoj de lia malnova veŝto. Lia supra vestaĵo 
estis longa nigra surtuto; kaj sube li portis larĝan grizborunan 
pantalonon, kaj grandajn botojn rapide kadukiĝantajn. 


Al tiu ĉi krudaspekta persono direktiĝis la okuloj de sinjoro 
Vinklo, kaj al li sinjoro Pikviko gestis per la mano, dirante: 


“Jen amiko de nia amiko. Ni trovis hodiaŭ matene, ke nia 
amiko havas ligon kun la teatro ĉi-loke, kvankam li ne emas, 


ke tio ĝenerale koniĝu, kaj tiu Ĉi sinjoro estas ano de la sama 
profesio. Li estis komplezonta nin per eta anekdoto ligita al 
tio, kiam vi envenis”. 


“Multe da anekdoto”, diris la verdfrakita fremdulo hieraŭa, 
alvenante al sinjoro Vinklo kaj parolante laŭ tono mallaŭta 
kaj konfidenca. “Stranga homo — plenumas la misulajn 
rolojn — nebona aktoro — kuriozulo — ĉiajn mizerojn — 
Malgaja Jemĉjo ni nomas lin interaktore”. 


Sinjoro Vinklo kaj sinjoro Snodgraso ĝentile salutis la 
sinjoron elegante titolitan “Malgaja Jemĉjo”; kaj mendinte 
brandon kun akvo imite al la ceteraj ĉeestantoj sidiĝis ĉe la 
tablo. 


“Nu, sinjoro”, diris sinjoro Pikviko, “ĉu vi volas komplezi nin 
per daŭrigo de tio, kion vi estis rakontonta?” 


La malgajulo elpoŝigis malpuran papervolvaĵon, kaj turninte 
sin al sinjoro Snodgraso, kiu ĵus apertis sian notkajeron, diris 
per voĉo kava perfekte konvena laŭ lia ekstera aspekto: 


“Ĉu vi estas la poeto?” 


“Mi... mi iomete okupiĝas tiamaniere”, respondis sinjoro 
Snodgraso, iom konsternita pro la subiteco de la demando. 


“Ha! La poezio influas la vivon kiel lumoj kaj muziko la 
scenejon; senigu la unuan de ĝiaj falsaj ornamaĵoj, kaj la 
alian de ĝiaj iluzioj, kaj kio restos en ambaŭ travivinda aŭ 
prizorginda?” 


“Ja vere, sinjoro”, respondis sinjoro Snodgraso. 


“Sidi antaŭ la planklumoj”, daŭrigis la malgajulo, “estas 
kvazaŭ sidi ĉe grandioza kortega spektaklo admirante la 
silkajn robojn de la bunta homamaso — sidi malantaŭ ili 


signifas esti la kreantoj de tiu buntaĵo, neprizorgataj kaj 
nekonataj, forlasitaj al pereo aŭ travivo laŭ la volo de la 
sorto”. 


“Nepre”, diris sinjoro Snodgraso, ĉar la enfalintaj okuloj de la 
malgajulo direktiĝis al li, kaj li sentis necese ion diri. 


“Daŭrigu, Jemĉjo”, diris la Hispanuje vojaĝinto, “kiel la 
nigrokula Suzana[L7] — tute sur la montetaro — neniom da 
grakado — elparolu — vigliĝu”. 


“Ĉu vi volas plenigi alian glason antaŭ ol komenci, sinjoro?” 
diris sinjoro Pikviko. 


La malgajulo kaptis la aludon, kaj miksinte glason da brando 
kun akvo kaj malrapide glutinte ties duonon, malvolvis la 
paperrulaĵon kaj komencis parte laŭtlegi kaj parte rakonti, 
jenan okazaĵon, kiun ni trovas registrita en la Protokolo de la 
klubo sub la titolo “La Rakonto de la Vagulo”. 


La rakonto de la vagulo 


“Nenio mirinda troviĝas en tio, kion mi rakontos”, diris la 
malgajulo, “enestas nenio eĉ malofta. Mankoj kaj 
malsano tro oftas en multaj vivtavoloj por meriti pli da 
atento ol oni kutime direktas al la plej ĉiutagaj sortobatoj 
de la homa naturo. Mi kunmetis ĉi tiujn kelkajn notojn 
pro tio, ke la pritraktito estis al mi bone konata dum 
multaj jaroj. Mi spuris lian subeniradon, paŝon post paŝo, 
ĝis fine li alvenis tiun ekstreman mizeron, el kiu li 
neniam plu supreniris. 


“La viro, pri kiu mi parolas, estis pantomimaĉa aktoro, 
kaj, kiel multaj liaj samklasanoj, senĉesa drinkemulo. 
Dum pli bona epoko, antaŭ ol li febliĝis pro diboĉado kaj 
magriĝis pro malsanoj, li ricevis bonan salajron, kiun, se 
li estus zorga kaj prudenta, li eble daŭre ricevus dum 


kelkaj jaroj — ne multaj, ĉar tiaj viroj aŭ mortas frue, aŭ 
pro troa ŝarĝado de la korpaj energioj perdas 
antaŭtempe tiujn fizikajn kapablojn, de kiuj solaj ili 
povas dependi por la vivtenado. Lia detrua malvirto 
tamen venkis lin tiel rapide, ke oni trovis neeble dungi 
lin por la situacioj, en kiuj li efektive utilis teatre. 
Tavernoj logis lin nerezisteble. Neglektitaj malsanoj kaj 
senespera malriĉeco tiel certe estus lia sorto kiel la 
morto mem, se li insistus pri la sama vivmaniero; tamen 
li ja insistis, kaj la rezulton oni povas diveni. Engaĝon li 
ne povis akiri, kaj mankis al li pano. 


“Ĉiu, kiu entute scias pri teatraj aferoj, scias kia hordo da 
ŝimaj malriĉuloj frekventas la scenejon de grandaj 
teatroj — ne regule engaĝitaj aktoroj, sed baletuloj, 
statistoj, akrobatoj, kaj similaj, kiujn oni dungas dum la 
daŭro de pantomimo aŭ Paska prezentaĵo, kaj poste 
maldungas ĝis la prezento de iu multpersona spektaklo 
kreos novan postulon por ilia servado. Al tia speco da 
vivo la viro estis devigita sin doni, kaj prezentado 
ĉiuvespere en iu malnobla teatra trinkejo samtempe 
havigis al li kelkajn pliajn monerojn ĉiusemajne kaj 
ebligis al li ĝui sian malnovan emon. Eĉtiu rimedo 
baldaŭ malsukcesis; liaj malregulaĵoj estis tro grandaj 
por permesi, ke li akiru la mizeran enspezon kiun li eble 
tiamaniere havigus, kaj li fakte reduktiĝis ĝis stato 
proksima al malsatmorto, nur okaze akirante bagatelan 
sumon per pruntepreno de iu antaŭa kunulo aŭ per 
ricevo de tasko en tiu aŭ alia el la vulgaraj minoraj 
teatroj, kaj kiam li efektive perlaboris iom, tio elspeziĝis 
kiel antaŭe. 


“Ĉirkaŭ tiutempe, kiam li jam ekzistadis laŭ nekonebla 
maniero dum pli ol jaro, mi estis mallonge engaĝita en 
unu el la teatroj en la Surea flanko[18] de la rivero, kaj 
tie mi vidis tiun homon, kiun jam de kelka tempo mi ne 


vidis, ĉar mi vojaĝis en la provinco, kaj li ŝtelvagis en la 
vojetoj kaj trairejoj de Londono. Mi ĵus vestis min por 
forlasi la ejon, kaj transiris la scenejon survoje eksteren, 
kiam li frapetis mian ŝultron. Neniam mi forgesos la 
hidan vidaĵon kiu frontis miajn okulojn, kiam mi turniĝis. 
Li estis vestita por pantomimo, en la absurdo de klaŭna 
kostumo. La fantomaj figuroj en la Danco de Morto, la 
plej timigaj formoj iam portretitaj surtole de la plej 
talenta artisto, neniam prezentis aspekton duone tiom 
abomenan. Lia ŝvelinta korpo kaj ŝrumpintaj kruroj — 
ties misformeco centoble emfazita per la fantaziaj 
vestaĵoj — la vitrecaj okuloj, timige kontrastaj al la densa 
blanka ŝminkaĵo per kiu la vizaĝo estis ŝmirita; la 
groteske ornamita kapo, paralize tremanta, kaj la longaj 
malgrasaj manoj kovritaj de blanka kalko — ĉio havigis 
al li hidan kaj nenaturan aspekton, pri kiu neniu 
priskribo kapablus transdoni adekvatan koncepton, kaj 
pro kio ĝis hodiaŭ mi tremegas je la penso. Lia voĉo estis 
kava kaj trema kiam li gvidis min flanken kaj per 
stumblaj vortoj rakontis longan katalogon de malsanoj 
kaj senecoj, finante kiel kutime per urĝa peto pri 
pruntedono de bagatela monsumo. Mi enmanigis al li 
kelkajn ŝilingojn, kaj kiam mi forturniĝis, mi aŭdis la 
rideksplodon, kiu sekvis lian unuan akrobataĵon sur la 
scenejo. 


“lun postan vesperon knabo enmanigis al mi malpuran 
paperpecon, sur kiu estis skribaĉitaj kelkaj vortoj 
krajone, sciigantaj ke tiu homo grave malsanas, kaj 
petegantaj, ke post la prezento mi vizitu lin ĉe lia loĝejo 
sur iu strato, kies nomon mi nun forgesis, ne tre 
malproksima de la teatro. Mi promesis tion fari tuj, kiam 
mi liberiĝos, kaj post falo de la kurteno mi eliris al mia 
melankolia komisio. 


“Estis malfrue, ĉar mi partoprenis en la lasta programero 
kaj ĉar tiu estis benefica vespero, la prezentoj nekutime 
plilongiĝis. La nokto estis malhela kaj malvarma, kun 
frosta malseka vento, kiu pelis la pluvon peze kontraŭ la 
fenestrojn kaj domfrontojn. Lagetoj da akvo kolektiĝis 
surla mallarĝaj kaj malmulte frekventataj stratoj, kaj pro 
tio ke multaj el la tre disaj olelampoj estis estingitaj per 
la forto de la vento, la promeno estis ne nur 
malkomforta, sed ankaŭ plej malcerta. Tamen feliĉe mi 
direktiĝis ĝuste, kaj sukcesis post ioma malfacilo trovi la 
domon, al kiu oni direktis min — karbejon kun supra 
etaĝo, en kies malantaŭa ĉambro kuŝis mia serĉito. 


“Mizeraspekta virino, lia edzino, renkontis min sur la 
ŝtuparo kaj, dirinte ke li ĵus eniris specon de dormemo, 
enkondukis min mallaŭte kaj metis por mi seĝon apud la 
lito. La malsanulo kuŝis frontante la muron; kaj pro tio, ke 
li tute malatentis mian ĉeeston, mi disponis tempon por 
ekzameni la lokon, en kiu mi troviĝis. 


“Li kuŝis sur malnova lito, kiu vertikaliĝis dum la tagoj. 
Ĉifitaj restaĵoj de kvadratita kurteno estis tiritaj ĉirkaŭ la 
litokapon por bari la venton, kiu tamen eniris la 
senkomfortan ĉambron tra la multaj fendetoj de la pordo 
kaj ĉiumomente blovis tien kaj reen. En rusta nefiksita 
kameno estis malarda cindra fajro; kaj antaŭ ĝi estis 
starigita malnova triangula tablo, sur kiu troviĝis kelkaj 
medicinujoj, frakasita glaso, kaj kelkaj aliaj hejmaj 
objektoj. Infaneto dormis sur provizora lito aranĝita por 
ĝi sur la planko, kaj la virino eksidis sur seĝo apude. 
Troviĝis paro da bretoj kun kelkaj teleroj, tasoj kaj 
subtasoj: kaj sub ili pendis paro da scenejaj ŝuoj kaj du 
rapiroj. Escepte de amasetoj da ĉifonaĵoj kaj bulaĵoj 
malzorge ĵetitaj en angulojn de la ĉambro, tiuj estis la 
solaj objektoj en la loĝejo. 


“Mi disponis tempon por noti tiujn etajn detalojn kaj 
rimarki la pezan spiradon kaj febrajn tikegojn de la 
malsanulo, antaŭ ol li konsciiĝis pri mia ĉeesto. Dum siaj 
maltrankvilaj klopodoj havigi komfortan ripozejon por sia 
kapo, li puŝis sian manon eksterliten, kaj ĝi falis sur la 
mian. Li abrupte sidiĝis kaj avide gapis al mia vizaĝo. 


“ “Sinjoro Hatleo, Johano”, diris lia edzino. “Sinjoro Hatleo, 
kiun vi alvokis hodiaŭ vespere, sciu”. 


““Ha!' diris la malsanulo, pasigante la manon sur sia 
frunto. “Hatleo... Hatleo... Mi pripensu'. Li ŝajnis provi 
koncentrigon de la pensoj dum kelkaj sekundoj kaj 
poste, strikte kaptinte mian pojnon, diris: “Ne forlasu 
min... Ne forlasu min, bonulo. Ŝi murdos min, mi scias 
tion”. 


““Ĉu longe li estas tia?” mi alparolis lian plorantan 
edzinon. 


“Ekde la pasinta nokto”, ŝi respondis. Johano, Johano, 
ĉu vi ne konas min?' 


“Ne permesu, ke ŝi proksimiĝu al mi”, diris la viro 
tremegante, kiam ŝi kliniĝis super li. “Forpelu ŝin, mi ne 
toleras ŝin apude”'. Li gapis frenezece al ŝi kun mieno 
terure timega kaj poste flustris en mian orelon: “Mi batis 
ŝin, Jemĉjo, mi batis ŝin hieraŭ, kaj multfoje pli frue. Mi 
malsatigis ŝin kaj ankaŭ la knabon; kaj nun, kiam mi 
estas malforta kaj senrimeda, Jemĉjo, ŝi murdos min pro 
tio; Mi scias, ke jes. Se vi vidus ŝin ploranta, kiel mi vidis, 
ankaŭ vi scius tion. Fortenu ŝin". 


“Li malstriktigis la kroĉon kaj sinkis elĉerpite sur la 
kusenon. 


“Mi sciis tre bone, kion signifis ĉio ĉi. Se eĉ momente mi 
volus dubi pri tio, unu ekrigardo al la pala vizaĝo kaj 
velkinta figuro de la virino sufiĉus por klarigi la realan 
staton de la afero. 


“ “Prefere vi staru flanke”, mi diris al la kompatindulino. 
“VI ne povas helpi lin. Eble li pli trankvilos, se li vin ne 
vidos”. 


“Ŝi foriris el la vidkampo de la viro. Li malfermis siajn 
okulojn post kelkaj sekundoj kaj ĉirkaŭrigardis 
perturbite. 


“Ĉu ŝi foriris?” li demandis avide. 
“ Jes... Jes. Ŝi vin ne damaĝos'. 


“Mi sciigos al vi la veron, Jemĉjo”, diris la viro 
malaltvoĉe', ŝi efektive damaĝas min. lo en ŝiaj okuloj 
vekas en mia koro tian timegon, ke tio frenezigas min. La 
tutan pasintan nokton ŝiaj grandaj gapaj okuloj kaj pala 
vizaĝo proksimis al la miaj; kien ajn mi turniĝis, turniĝis 
ili; kaj kiam ajn mi abrupte vekiĝis, ŝi estis apud la lito 
rigardante min. Li tiris min pli proksimen kaj diris per 
profunda alarmita flustro: “Jemĉjo, ŝi devas esti fispirito... 
diablino! Ĉit! Mi scias, ke ŝi estas. Se ŝi estus virino, ŝi 
antaŭlonge estus mortinta. Neniu virino kapablus toleri 
tion, kion ŝi elportis'. 


“Mi naŭziĝis, pensante pri la longaj kruelo kaj neglekto 
certe okazintaj por tiel impresi tian viron. Mi nenion 
povis diri responde, ĉar kiu povus proponi esperon aŭ 
konsolon, al la mizerulo antaŭ mi? 


“Mi sidis tia dum pli ol du horoj, dum kiuj li turniĝadis, 
murmure kriante pro doloro aŭ senpacienco, 
maltrankvile ĵetante tien kaj reen la brakojn, kaj 


volviĝante de flanko al flanko. Finfine li eniris tiun staton 
de parta senkonscio, dum kiu la menso vagas 
senkontrole de sceno al sceno, de loko al loko, sen 
regado far la racio, sed daŭre ne povanta senigi sin de 
nepriskribebla sento de aktuala suferado. Konstatinte 
pro liaj senkoheraj babiladoj, ke tiel nun estas, kaj 
sciante ke plej probable la febro ne tuj pligraviĝos, mi 
forlasis lin, promesante al lia mizera edzino, ke mi 
ripetos mian viziton dum la venonta vespero kaj, se 
necese, sidos ĉe la paciento tra la tuta nokto. 


“Mi plenumis mian promeson. La pasintaj dudek kvar 
horoj realigis teruran ŝanĝiĝon. La okuloj, kvankam 
profunde enfalintaj kaj pezaj, brilis je lumo timiga por la 
spektanto. La lipoj estis sekegaj kaj multloke 
fendetiĝintaj: la seka malmola haŭto ardis je brula 
varmego, kaj sur la vizaĝo de la viro estis preskaŭ 
ekstertera mieno de sovaĝa maltrankvilo indikanta eĉ pli 
forte la ruinigon far la malsano. La febro estis zenita. 


“Mi sidiĝis sur la seĝo, kiun mi okupis la antaŭan 
vesperon, kaj tie mi sidis dum horoj aŭskultante tiujn 
sonojn, kiuj nepre trafas profunde la koron de plej 
nesentema el la homoj — la frenezan deliron de 
mortonto. Laŭ tio, kion mi aŭdis pri la opinio de la 
kuracisto, mi sciis, ke mankas espero pri li: mi sidis apud 
lia mortolito. Mi vidis la velkintajn membrojn, kiuj antaŭ 
malmultaj horoj distordiĝis por amuzi bruemajn 
galerianojn, tordiĝantaj pro torturado per brulanta 
febro... mi aŭdis la kriĉan ridon de la klaŭno, 
kunfandiĝintan kun la malaltaj murmuroj de la mortonto. 





“Estas emociige aŭskulti menson returniĝantan al la 
normalaj okupiĝoj kaj celoj de sanulo, kiam antaŭe kuŝas 
korpo malforta kaj senrimeda; sed kiam tiuj okupiĝoj 
estas nature kontraŭaj al ĉio, kion ni kunligas kun ideoj 
seriozaj aŭ solenaj, la ricevita impreso estas senfine pli 
potenca. La teatro kaj la drinkejo estis la ĉefaj temoj en 
la babilado de tiu mizerulo. Estis vespere, li imagis; li 
devis roli tiunokte; estis malfrue, kaj li devos tuj forlasi la 


hejmon. Kial oni tenas lin kaj malhelpas lian iron?.. Li 
perdos la monon... Li devos foriri. Ne! Oni ne permesis 
tion. Li kaŝis la vizaĝon per siaj ardantaj manoj kaj feble 
priĝemis la propran malfortecon kaj la kruelon de siaj 
persekutantoj. Post mallonga paŭzo li elkriis kelkajn 
krudajn rimaĵojn, kiujn li laste parkeris. Li leviĝis sur la 
lito, kurbigis siajn velkintajn krurojn kaj ĉirkaŭruliĝis laŭ 
maldelikataj pozicioj; li rolis... li estis en teatro. Post 
momenta silento li murmuris la rekantaĵon de iu brua 
kanto. Finfine li atingis la malnovan domon: kiom 
varmega estis la ĉambro. Li estintis malsana, tre 
malsana, sed jam li fartis bone kaj estis feliĉa. Plenigu 
lian glason. Kiu estis tiu, kiu forskuis ĝin de liaj lipoj? 
Temis pri la sama persekutanto, kiu pli frue postsekvis 
lin. Li falis sur la kusenon kaj laŭte ĝemis. Mallonga 
intervalo de senkonscio, kaj jen li travagis tedan 
labirinton de malaltarkaj ĉambroj — kelkfoje tiom 
malaltaj, ke por progresi li devis rampi sur manoj kaj 
genuoj: tie estis senaere kaj mallume, kaj en ĉiu direkto 
malhelpis lin diversaj obstakloj. Troviĝis ankaŭ insektoj, 
hidaj rampuloj kun okuloj fikse rigardantaj lin kaj 
plenigis la tutan ĉirkaŭan aeron: brilaĉante terure en la 
densa mallumo de tiu loko. La muroj kaj la plafono estis 
kovritaj de viglaj reptilioj... la kupolo vastiĝis enorme... 
timigaj figuroj flagradis tien-reen... kaj vizaĝoj de homoj 
al li konataj, abomenigitaj per mokado kaj grimacado, 
gapis el inter ili; oni bruligis lin per ardigitaj feraĵoj kaj 
ligis lian kapon per ŝnuroj ĝis sango elŝprucis, kaj li 
baraktis frenezece por sia VIVO. 


“Fine de unu el tiuj paroksismoj, dum kiu mi malfacilege 
retenis lin sur la lito, li sinkis ŝajne en dormon. Venkita 
de gardado kaj penado, mi fermis miajn okulojn dum 
kelkaj minutoj, kiam mi sentis ĉe mia ŝultro violentan 
kroĉiĝon. Mi tuj vekiĝis. Li jam levis sin por sidiĝi en la 
lito... Terura ŝanĝiĝo okazis al lia vizaĝo, sed la konscio 


jam revenis, ĉar evidente li rekonis min. La infano, kiun 
jam delonge perturbis liaj deliroj, stariĝis de sur sia liteto 
kaj alkuris sian patron timigite kriĉante... La patrino 
haste brakumis ĝin, por ke li ne vundu ĝin dum la 
violento de sia frenezeco, sed terurite pro la ŝanĝo de liaj 
trajtoj staris senmova apud la lito. Li kroĉis konvulsie 
mian ŝultron, kaj batante sian bruston per la alia mano 
senespere klopodis paroli. Estis senutile... li etendis al ili 
la brakon kaj denove violente klopodis. Aŭdiĝis klaka 
sono en lia gorĝo... la okuloj furiozis... mallonga sufokita 
ĝemo aŬŭdiĝis... kaj li falis malantaŭen... mortinta!” 


Ege kontentigus nin, se ni povus registri la opinion de sinjoro 
Pikviko pri la supra anekdoto. Ni ne dubas, ke ni povus 
prezenti ĝin al niaj legantoj, se ne intervenus okazaĵo plej 
bedaŭrinda. 


Sinjoro Pikviko ĵus remetis sur la tablon la glason, kiun dum 
la finaj kelkaj frazoj de la rakonto li tenis en sia mano, kaj 
ĝuste decidiĝis ekparoli — efektive la atestaĵo de la notlibro 
de sinjoro Snodgraso rajtigas nin deklari, ke li fakte 
malfermis sian buŝon — kiam kelnero eniris la ĉambron, kaj 
diris: 


“Kelkaj sinjoroj, sinjoro”. 


Oni konjektas, ke sinjoro Pikviko estis ĝuste eldironta kelkajn 
komentojn, kiuj flamigus la mondon, se ne la riveron Tamizo, 
kiam li tiel interrompiĝis: ĉar li rigardis gravmiene la 
kelneran vizaĝon, kaj poste ĉirkaŭrigardis al la ĝenerala 
societo, kvazaŭ serĉante informojn koncerne la novajn 
venintojn. 


“Ho”, diris sinjoro Vinklo, stariĝante, “kelkaj miaj amikoj... 
alkonduku ilin. Tre agrablaj homoj”, aldonis sinjoro Vinklo 
post retiriĝo de la kelnero. “Oficiroj de la 97a regimento, kun 


kiuj mi konatiĝis iom strangmaniere hodiaŭ matene. Vi tre 
ŝatos ilin”. 


La trankvilanimo de sinjoro Pikviko estis tuj restarigita. La 
kelnero revenis kaj enĉambrigis tri sinjorojn. 


“Leŭtenanto Tapeltono”, diris sinjoro Vinklo, “leŭtenanto 
Tapeltono, sinjoro Pikviko — doktoro Pejno, sinjoro Pikviko — 
sinjoron Snodgraso vi vidis pli frue: mia amiko sinjoro 
Tupmano, doktoro Pejno — doktoro Ŝovulo, sinjoro Pikviko — 
sinjoro Tupmano, doktoro Ŝov...” 


Tie sinjoro Vinklo subite paŭzis, ĉar forta emocio vidiĝis sur 
la vizaĝoj de sinjoro Tupmano kaj la doktoro. 


“Tiun ĉi sinjoron mi renkontis pli frue”, diris la doktoro kun 
rimarkinda emfazo. 


“Efektive!” diris sinjoro Vinklo. 


“Kaj... kaj ankaŭ tiun personon, se mi ne eraras”, diris la 
doktoro, direktante al la verdvestita fremdulo esploran 
rigardon. “Mi opinias, ke mi donis al tiu persono tre urĝan 
inviton hieraŭ nokte, kiun li taksis konvene malakcepti”. 


Tion dirinte la doktoro brovumis grandanime al la fremdulo 
kaj flustris al sia amiko leŭtenanto Tapeltono. 


“Ĉu vere?” diris tiu lasta post ĉesigo de la flustro. 
“Vere, efektive”, respondis doktoro Ŝovulo. 


“Vi estas devigata lin piedbati surloke”, murmuris la 
posedinto de la faldseĝo grandemfaze. 


“Silentu, mi tre petas, Pejno”, intermetis la leŭtenanto. “Ĉu vi 
permesas, ke mi demandu al vi, sinjoro”, li diris al sinjoro 
Pikviko, kiu estis konsiderinde perpleksita pro tiu tre 


neĝentila flankrolado, “ĉu vi permesas, ke mi demandu al vi, 
sinjoro, ĉu tiu persono estas membro de via grupo?” 


“Ne, sinjoro”, respondis sinjoro Pikviko, “li estas gasto nia”. 


“Li estas ano de via klubo, aŭ Ĉu mi eraras?” diris la 
leŭtenanto enkete. 


“Certe ne”. 
“Kaj neniam portas vian kluban butonon, ĉu?” 
“Ne... neniam!” respondis la mirigita sinjoro Pikviko. 


Leŭtenanto Tapeltono turnis sin al sia amiko doktoro Ŝovulo 
kun apenaŭ rimarkebla ŝultrotiro, kvazaŭ sentigante iom da 
dubemo pri la precizeco de ties memoro. La eta doktoro 
aspektis kolera, sed mirigita, kaj sinjoro Pejno rigardadis 
feroce al la ridetanta vizaĝo de la nekonscia Pikviko. 


“Sinjoro”, diris la doktoro, subite alparolante sinjoron 
Tupmano per voĉtono, kiu tiketigis tiun sinjoron tiel videble, 
kvazaŭ pinglo estus ruze enpuŝita en la suron de lia kruro, 
“vi ĉeestis la balon ĉi tie hieraŭ nokte!” 


Sinjoro Tupmano elspiris mallaŭtan jeson, tre fikse rigardante 
sinjoron Pikviko la tutan tempon. 


“Tiu persono estis via kunulo”, diris la doktoro, indikante la 
ankoraŭ trankvilan fremdulon. 


Sinjoro Tupmano konsentis tiun fakton. 


“Nu, sinjoro”, diris la doktoro al la fremdulo, “mi demandas al 
vi ankoraŭfoje, en ĉeesto de tiuj ĉi sinjoroj, ĉu vi konsentos 

doni al mi vian nomkarton kaj ricevi traktadon ĝentlemanan; 
aŭ Ĉu vi trudas al mi la neceson persone batadi vin surloke?” 


“Atendu, sinjoro”, diris sinjoro Pikviko, “mi vere ne povas 
permesi daŭrigon de ĉio ĉi sen iom da klarigo. Tupmano, 
rakontu pri la cirkonstancoj”. 


Sinjoro Tupmano, tiel solene petita, rakontis per kelkaj vortoj 
pri la situacio; li tuŝis leĝere la prunteprenon de la frako; li 
larĝe oratoris pri tio, ke ĝi okazis “postvespermanĝe”, 
kulminis per iomete da pento proprapersona, kaj lasis al la 
fremdulo elkaĉiĝi laŭeble. 


Tiu evidente estis faronta tion, kiam leŭtenanto Tapeltono, 
kiu esplore estis rigardinta lin tre atente, diris kun 
konsiderinda malestimo: 


“Ĉu mi ne vidis vin en teatro, sinjoro?” 
“Certe”, respondis la senhonta fremdulo. 


“Li estas vaganta aktoro”, diris la leŭtenanto malestime, sin 
turnante al doktoro Ŝovulo. “Li rolos en la teatraĵo aranĝota 
por la oficiroj de la 52a regimento en la Roĉestera teatro 
morgaŭ vespere. Estas neeble al vi pluagi en tiu Ĉi afero, 
Ŝovulo... Neeble!” 


“Absolute!” diris la digna Pejno. 


“Mi bedaŭras meti vin en tiun ĉi malagrablan situacion”, diris 
leŭtenanto Tapeltono, alparolante sinjoron Pikviko, “permesu 
al mi sugesti, ke la plej trafa maniero eviti estontece 
reokazon de tiaj scenoj, estos pli selekteme elekti viajn 
societanojn. Bonan vesperon, sinjoro!” kaj la leŭtenanto 
saltete forlasis la ĉambron. 


“Kaj permesu, ke mi diru, sinjoro”, diris la koleriĝema doktoro 
Pejno, “ke se mi estus Tapeltono aŭ Sovulo, mi tirus al vi la 
nazon, sinjoro, kaj la nazon de ĉiu viro en tiu ĉi rondo. Tion 


mi farus, sinjoro, ĉies. Pejno mi nomiĝas, sinjoro, doktoro 
Pejno de la 43a regimento. Bonan vesperon, sinjoro”. 


Fininte tiun parolon, prononcinte la tri lastajn vortojn laŭte, li 
solenpaŝis majeste post sia amiko, tuj sekvate de doktoro 
Ŝovulo, kiu diris nenion sed kontentiĝis per velkiga rigardo 
al la grupo. 


Kreskanta kolero kaj ekstrema perpleksiĝo ŝveligis la noblan 
bruston de sinjoro Pikviko, preskaŭ ĝis rompiĝo de lia veŝto, 
dum la prezentado de la supra defio. Li staris fiksite sur la 
loko, gapante en vakuon. La fermo de la pordo revekis lin. Li 
kuris antaŭen furiozaspekte kaj ardokule. Lia mano kaptis la 
klinkon de la pordo; post unu momento ĝi kaptus la gorĝon 
de doktoro Pejno de la 43a, se sinjoro Snodgraso ne kaptus 
la baskon de sia admirata ĉefo kaj ne retrotirus lin. 


“Malhelpu lin”, kriis sinjoro Snodgraso, “Vinklo, Tupmano. Li 
devas ne endanĝerigi sian vivon pro tia motivo, kia la jena”. 


“Liberigu min”, diris sinjoro Pikviko. 


“Tenu lin strikte”, kriis sinjoro Snodgraso, kaj per la kunigitaj 
fortoj de la tuta societo sinjoro Pikviko estis sidigita en 
fotelon. 


“Lasu lin libera”, diris la verdvestita fremdulo, “brando kun 
akvo — gaja maljuna sinjoro — multe da kuraĝo — glutu 
jenon — ha! — bonegaĵon!” 


Antaŭprovinte la valoron de la glasego, kiun miksis la 
mornulo, la fremdulo metis ĝin al la buŝo de sinjoro Pikviko, 
kaj la restaĵo de ĝia enhavo rapide malaperis. 


Sekvis mallonga paŭzo, la brando kun akvo plenumis sian 
taskon; la amikeca vizaĝo de sinjoro Pikviko rapide regajnis 
sian kutiman mienon. 


“Tiuj ne indas vian atenton”, diris la mornulo. 


“Vi pravas, sinjoro”, respondis sinjoro Pikviko, “ili ne indas. 
Mi hontas, ke mi perfidiĝis al tia emociego. Altabligu vian 
seĝon, sinjoro”. 


La mornulo volonte obeis: rondo formiĝis denove ĉirkaŭ la 
tablo, kaj denove harmonio regis. lom da restanta iritiĝo 
ŝajnis trovi lokon en la sino de sinjoro Vinklo, eble kaŭzita de 
la provizora elpreno de lia frako, kvankam apenaŭ estas 
racie supozi, ke tia bagatela cirkonstanco povis veki eĉ 
paseman kolersenton en brusto Pikvikana. Escepte de tio, ilia 
bonhumoro estis komplete restarigita, kaj la vespero finiĝis 
tiel joviale, kiel ĝi komenciĝis. 


Ĉapitro 4 


Kermesa tago kaj bivako. Pliaj novaj amikoj. Invito en la 
kamparon. 


Multaj aŭtoroj vartas ne nur stultan sed efektive 
malhonestan rifuzemon agnoski la fontojn, el kiuj ili ĉerpis 
multajn valorajn informojn. Tian emon ni tute ne havas. Ni 
simple klopodas plenumi, laŭ maniero senriproĉa, la 
respondecajn devojn de niaj redaktoraj taskoj; kaj kiom ajn 
da ambicio ni eble spertus en alia konjunkturo pretendi 
aŭtorecon de tiuj Ĉi aventuroj, estimo al la vero 
malpermesas, ke ni faru pli ol pretendi meriton pro ilia 
oportuna aranĝo kaj senpartia rakontado. La Pikvikaj paperoj 
estas nia Novrivera Akvorezervujo[19], kaj ni estas 
kompareblaj al la Novrivera Kompanio. Laborado de aliuloj 
kreis por ni grandegan rezervujon da gravaj faktoj. Ni nur 
provizas ilin, kaj ilin komunikas, pere de ĉi tiuj paĝoj, al 
mondo soifanta al Pikvikaj informoj. 


Agante tiuspirite kaj persisteme daŭrigante laŭ nia decido 
agnoski niajn ŝuldojn al la aŭtoritatoj konsultitaj, ni malkaŝe 
diras, ke al la notkajero de sinjoro Snodgraso ni ŝuldas la 
detalojn registritajn en tiu ĉi kaj la sekvaj ĉapitroj — kiujn 
detalojn, jam trankviliginte nian konsciencon, ni nun 
elmetos sen plia komentario. 


La tuta loĝantaro de Roĉestero kaj de la apudaj urboj ellitiĝis 
je frua horo en la posta mateno, en stato ekstreme aktiva kaj 
ekscitita. Granda inspektado estis okazonta ĉe la Paradejo. 
La manovrado far seso da regimentoj estis inspektota per la 
aglaj okuloj de la ĉefkomandanto, provizoraj fortikejoj estis 
konstruitaj, la citadelo estis atakota kaj kaptota, kaj mino 
estis eksplodigota. 


Sinjoro Pikviko estis, kiel niaj legantoj eble konstatis per la 
mallonga eltiraĵo provizita de ni el lia priskribo de Ĉathamo, 
entuziasma admiranto de la armeo. Nenio povus pli ĝojigi 
lin, nenio povus akordiĝi tiel bone kun la aparta sentemo de 
ĉiu lia akompananto, ol tiu ĉi vidaĵo. Sekve ili baldaŭ 
ekpromenis, marŝante direkte al la agadscenejo, al kiu 
amasoj da homoj jam verŝiĝis el diversaj direktoj. 


La aspekto de ĉio sur la Paradejo signis, ke la baldaŭa 
ceremonio estas ekstreme grandioza kaj grava. Sentineloj 
estis postenigitaj por konservi al la soldatoj la terenon, kaj 
servistoj sur la kanonejoj konservis lokojn por la sinjorinoj, 
kaj serĝentoj kuradis de loko al loko kun velenbinditaj libroj 
sub la brakoj, kaj kolonelo Buldero en plena soldata 
uniformo estis galopanta surĉevale jen tien jen alien kaj 
retroiganta sian ĉevalon inter la homojn, kaj prancanta kaj 
saltanta, kaj krianta plej alarmige, kaj tre raŭkiganta sian 
voĉon kaj tre ruĝiganta sian vizaĝon, sen iu ajn konstatebla 
kialo aŭ motivo. Oficiroj kuradis antaŭen kaj malantaŭen, 
unue komunikante al kolonelo Buldero, poste ordonante al 
serĝentoj kaj poste tute forkurante. Eĉ senranguloj mem 
rigardis de post siaj glazuritaj koltukoj kun mieno de mistera 
soleno, kiu sufiĉe anoncis la specialecon de la okazaĵo. 


Sinjoro Pikviko kaj liaj tri kunuloj stariĝis en la frontvico de la 
homamaso kaj pacience atendis la komenciĝon de la 
programo. La amasego plidensiĝis ĉiumomente, kaj iliaj 
devigitaj klopodoj reteni sian atingitan situon sufiĉe kroĉis 
ilian atenton dum la sekvaj du horoj. Unufoje okazis subita 
premado de malantaŭe, kaj tiam sinjoro Pikviko estis 
abrupte puŝita antaŭen je kelkaj metroj laŭ grado de rapido 
kaj elasteco ege nekonvenaj al la kutima graveco de lia 
konduto. Alifoje aŭdiĝis de antaŭe peto “stari malantaŭen”, 
kaj tiam musketa kolbo estis aŭ faligita sur piedfingron de 
sinjoro Pikviko por memorigi lin pri la peto, aŭ ŝovita al lia 
brusto por certigi la plenumon. Poste kelkaj ŝercemuloj 


maldekstre, preminte flanken grupe kaj ŝovinte sinjoron 
Snodgraso ĝis la lasta ekstremo de homa torturado 
demandis scii “kien li supozis ŝovi sin”; kaj kiam sinjoro 
Vinklo finesprimis sian grandan indigniĝon pri tiu 
neprovokita atako, iu persono malantaŭe frapis lian ĉapelon 
sur liajn okulojn kaj petis la komplezon, ke li enpoŝigu sian 
kapon. Tiuj kaj aliaj praktikaj spritaĵoj kune kun la 
neklarigebla foresto de sinjoro Tupmano (kiu subite 
malaperis kaj nenie troveblis) igis ilian situon entute iom pli 
malkomforta ol plaĉa aŭ dezirinda. 


Finfine trakuris la homamason tiu basa bruo multvoĉa, kiu 
kutime anoncas alvenon de ajna atenditaĵo. Ĉies okuloj 
turniĝis al la elira pordo. Post kelkaj momentoj da 
entuziasma antaŭplezuro, estis vidataj standardoj flirtantaj 
gaje en la aero, armiloj hele briletis en la sunlumo, spaliro 
post spaliro verŝiĝis sur la ebenaĵon. La soldatoj haltis kaj 
ordigis sin; komanda vorto trasonis la vicojn, aŭdiĝis 
ĝenerala krakego de muskedoj, kiam armiloj estis salutigitaj, 
kaj la ĉefkomandanto, akompanate de kolonelo Buldero kaj 
multaj oficiroj, galopetis antaŭen. La armeaj orkestroj 
ekmuzikis ĉiuj kune; la ĉevaloj stariĝis sur po du kruroj, 
galopetis retroen kaj ĉiudirekten flirtigis siajn vostojn; la 
hundoj bojis, la homamaso kriĉis, la soldatoj renormaliĝis, 
kaj nenio videblis ambaŭflanke en la tuta vidkampo krom 
longa perspektivo de ruĝaj jakoj kaj blankaj pantalonoj, 
fiksitaj kaj senmovaj. 


Sinjoro Pikviko estintis tiom okupita per ŝanceliĝado kaj 
malimplikiĝo el inter la kruroj de ĉevaloj, ke li ne disponis 
sufiĉan trankvilon por observi la scenon antaŭ si, ĝis ĝi 
ekhavis la aspekton ĵus priskribitan. Kiam li finfine kapablis 
stari firme, liaj kontento kaj ĝojo estis senlimaj. 


“Ĉu povas io esti pli admirinda aŭ plezuriga?” li demandis 
sinjoron Vinklo. 


“Nenio”, respondis tiu sinjoro, kiu havis po malaltulon 
starantan sur ĉiu el liaj piedoj dum la ĵuspasinta horkvarono. 


“Efektive ĝi estas nobla kaj brila vidaĵo”, diris sinjoro 
Snodgraso, en kies brusto rapide ekardis fajro de poezio, 
“vidi la defendantojn de la lando vicigitaj en brila aranĝo 
antaŭ la pacaj civitanoj; iliaj vizaĝoj radiantaj — ne je 
militema feroco, sed je civilizita mildeco, iliaj okuloj 
sparkantaj — ne pro la kruda fajro de rabado aŭ venĝo, sed 
pro mola lumo de homamo kaj inteligento”. 


Sinjoro Pikviko plene konsentis kun la spirito de tiu laŭdo, 
sed li ne povis senrezerve reeĥi ties detalojn, ĉar la mola 
lumo de inteligento brulis iom feble en la okuloj de la 
soldatoj, pro tio ke la komando “okuloj fronten” estis donita, 
kaj antaŭ si la spektantoj vidis nur plurajn milojn da 
rigardiloj gapantaj rekte antaŭen, tute senigitaj de iu ajn 
esprimo. 


“Nia situo nun estas bonega”, diris sinjoro Pikviko, 
ĉirkaŭrigardante. La homamaso en ilia najbaraĵo estis iom 
post iom disirinta, kaj ili estis preskaŭ solaj. 


“Bonega!” eĥis ambaŭ sinjoro Snodgraso kaj sinjoro Vinklo. 


“Kion ili faras nun?” demandis sinjoro Pikviko ĝustigante 
siajn okulvitrojn. 


“Mi... Mi... emas pensi”, diris sinjoro Vinklo paliĝante, “mi 
emas pensi, ke ili estas pafontaj”. 


“Sensencaĵo”, haste diris sinjoro Pikviko. 


“Mi... mi... vere opinias, ke ili pafos”, urĝiĝis sinjoro 
Snodgraso iom alarmite. 


“Neeble”, respondis sinjoro Pikviko. 


Apenaŭ li eligis tiun vorton, la tuta seso da regimentoj 
direktis siajn musketojn, kvazaŭ ili havus nur unu celon, 
nome la pikvikanojn, kaj eksplodis per la plej terura kaj 
enorma pafego, kiu iam skuis ĝiscentre la teron aŭ 
malorientis maljunetan sinjoron. 


Ĝuste en tiu ĉi ĝena situacio, malfermita al irita pafado de 
blankaj kartoĉoj kaj turmentita pro la manovroj de la 
militistoj, el kiuj freŝa korpuso jam komencis enviciĝi je la 
kontraŭa flanko, sinjoro Pikviko vidigis tiujn perfektan 
malpanikon kaj sinregon, kiuj estas la nemalhaveblaj 
akompanantoj de menso grandioza. Li kaptis la brakon de 
sinjoro Vinklo, kaj lokiĝinte inter tiu sinjoro kaj sinjoro 
Snodgraso, serioze petis ilin memori, ke krom la ebleco 
surdiĝi pro la bruo ne ekzistis tuja danĝero timinda pro la 
pafado. 


“Sed... sed... supozu, ke iuj el la soldatoj erare havas 
kuglokartoĉojn”, protestis sinjoro Vinklo, pala pro la supozo, 
kiun li mem starigis. “Mi aŭdis ion fajfi ĝuste ĵus en la aero... 
tre akre, proksime al mia orelo”. 


“Prefere ni sternu nin surtere, ĉu ne?” diris sinjoro 
Snodgraso. 


“Ne, ne... tio jam finiĝis”, diris sinjoro Pikviko. 


Eble lia lipo tremis, kaj eble lia vango paliĝis, sed neniu 
esprimo de timo aŭ zorgo eliris el la buŝo de tiu senmortulo. 


Sinjoro Pikviko pravis: la pafado ĉesis. Sed apenaŭ li 
disponis tempon por sin gratuli pri la praveco de sia opinio, 
jen vidiĝis rapida moviĝo en la vicoj: la raŭka krio de 
komando trakuris ĝin, kaj antaŭ ol iuj el la triopo povis 
konjekti pri la signifo de la nova manovro, la tuto de la ses 
regimentoj kun fiksitaj bajonetoj ekkuris je duobla rapideco 
direkte al la loko, sur kiu staris sinjoro Pikviko kaj liaj amikoj. 


La homo estas nur mortemulo, kaj ekzistas punkto post kiu 
la homa kuraĝo ne povas etendiĝi. Sinjoro Pikviko momente 
gapis tra la okulvitroj al la antaŭenvenanta homamaso, kaj 
poste senhezite turnis al ĝi sian dorson kaj — ni ne diros, ke 
li fuĝis; unue ĉar tio estas termino malnobla, kaj due ĉar la 
korpo de sinjoro Pikviko estis neniel adaptita por tiu metodo 
de malavanco — li fortrotis, tiel rapide, kiel liaj kruroj povis 
porti lin; tiel rapide, efektive, ke li ne perceptis plene 
malsekuron de sia situacio ĝis tro malfrue. 


La kontraŭaj soldatoj, kies enviciĝo perpleksis sinjoron 
Pikviko antaŭ kelkaj sekundoj, estis starigitaj por oponi la 
kvazaŭan atakon de la ŝajnigaj sieĝantoj de la citadelo, 
rezulte sinjoro Pikviko kaj liaj du kunuloj trovis sin subite 
enfermitaj inter du vicoj longegaj, el kiuj unu rapidege 
antaŭeniris, kaj la alia firme atendis la kunfrapiĝon en 
kontraŭstara etendiĝo. 


“Hoj!” kriis la oficiroj de la venanta vico. 

“Foriru!” kriis la oficiroj de la senmova vico. 

“Kien ni foriru?” kriĉis la maltrankvilaj pikvikanoj. 
“Hoj... hoj... hoj!” estis la sola respondo. 


Sekvis momento de ekstrema perpleksiĝo, peza terbato de 
botoj, violenta kunfrapiĝo, sufokita rido; la ses regimentoj 
foris je duonmilo da jardoj, kaj la botplandoj de sinjoro 
Pikviko estis levitaj en la aeron. 


Sinjoro Snodgraso kaj sinjoro Vinklo estis farintaj devigan 
transkapiĝon tre vigle, kiam la unua objekto, kiu vidiĝis al la 
okuloj de la dua, kiu sidis sur la tero ŝtopante per flava 
viŝtuko la vivofluon, kiu eliĝis el lia nazo, estis lia Ŝatata 
estro iom malproksima postkuranta la propran ĉapelon, kiu 
ludeme kapriolis for en perspektivo. 


Malmultaj estas la momentoj dum la homa ekzisto, kiam oni 
spertas tiom da ridinda aflikto, aŭ renkontas tiom malmulte 
da bonvolema kompato, kiom dum ĉasado de la propra 
ĉapelo. Granda kvanto da trankvilo kaj aparta prudento 
necesas por rekapti la ĉapelon. La homo ne devas tro hasti 
por ne preterpasi ĝin; li ne devas impeti al la mala ekstremo 
por ne tute perdi ĝin. La plej bona metodo estas: samrapidi 
kiel la Ĉasaĵo, esti singarda kaj malriskema, bone atenti la 
okazon, iom post iom antaŭiri ĝin, tiam fari rapidan plonĝon, 
kapti ĝin je la supro kaj firme surkapigi ĝin — la tutan 
tempon ridetante, kvazaŭ tion vi taksus amuzaĵo tia, kia ĉiu 
alia. 


Blovis freŝa milda vento, kaj la ĉapelo de sinjoro Pikviko 
ruliĝis petole antaŭ li. La vento spirblovis, kaj sinjoro Pikviko 
spirblovis, kaj la ĉapelo ruliĝis tiel gaje kiel viva foceno en 
forta tajdo; kaj ĝi eble ruliĝus plu, tute ekster la kaptivon de 
sinjoro Pikviko, se ĝia kuro ne estus bonsorte haltigita, ĝuste 
kiam tiu sinjoro estis rezignonta ĝin al ĝia fato. 





Sinjoro Pikviko, ni diras, estis tute elĉerpita kaj rezignonta 
pri la Ĉaso, kiam la ĉapelo bloviĝis iom forte kontraŭ radon 
de Ĉaro, kiu estis vicigita kun seso da aliaj veturiloj sur la 
loko, al kiu direktiĝis liaj paŝoj. Sinjoro Pikviko, konstatante 
sian avantaĝon, ĵetis sin bruske antaŭen, kaptis sian 
propraĵon, surkapigis ĝin, kaj paŭzis por enspiri. Li staris 
dum apenaŭ duona minuto, kiam li aŭdis sian nomon 


entuziasme prononcitan de voĉo, kiun li tuj rekonis kiel la 
voĉon de sinjoro Tupmano, kaj rigardante supren li ekvidis 
ion, kio plenigis lin je miro kaj plezuro. 


En aperta kaleŝo, kies ĉevaloj estis eltimonigitaj por pli 
konvenigi ĝin al la multhoma loko, staris dika maljuna 
sinjoro en blua surtuto kun brilaj butonoj, fustena pantalono 
kaj altbotoj, du junulinoj en skarpoj kaj plumaroj, juna 
sinjoro verŝajne enamiĝinta al unu el la junulinoj en skarpoj 
kaj plumaroj, sinjorino dube aĝa, probable onklino de tiuj 
lastaj, kaj sinjoro Tupmano, tiom senĝena kaj indiferenta, 
kvazaŭ li estus ilia familiano ekde la unuaj momentoj de sia 
infaneco. Malantaŭ la kaleŝo estis alligita korbego 
vastdimensia — unu el tiuj korbegoj, kiuj ĉiam vekas en 
kontempla menso ligatecon al malvarma kokidaĵo, langaĵo 
kaj boteloj da vino — kaj sur la koĉera benko sidis knabo 
grasa kaj ruĝvizaĝa en stato dormema, kiun neniu 
konjektema observanto povus eĉ momenton rigardi sen 
rekono, ke temas pri la oficiala disdononto de la enhavo de 
la menciita korbego, kiam alvenos la ĝusta horo por ties 
konsumado. 


Sinjoro Pikviko jam direktis rapidan rigardon al tiuj interesaj 
aferoj, kiam lin denove alparolis lia fidela kunulo. 


“Pikviko... Pikviko!” diris sinjoro Tupmano: “venu supren. 
Rapidu”. 


“Venu, sinjoro. Mi petas, venu supren”, diris la dika sinjoro. 
“Joĉjo!.. Damnatu tiu knabo, li ekdormis denove... Joĉjo, 
subenigu la ŝtupetaron”. 


La grasa knabo ruliĝis malrapide de sur la sidbenko, 
subenigis la ŝtupetaron kaj tenis malfermita la kaleŝan 
pordeton invite. Sinjoro Snodgraso kaj sinjoro Vinklo 
tiumomente alvenis. 


“Spaco estas por vi ĉiuj, sinjoroj”, diris la dikulo. “Du interne 
kaj unu ekstere. Joĉjo, liberigu spacon sur la benko por unu 
el la sinjoroj. Nu, sinjoro, ek!” Kaj la dika sinjoro etendis sian 
brakon kaj trenis unue sinjoron Pikviko kaj poste sinjoron 
Snodgraso en la kaleŝon fortostreĉe. Sinjoro Vinklo grimpis 
al la benko, la grasa knabo anserpaŝe atingis la saman 
sidlokon kaj tuj profunde endormiĝis. 


“Nu, sinjoroj”, diris la dikulo, “mi tre ĝojas revidi vin. Mi 
konas vin tre bone, sinjoroj, kvankam eble vi ne memoras 
min. Mi pasigis kelkajn vesperojn en via klubo pasintvintre... 
Renkontis mian amikon sinjoron Tupmano ĉi tie hodiaŭ 
matene kaj tre ĝoje revidis lin. Nu, sinjoro, kiel vi fartas? Vi 
aspektas eksterordinare bonsana, vere”. 


Sinjoro Pikviko agnoskis la komplimenton kaj varme 
manpremis kun la dika sinjoro en altbotoj. 


“Nu, kiel vi fartas, sinjoro?” diris la dika sinjoro, alparolante 
sinjoron Snodgraso kun patreca scivolo. “Ĉarme, ĉu? Nu, tre 
bone... tre bone. Kaj kiel vi, sinjoro (al sinjoro Vinklo)? Nu, mi 
tre ĝojas aŭdi, ke vi fartas bone, tre ĝojas, nepre. Miaj filinoj, 
sinjoroj: jen miaj knabinoj; kaj jen estas mia fratino, fraŭlino 
Raĥaela Vardlo. Ŝi estas senedza, vere, kaj tamen ŝi ne estas 
seneca... Ĉu, sinjoro, ĉu?” Kaj la dika sinjoro enigis sian 
kubuton inter la ripojn de sinjoro Pikviko kaj ridis tre kore. 


“Fi, frato!” diris fraŭlino Vardlo kun rifuza rideto. 


“Vere, ja vere”, diris la dika sinjoro, “neniu povas 
malkonsenti tion. Sinjoro, mi petas pardonon, jen estas mia 
amiko sinjoro Trundlo. Kaj nun vi jam konas unu alian, ni 
estus komfortaj kaj feliĉaj kaj vidu, kio okazas: jen mia 
opinio”. 


Do la dikulo surmetis siajn okulvitrojn, kaj sinjoro Pikviko 
eligis sian lornon, kaj ĉiuj stariĝis en la kaleŝo kaj rigardis 


trans la ŝultron de iu alia al la evoluado de la armeanoj. 


Evoluado miriga tio estis: unu vico pafis super la kapojn de 
alia vico kaj poste forkuris; kaj poste la alia vico siavice pafis 
super la kapojn de ankoraŭ alia vico kaj mem forkuris; poste 
la soldatoj formis kvadratojn kun oficiroj en la centro; kaj 
poste subeniris en la fosaĵon unuflanke per eskaloj, kaj 
aliflanke ascendis ĝin samrimede; kaj poste faligis 
barikadojn da korboj, kondutante laŭ maniero kiel eble plej 
brava. Poste okazis tia ramado de la enhavo de pafilegoj sur 
la kanonejo periloj similaj al grandegaj ŝvabriloj, tia 
preparado antaŭ ol ili estis pafigitaj, kaj tia terura bruego, 
kiam ili pafis, ke en la aero resonis kriĉoj de la damoj. Tiom 
timigitaj estis la junaj fraŭlinoj Vardlo, ke sinjoro Trundlo 
estis efektive devigita brakteni unu el ili en la kaleŝo, dum 
sinjoro Snodgraso apogis la alian, kaj la fratino de sinjoro 
Vardlo suferis tian teruran staton de nervoza timo, ke sinjoro 
Tupmano trovis nepre necesa brakumi ŝian talion por entute 
malfaligi ŝin. Ĉiu ekscitiĝis, escepte de la grasa knabo, kiu 
dormis tiom senperturbe, kvazaŭ la blekego de kanonoj 
estus lia kutima lulkanto. 


“Joĉjo, Joĉjo!” diris la dikulo, kiam la citadelo estis konkerita, 
kaj la sieĝintoj kaj sieĝitoj sidiĝis por tagmanĝi. “Damnatu 
tiu knabo, li denove endormiĝis. Bonvolu pinĉi lin, sinjoro... 
la kruron, mi petas, nenio alia vekas lin... dankon. Malligu la 
korbegon, Joĉjo”. 


La grasa knabo, kiu estis sukcese vigligita per premado de 
parto el lia kruro inter montrofingro kaj dikfingro de sinjoro 
Vinklo, denove forruliĝis de la benko kaj komencis malpaki 
la korbegon, pli rapide ol oni atendus laŭ lia antaŭa agado. 


“Nun ni devos sidi kunpremite”, diris la dikulo. 


Post multaj ŝercoj pri premiĝo al la sinjorinaj manikoj, kaj 
granda kvanto de ruĝiĝo pro spritaj proponoj, ke la damoj 
sidu sur la sinoj de la sinjoroj, la tuta societo estis stivita en 
la kaleŝo, kaj la dikulo komencis disdoni en la kaleŝon la 
aĵojn el la manoj de la grasa knabo, kiu tiucele 
suprengrimpis malantaŭe. 


“Nun, Joĉjo, tranĉilojn kaj forkojn”. 


La tranĉiloj kaj forkoj estis donitaj, kaj la damoj kaj sinjoroj 
interne kaj sinjoro Vinklo sur la benko estis provizitaj per tiuj 
utilaj manĝiloj. 


“Telerojn, Joĉjo, telerojn”. 
Sekvis procedo simila al disdono de la aliaj manĝiloj. 


“Nun, Joĉjo, la kokidojn. Damnatu tiu knabo, li denove 
endormiĝis. Joĉjo! Joĉjo! (Post kelkaj frapetoj ĉekape per 
bastono la grasa knabo estis iom malfacile vekita el sia 
letargio.) Ek, enkaleŝigu la manĝaĵojn”. 


En la sono de la lasta vorto io vigligis la oleecan knabon. Li 
suprensaltis, kaj la plumbecaj okuloj, kiuj briletis malantaŭ 
liaj montecaj vangoj, rikanis hide al la manĝaĵo, dum li 
elkorbigis ĝin. 


“Jam rapidu”, diris sinjoro Vardlo, ĉar la grasa knabo kliniĝis 
super kapono, de kiu li ŝajnis nekapabla liberiĝi. La knabo 
suspiris profunde kaj, direktante ardan rigardon al ĝia 
ŝvelrondo, malvolonte transdonis ĝin al sia Mastro. 


“Ĝuste tiel... Rapidu. Nun la langaĵon... Nun la kolomban 
pasteĉon. Zorgu pri tiuj bovidaĵo kaj ŝinko... gardu la 
omarojn... eltukigu la salaton... donu al mi la saŭcon”. 


Tiaj hastaj ordonoj eliĝis tra la lipoj de sinjoro Vardlo, dum li 
enkaleŝigis la diversajn frandaĵojn ĵus nomitajn, kaj disdonis 
al ĉiuj pladojn en la manojn kaj sur femurojn, laŭ senfina 
nombro. 


“Nu, ĉu ne bonege?” demandis tiu gaja persono, kiam la 
detrua laboro komenciĝis. 


“Bonege!” diris sinjoro Vinklo, sur la benko distranĉante 
kokidon. 


“Ĉu glason da vino?” 

“Kun plej granda plezuro”. 

“Prefere vi havu propran botelon tie supre, ĉu ne?” 
“Vi tre afablas”. 

“Joĉjo!” 


“Jes, sinjoro”. (Ĉi-foje li ne dormis, ĉar li ĵus sukcesis havigi al 
si bovidaĵan pasteĉon.) 


“Botelon da vino al la sinjoro sur la benko. Mi ĝojas pri via 
ĉeesto, sinjoro”. 


“Mi dankas vin”. Sinjoro Vinklo malplenigis sian glason kaj 
metis la botelon apude sur la benko. 


“Ĉu vi konsentas al mi la plezuron, sinjoro?” diris sinjoro 
Trundlo al sinjoro Vinklo. 


“Kun granda plezuro”, respondis sinjoro Vinklo al sinjoro 
Trundlo, kaj poste la du sinjoroj trinkis vinon, post kio ili 
tostis al ĉiu unuope, inkluzive de la damoj. 


“Kiom kara Emilia flirtas kun la fremda sinjoro”, flustris la 
fraŭlina onklino al sia frato sinjoro Vardlo laŭ malfalsa 
fraŭlinonklineca envio. 


“Ho, ne gravas”, diris la gaja sinjoro, “tute nature, mi 
opinias... nenio nekutima. Sinjoro Pikviko, iom da vino, ĉu?” 


Sinjoro Pikviko, kiu profunde esploris la internon de kolomba 
pasteĉo, volonte akceptis. 


“Emilia, mia kara”, diris la fraŭlina onklino laŭ mieno 
disdegna, “ne parolu tiel laŭte, karulino”. 


“Fi, onklino!” 


“La onklino kaj la maljunuleto deziras monopoli la aferon, 
ŝajnas al mi”, flustris fraŭlino Izabela Vardlo al sia fratino 
Emilia. 


La du junulinoj ridis tre energie, kaj la maljunulino klopodis 
aspekti afabla, sed ne sukcesis. 


“La junulinoj estas tiom animitaj”, diris fraŭlino Vardlo al 
sinjoro Tupmano kun mieno malaproba, kvazaŭ animeco 
estus kontrabandaĵo, kaj posedi ĝin sen permesilo estus 
serioza krimo kaj delikto. 


“Ho, ja vere”, respondis sinjoro Tupmano, ne precize 
liverante la respondon atenditan. “Estas vere ĝojige”. 


“Hmm!” diris fraŭlino Vardlo iom dubeme. 


“Ĉu vi permesos al mi”, diris sinjoro Tupmano laŭ sia plej 
senkulpa maniero, tuŝante per unu mano la manradikon de 
la sorĉa Raĥaela, kaj delikate levante la botelon per la alia. 
“Ĉu vi permesos al mi?” 


“Ho, sinjoro!” 


Sinjoro Tupmano aspektis plej imprese, kaj Raĥaela esprimis 
timon, ke pli da kanonoj pafegos, kiuokaze, kompreneble, ŝi 
denove bezonos subtenon. 


“Ĉu vi opinias, ke miaj karaj nevinoj estas belaj?” flustris ilia 
amema onklino al sinjoro Tupmano. 


“Mi tion opinius, se ilia onklino ne ĉeestus”, respondis la 
preta pikvikano kun pasia ekrigardo. 


“Ho, vi petolulo... sed efektive, se iliaj vizaĝkoloroj estus 
iomete pli allogaj, ĉu vi ne kredas, ke ili estus belaspektaj 
knabinoj... en kandellumo?” 


“Jes, mi opinias, ke ili estus”, diris sinjoro Tupmano kun 
mieno indiferenta. 


“Ho, vi mokemulo... mi scias, kion vi estis dironta”. 


“Kion?” demandis sinjoro Tupmano, kiu ne precize decidis 
diri entute ion”. 


“Vi estis dironta, ke Izabela kurbiĝas... mi scias tion... vi viroj 
estas tiaj observemuloj. Nu, ŝi ja kurbiĝas, tion oni ne povas 
nei, kaj certe, se io pli ol alio malbeligas knabinon, tio estas 
kurbiĝo. Mi ofte diris al ŝi, ke kiam ŝi pliaĝiĝos, ŝi estos tute 
forpuŝa. Nu, vi ja estas mokemulo!” 


Sinjoro Tupmano ne kontraŭstaris akiri reputacion tiel 
senkoste: do li mienis tre scioplene kaj mistere ridetis. 


“Kia sarkasma rideto”, diris la admira Raĥaela: “Mi deklaras, 
ke mi tute timas vin”. 


“Ĉu timas min?” 


“Ho, vi nenion povas kaŝi antaŭ mi... mi scias tre bone, kion 
signifas tiu rideto”. 


“Kion?” diris sinjoro Tupmano, kiu mem ne havis eĉ etan 
supozon. 


“Vi volas diri”, diris la afabla onklino, eĉ pli mallaŭtigante 
sian voĉon, “vi volis diri, ke vi ne taksas la kurbiĝon de 
Izabela tiel bedaŭrinda, kiel la malmodeston de Emilia. Nu, 
ŝi ja malmodestas! Vi ne povas imagi, kiom tio foje 
malfeliĉigas min. Mi certe priploras tion dum multaj horoj... 
mia kara frato estas tiom bona kaj tiom sensuspekta, ke li 
neniam vidas tion; mi certas, ke, se li vidus, tio rompus al li 
la koron. Mi volus supozi, ke tio estas nura manlero... Mi 
esperas, ke jes...” (Tie la amema parencino elpuŝis 
profundan suspiron kaj skuis sian kapon malĝoje.) 


“Mi certas, ke la onklino parolas pri ni”, flustris fraŭlino 
Emilia Vardlo al sia fratino... “Mi tute certas pri tio... Si 
aspektas tiel malice”. 


“Ĉu vere?” respondis Izabela. “Hmm! Onklino kara!” 
“Jes, karulino mia!” 


“Mi tre timas, ke vi malvarmumos, onklino. Akceptu silkan 
poŝtukon por ĉirkaŭvolvi vian karan maljunan kapon... 
memoru vian aĝon!” 


Kiom ajn meritita estis tiu rebato, ĝi estis kiel eble plej 
malica. Ne eblis diveni laŭ kiu responda formo la indigniĝo 
de la onklino esprimus sin, se sinjoro Vardlo ne estus 
nekonscie ŝanĝinta la temon per emfaza alvoko de Joĉjo. 


“Damnatu tiu knabo”, diris la maljuna sinjoro, “li denove 
endormiĝis”. 


“Tre eksterordinara knabo”, diris sinjoro Pikviko. “Ĉu li ĉiam 
tiamaniere dormas?” 


“Li dormas!” diris la maljuna sinjoro, “li ĉiam dormas. 
Plenigas komisiojn dormante kaj ronkas dum li servas 
ĉetable”. 


“Tre strange!” diris sinjoro Pikviko. 


“Ha, vere strange”, respondis la maljuna sinjoro. “Mi fieras 
pri tiu knabo... nenial maldungus lin... Li estas natura 
kuriozaĵo! Jen Joĉjo... Joĉjo... forprenu ĉi tiujn aferojn kaj 
malfermu pluan botelon... Ĉu vi aŭdas?” 


La grasa knabo stariĝis, malfermis siajn okulojn, glutis 
pecegon da pasteĉo, kiun li ĝuste maĉadis endormiĝante, 
kaj malrapide plenumis la ordonon de sia mastro, ĝojaĉante 
pri la restaĵoj de la festo, dum li forigis la telerojn kaj 
enmetis ilin en la korbegon. La freŝa botelo estis eligita kaj 
rapide malplenigita; la korbego estis ligita al sia antaŭa loko, 
la grasa knabo denove surgrimpis la sidbenkon, la okulvitroj 
kaj la lorno estis denove alĝustigitaj, kaj la manovroj de la 
armeanoj rekomenciĝis. Okazis granda siblado, bruego de 
kanonoj kaj ektimiĝo de la damoj, kaj poste mino estis 
eksplodigita plezurige al ĉiuj; kaj kiam la mineksplodo 
finiĝis, la armeanoj kaj la ĉeestantoj imitis ĝian ekzemplon 
kaj finiĝis al afero. 


“Nu, memoru”, diris la maljuna sinjoro manpremante kun 
sinjoro Pikviko je la fino de konversacio sporade daŭrigita 
fine de la spektaklo, “ni vidos vin ĉiujn morgaŭ”. 


“Tre certe”, respondis sinjoro Pikviko. 


“Vi konas la adreson”. 


“Manora Bieno, Dingledelo”, diris sinjoro Pikviko, 
konsultante sian notkajeron. 


“Ĝuste tiel”, diris la maljuna sinjoro. “Mi ne liberigos vin, 
sciu, dum malpli ol unu semajno, kaj mi promesas, ke vi 
vidos ĉion vidindan. Se vi celis trovi kamparan vivon, venu 
al mi, kaj mi havigos al vi abunde da ĝi. Joĉjo... damnatu tiu 
knabo, li denove endormiĝis... Joĉjo, helpu al Tomo 
entimonigi la ĉevalojn”. 


La ĉevaloj estis entimonigitaj, la koĉero surgrimpis, la grasa 
knabo grimpis ĝis lia flanko, adiaŭoj estis interŝanĝitaj, kaj 

la kaleŝo forklakis. Kiam la pikvikanoj turnis sin por lastfoje 
rigardi ĝin, la subiranta suno riĉe ardigis la vizaĝojn de iliaj 
gastigantoj, kaj trafis la figuron de la grasa knabo. Lia kapo 
estis klinita al la brusto, kaj li denove dormis. 


Ĉapitro 5 


Mallonga, montranta interalie kiel sinjoro Pikviko entreprenis 
veturigon, kaj sinjoro Vinklo rajdadon, kaj kiel ili ambaŭ 
plenumis tion 


Hela kaj agrabla estis la ĉielo, balzama la aero, kaj bela la 
aspekto de ĉiu objekto en la ĉirkaŭaĵo, dum sinjoro Pikviko 
apogiĝis al la balustradoj de Roĉestera Ponto, kontemplante 
la naturon kaj atendante sian matenmanĝon. La vidaĵo 
efektive estis tia, kia Ĉarmus menson multe malpli 
mediteman ol tiu, al kiu ĝi prezentiĝis. 


Maldekstre de la spektanto kuŝis la ruina muro, rompita 
multloke, kaj en kelkaj lokoj superpendanta per krudaj kaj 
pezaj masoj la mallarĝan strandon. Grandaj fukonodaĵoj 
kroĉiĝis al la akrangulaj kaj pintaj ŝtonoj, tremante pro ĉiu 
ventospiro, kaj verda hedero kroĉiĝis morne ĉirkaŭ la 
malhelaj kaj ruinaj kreneloj. Malantaŭe leviĝis la antikva 
kastelo, kun sentegmentaj turoj kaj masivaj muroj 
foreriĝantaj, sed fiere rakontanta al ni pri siaj propraj 
potenco kaj forto, ekzemple kiam antaŭ sepcent jaroj ĝi 
resonigis la batadon de armiloj aŭ la bruon de festado kaj 
diboĉado. Ambaŭflanke la bordoj de la rivero Medvejo, 
kovritaj de grenkampoj kaj paŝtejoj, kun jen kaj jen 
ventmuelilo aŭ malproksima preĝejo, etendiĝis for ĝis limoj 
de la vidpovo, prezentante riĉan kaj varian pejzaĝon, 
plibeligitan de la Ŝanĝiĝantaj ombroj, kiuj rapide trapasis ĝin 
dum la maldensaj kaj duonformitaj nuboj forglitis en la lumo 
de la matena suno. La rivero, spegulanta la klaran bluon de 
la ĉielo, ekbrilis kaj sparkis, dum ĝi fluis senbrue plu; kaj la 
remiloj de fiŝkaptistoj trempiĝis en la akvon kun klara kaj 
likva sono, dum la pezaj sed pitoreskaj boatoj glisis 
malrapide sur la fluo. 


Sinjoro Pikviko estis vekita el la agrabla revo, en kiun lin 
kondukis la aferoj antaŭ li, per profunda suspiro kaj tuŝo sur 
lia ŝultro. Li turnis sin: kaj la morna viro estis ĉe lia flanko. 


“Kontemplas la vidaĵon, ĉu?” demandis la morna viro. 
“Mi jes”, diris sinjoro Pikviko. 

“Kaj gratulas vin pro la frua ellitiĝo, ĉu?” 

Sinjoro Pikviko kapjesis. 


“Ha! La homoj devas ellitiĝi frue, por vidi la sunon en ties 
tuta gloro, ĉar ĝia beleco malofte daŭras tra la tuta tago. La 
tagmateno kaj la vivmateno nurtro bone similas unu alian”. 


“Vi parolas la veron, sinjoro”, diris sinjoro Pikviko. 

“Kiel ofte oni diras”, daŭrigis la mornulo, “'la mateno tro 
belas por daŭri tiel'. Kiel ofte oni povus diri tion pri nia 

ĉiutaga ekzistado. Dio! Kiom mi rezignus por rehavigi la 
tagojn de mia infaneco, aŭ por povi forgesi ilin eterne!” 


“Vi travivis multe da ĝenoj, sinjoro”, diris sinjoro Pikviko 
kompateme. 


“Mi tion ja”, diris la mornulo haste, “mi tion ja. Pli ol tiuj, kiuj 
nun min vidas kredus eble”. Li paŭzis momenton kaj poste 
diris abrupte: “Ĉu iam venis al vi en la kapon dum tia ĉi 
mateno, ke dronado estus feliĉo kaj paco?” 


“Dio benu min, ne!” respondis sinjoro Pikviko, iomete sin 
forigante de la balustrado, kiam ebleco, ke la mornulo 
transpuŝus lin eksperimente, venis iom forte en lian kapon. 


“Tion pensis mi, ofte”, diris la mornulo, ne rimarkinte la 
moviĝon. “La trankvila friska akvo ŝajnas al mi murmuri 


inviton al ripozo kaj trankvilo. Salto, plaŭdo, mallonga 
barakto; vidiĝas ondeto momente, iom post iom ĝi 
reduktiĝas al milda agitiĝo; la akvo fermiĝis super via kapo, 
kaj la mondo fermis por ĉiam viajn mizerojn kaj 
misfortunon”. 


La enfalintaj okuloj de la mornulo ekardis hele dum la 
parolo, sed la momenta ekscito rapide forpasis, kaj li 
forturniĝis trankvile, dirante: 


“Jen... sufiĉe pri tio. Mi volas paroli al vi pri alia temo. Vi 
invitis min legi tiun paperon, la antaŭhieraŭan vesperon, kaj 
aŭskultis atente, dum mi tion faris”. 


“Vere”, respondis sinjoro Pikviko, “kaj mi certe pensis...” 


“Mi petis neniun opinion, kaj neniun mi deziras. Vi vojaĝas 
cele amuzon kaj instruon. Supoze, se mi sendus al vi 
manuskripton kuriozan — vidu, ne kuriozan ĉar malracian aŭ 
neprobablan, sed kuriozan kiel folio el la romano de reala 
vivo, ĉu vi komunikus ĝin al la klubo, kiun vi menciis tiel 
ofte?” 


“Certe”, respondis sinjoro Pikviko, “se tion vi volus, ĝi estus 
enskribita en ties protokolon”. 


“Vi ricevos ĝin”, respondis la mornulo. “Vian adreson”. 


Kiam sinjoro Pikviko komunikis ilian probablan vojon, la 
mornulo zorge notis ĝin en grasa kajero kaj, malakceptinte 
insistan inviton de sinjoro Pikviko al matenmanĝo, li forlasis 
tiun sinjoron ĉe lia hotelo kaj formarŝis malrapide. 


Sinjoro Pikviko trovis, ke liaj tri kunuloj ellitiĝis kaj atendis 
lian alvenon por komenci la matenmanĝon, kiu estis prete 
surtabligita en tenta aranĝo. Ili sidiĝis ĉetable, kaj 
kradrostita ŝinko, ovoj, teo, kafo kaj diversaĵoj komencis 


malaperi laŭ rapideco, kiu atestis samtempe la bonegecon 
de la manĝaĵoj kaj la apetiton de la konsumantoj. 


“Nu, pri Manora Bieno”, diris sinjoro Pikviko. “Kiel ni 
vojaĝu?” 


“Eble ni prefere diskutu kun la kelnero”, diris sinjoro 
Tupmano, kaj la kelnero estis do alvokita. 


“Dingledelo, sinjoroj... dek kvin mejloj, sinjoroj... translanda 
vojo... Ĉu poŝtista ĉaro, sinjoro?” 


“Poŝtista ĉaro havas lokon nur por du”, diris sinjoro Pikviko. 


“Vere, sinjoro... pardonpetas, sinjoro... Tre agrabla kvarrada 
ĉaro, sinjoro... du sidlokoj malantaŭe... unu antaŭe por la 
sinjoro veturiganta... ho, pardonpete, sinjoro... tio enhavas 
nurtri”. 


“Kion fari?” diris sinjoro Snodgraso. 


“Eble unu el la sinjoroj ŝatus rajdi, sinjoro?” proponis la 
kelnero, rigardante al sinjoro Vinklo. “Tre bonaj rajdĉevaloj, 
sinjoro... iu ajn servanto de sinjoro Vardlo venonta al 
Roĉestero revenigos ilin, sinjoro”. 


“Bonega propono”, diris sinjoro Pikviko. “Vinklo, ĉu vi volas 
iri surĉevale?” 


Sinjoro Vinklo efektive vartis en la plej profunda angulo de 
sia koro konsiderindajn hezitojn pri sia ĉevalrajda lerto; sed, 
ĉar li neniel volis, ke oni suspektu tion, li tuj respondis kun 
granda kuraĝo: 


“Certe. Tion mi ĝuus pli ol ion alian”. 


Sinjoro Vinklo estis alkurinta sian sorton, nenia rimedo eblis. 


“lli estu antaŭ la pordo je la dek-unua horo”, diris sinjoro 
Pikviko. 


“En ordo, sinjoro”, respondis la kelnero. 


La kelnero foriris, la matenmanĝo finiĝis, kaj la vojaĝontoj 
supreniris al siaj respektivaj dormoĉambroj, por pretigi 
novajn vestaĵojn kunprenotajn dum la venonta vojaĝo. 


Sinjoro Pikviko estis kompletiginta siajn antaŭpreparojn kaj 
rigardis trans la kafoĉambraj rulkurtenoj al la surstrataj 
pasantoj, kiam envenis la kelnero kaj anoncis, ke la Ĉaro 
estas preta — anonco konfirmita de la veturilo mem 
aperanta antaŭ la diritaj rulkurtenoj. 


Ĝi estis iom stranga eta verda skatolo kun kvar radoj, kun 
malalta loko simila al vinbotelujo por du personoj 
malantaŭe, kaj altigita sidloko por unu persono antaŭe, 
tirata de grandega bruna ĉevalo montranta konsiderindan 
ostan simetrion. Hotela grumo staris proksime, tenante la 
bridon de alia grandega ĉevalo — verŝajne proksima 
parenco de tiu ĉe la ĉaro — jam selita por sinjoro Vinklo. 


“Benatu mia animo!” diris sinjoro Pikviko, kiam ili staris sur 
la pavimo dum la surtutoj estis enmetataj. “Benatu mia 
animo! Kiu veturigos? Pri tio Mi ne pensis”. 


“Ho, kompreneble vi”, diris sinjoro Tupmano. 
“Kompreneble”, diris sinjoro Snodgraso. 
“Ĉu mi?” ekkriis sinjoro Pikviko. 


“Nenio plej ete timinda, sinjoro”, enmetis la Ĉevalzorgisto. 
“Garantias ĝin kvieta, sinjoro; bebo sur brakoj povus veturigi 
ĝin”. 


“Ĝi ne saltas flanken, ĉu?” demandis sinjoro Pikviko. 


“Ĉu saltas flanken, sinjoro?.. Ĝi ne saltus flanken, se ĝi 
renkontus furgonon plenan da simioj kun forbruligitaj 
vostoj”. 


Tiu lasta rekomendo estis nedisputebla. Sinjoro Tupmano kaj 
sinjoro Snodgraso eniris la vinbotelujon, sinjoro Pikviko 
supreniris al sia sidloko, kaj metis siajn piedojn sur 
tolkovritan breton sube konstruitan tiucele. 


“Nu, brila Vilhelmo”, diris la hotela grumo al sia helpanto, 
“donu al la sinjoro la kondukilojn”. 


“Brila Vilhelmo” — verŝajne nomita tiel pro siaj glataj haroj 
kaj oleeca trajtaro — metis la kondukilojn en la maldekstran 
manon de sinjoro Pikviko, kaj la grumo puŝis vipon en lian 
dekstran. 


“Tpr!” ekkriis sinjoro Pikviko, kiam la alta kvarpiedulo 
evidentigis firman emon retroiri tra la kafoĉambra fenestro. 


“Sto-op!” eĥis sinjoro Vinklo kaj sinjoro Snodgraso el la 
vinbotelujo. 


“Nur ĝia ludemo, sinjoroj”, diris la ĉefgrumo kuraĝige. “Nur 
tenu ĝin, Vilhelmo”. 


La vicgrumo malhelpis la impetemon de la besto, kaj la 
ĉefgrumo kuris por helpi sinjoron Vinklo surseliĝi. 


“Aliflanke, sinjoro, mi petas”. 


“Forblovu min, se la sinjoro ne intencis supreniri 
malĝustaflanke”, flustris rikana postiljono al la neesprimeble 
kontenta kelnero. 


Sinjoro Vinklo, tiel instruite, surseliĝis proksimume tiel 
malfacile, kiel se li grimpus la flankon de unuaranga 
militŝipo. 


“Ĉu bone?” demandis sinjoro Pikviko kun interna 
antaŭsento, ke estis malbone. 


“Bone”, respondis sinjoro Vinklo mallaŭte. 
“Forlasu ilin”, kriis la ĉefzorgisto. “Retenu ĝin, sinjoro”. 


Kaj ekiris la ĉaro kaj la rajdĉevalo: kun sinjoro Pikviko sur la 
gvidbenko de unu kaj sinjoro Vinklo sur la dorso de l' alia, 
ĝojigante kaj kontentigante la tutan hotelkorton. 


“Pro kio ĝi iras flanken?” diris sinjoro Snodgraso en la 
vinbotelujo al sinjoro Vinklo sur la selo. 


“Mi tute ne scias”, respondis sinjoro Vinklo. 


Lia ĉevalo drivis laŭ la strato plej mistermaniere: 
flankantaŭe, dum la kapo frontis unu vojflankon kaj la vosto 
— la alian. 


Al sinjoro Pikviko mankis okazo observi ĉu tiun aŭ alian 
detalon, ĉar ĉiuj liaj kapabloj koncentriĝis al regado de la 
besto jungita al la ĉaro, kiu evidentigis diversajn 
karakterizojn, tre interesajn por preterpasantoj, sed tute ne 
egale amuzajn por iu ajn sidanta malantaŭ ĝi. Krom 
konstanta suprenĵeto de la kapo laŭ maniero tre malagrabla 
kaj malkomforta, kaj trenado de la kondukiloj ĝis grado, kiu 
ege malfaciligis al sinjoro Pikviko la tenadon, ĝi havis unikan 
tendencon de tempo al tempo subite ekkuri al la kontraŭa 
flanko de la vojo, poste abrupte halti, kaj poste kuradi 
antaŭen dum kelkaj minutoj, je rapideco kiun tute neeblis 
regi. 


“Kion do ĝi celas, tion farante?” diris sinjoro Snodgraso, 
kiam la ĉevalo la dudekan fojon plenumis tiun manovron. 


“Mi ne scias”, respondis sinjoro Tupmano. “Tio vere aspektas 
kiel flankensaltado, ĉu ne?” 


Sinjoro Snodgraso estis respondonta, sed lin interrompis krio 
de sinjoro Pikviko. 


“Tpr!” diris tiu sinjoro. “Mi faligis mian vipon”. 


“Vinklo”, diris sinjoro Snodgraso, kiam la rajdanto altrotis sur 
la alta ĉevalo kun sia ĉapelo sur la oreloj kaj komplete 
skuiĝanta, kvazaŭ li skuiĝus diseriĝe pro la perforta 
ekzercado. “Estu bonulo kaj levu la vipon”. 


Sinjoro Vinklo tiris la bridon de la alta ĉevalo ĝis lia vizaĝo 
nigriĝis, kaj finfine haltiginte ĝin li surteriĝis, redonis la 
vipon al sinjoro Pikviko kaj, kaptinte la gvidrimenon, pretiĝis 
resurseliĝi. 


Ĉu la alta ĉevalo nur pro la natura ludemo de ĝia karaktero 
deziris iom da senkulpa ludado kun sinjoro Vinklo, aŭ ĉu 
venis al ĝi en la kapon, ke la vojaĝon ĝi povus plenumi tiom 
kontentige al si sen rajdanto kiom kun rajdanto — estas 
punktoj, pri kiuj ni kompreneble ne povas nepre kaj 
definitive decidiĝi. Kia ajn estis la kialo, estas certe, ke 
apenaŭ sinjoro Vinklo tuŝis la bridon jen ĝi transkapigis ĝin 
kaj retrokuris tra ties plena longo. 


“Povrulo”, diris sinjoro Vinklo trankvilige, “povrulo... bona 
ĉevalĉjo”. 


Sed la “povrulo” rifuzis flatadon: ju pli sinjoro Vinklo provis 
proksimiĝi al ĝi, des pli ĝi foriĝis flanken; kaj malgraŭ 
ĉiaspeca kaĵolado sinjoro Vinklo kaj la ĉevalo ĉirkaŭiris unu 
alian dum dek minutoj, fine de kiuj ĉiu el ili tiel same 


distancis unu de l' alia kiel en la komenco — afero 
nekontentiga en ĉiuj cirkonstancoj, sed precipe sur soleca 
vojo, kie neniu helpo estas havebla. 


“Kion mi faru?” kriis sinjoro Vinklo, kiam la evitado daŭris 
dum konsiderinda tempo. “Kion mi faru? Mi ne povas 
surseliĝi”. 


“Prefere konduku ĝin ĝis ni alvenos vojbarieron”, respondis 
sinjoro Pikviko el la ĉaro. 


“Sed ĝi rifuzas veni!” kriegis sinjoro Vinklo. “Bonvolu veni 
kaj teni ĝin”. 


Sinjoro Pikviko estis personigo mem de bonkora afableco: li 
ĵetis la kondukilojn sur la dorson de l' ĉevalo, kaj 
subeniĝinte de sia sidloko, zorge apudigis la ĉaron al la 
heĝo, por la okazo, ke io venos sur la vojo, kaj forpaŝis helpe 
al sia ĝenata kunulo, lasante sinjoron Tupmano kaj sinjoron 
Snodgraso en la veturilo. 

Tuj kiam la ĉevalo vidis sinjoron Pikviko alvenanta al ĝi kun 
la ĉara vipo en la mano, ĝi ŝanĝis la rondiran moviĝon, kiun 
ĝi antaŭe utiligis, al retroira progreso tiom impete, ke ĝi 
ektrenis sinjoron Vinklo, kiu daŭre troviĝis je la ekstremo de 
la brido, laŭ grado de rapideco iom pli ol hasta marŝo al la 
direkto, tra kiu ili ĵus trapasis. Sinjoro Pikviko kuris por helpi, 


sed ju pli rapide sinjoro Pikviko kuris antaŭen, des pli rapide 
la ĉevalo kuris malantaŭen. Okazis granda skrapado de 
piedoj kaj agitado de polvo; kaj finfine sinjoro Vinklo, kies 
brakoj estis preskaŭ elartikigitaj, komplete rezignis la 
tenadon. La ĉevalo paŭzis, gapis, skuis la kapon, turnis sin 
kaj kviete trotis hejmen al Roĉestero, lasante sinjoron Vinklo 
kaj sinjoron Pikviko al reciproka konsterna sinrigardado. 
Kraka bruo iom fore altiris ilian atenton. Ili suprenrigardis. 


“Benatu mia animo!” kriis la turmentata sinjoro Pikviko. “Jen 
forkuras la alia ĉevalo!” 


Estis ja tro vere. La beston timigis la bruo, kaj la kondukiloj 
estis sur ĝia dorso. La rezulto estas divenebla. Ĝi forkuris 
kun la kvarrada ĉaro malantaŭe kaj kun sinjoro Tupmano kaj 
sinjoro Snodgraso en la kvarrada ĉaro. La distanco estis 
mallonga. Sinjoro Tupmano ĵetis sin en la heĝon, sinjoro 
Snodgraso imitis lian ekzemplon, la ĉevalo frakasis la 
kvarradan ĉaron kontraŭ ligna ponto, disigis la radojn disde 
la ĉaro kaj la vinbotelujon disde la breto: kaj fine ekstaris 
tute senmove rigardante la ruinon, kiun ĝi kaŭzis. 


La unua zorgo de la du neelĵetitaj amikoj estis eligi siajn 
misfortunajn kunulojn el ties krataga bedo — procedo, kiu 
havigis al ili la nedireblan kontenton malkovri, ke ili ricevis 
neniun vundon krom pluraj ŝiraĵoj en la vestoj kaj diversaj 
gratoj pro la dornoj. La posta farendaĵo estis maljungo de la 
ĉevalo. Kiam tiu komplika procedo estis realigita, la grupo 
marŝis malrapide antaŭen, kondukante inter si la ĉevalon kaj 
lasinte la ĉaron al ties sorto. 


Unuhora marŝado venigis la vojaĝantojn al eta apudvoja 
trinkejo kun du ulmoj, trogo por ĉevaloj, kaj vojsigno antaŭe; 
unu-du deformitaj fojnostakoj malantaŭe, legomĝardeno 
flanke, kaj kadukaj budoj kaj ŝimaj barakoj konfuzite 


dismetitaj ĉirkaŭe. Ruĝhara viro laboris en la ĝardeno; kaj al 
li sinjoro Pikviko vigle vokis: 


“Saluton, homo!” 

La ruĝharulo rektigis sian korpon, ombrumis permane la 
okulojn kaj rigardis longe kaj senpasie sinjoron Pikviko kaj 
ties kunulojn. 

“Saluton, homo!” ripetis sinjoro Pikviko. 

“Saluton!” estis la respondo de la ruĝharulo. 

“Kioma distanco ĝis Dingledelo?” 

“Pli ol sepmejla”. 

“Ĉu temas pri vojo bona?” 

“Ne, tia ĝi ne estas”. 


Eliginte tiun kurtan respondon, kaj verŝajne kontentiginte 
sin per ankoraŭ unu videsploro, la ruĝharulo daŭrigis sian 
laboron. 


“Ni deziras enstaligi ĉi tie jenan ĉevalon”, diris sinjoro 
Pikviko. “Supozeble tio eblas, ĉu ne?” 


“Deziras enstaligi jenan ĉevalon, ĉu?” ripetis la ruĝharulo, 
apogante sin per sia fosilo. 


“Kompreneble”, respondis sinjoro Pikviko, kiu jam 
antaŭeniris kune kun la ĉevalo ĝis la ĝardena barilo. 


“S'jorino!” kriegis la ruĝharulo, elirante el la ĝardeno kaj 
intense rigardante la ĉevalon. “S'jorino!” 


Alta osteca virino — senkurba tra la tuta korpo — en kruda 
blua pelerino kun talio unu-du colojn sub la akseloj reagis al 
la alvoko. 


“Ĉu ni povas enstaligi la ĉevalon ĉi tie, bonulino?” diris 
sinjoro Tupmano antaŭenirante kaj parolante laŭeble 
persvade. 


La virino tre firme rigardis la tutan grupon, kaj la ruĝharulo 
flustris ion al ŝia orelo. 


“Ne”, respondis la virino post iom da pripensado. “Tio 
timigas min”. 


“Timigas!” ekkriis sinjoro Pikviko. “Kion la virino timas?” 


“Tio kaŭzis al ni problemojn la pasintan fojon”, diris la virino 
turnante sin en la domon. “Nenion mi volas diri al ili”. 


“Plej eksterordinara afero en mia vivo”, diris la mirigita 
sinjoro Pikviko. 


“Mi... mi... vere opinias”, flustris sinjoro Vinklo, dum liaj 
amikoj ariĝis ĉirkaŭ li, “ke ili pensas, ke ni akiris ĉi tiun 
ĉevalon iel malhoneste”. 

“Kio?” ekkriis sinjoro Pikviko en ŝtorma indigniĝo. 


Sinjoro Vinklo modeste ripetis sian opinion. 


“Hej, ulo!” diris la kolera sinjoro Pikviko. “Ĉu vi opinias, ke ni 
ŝtelis ĉi tiun Ĉevalon?” 


“Mi certas pri tio”, respondis la ruĝharulo kun rikano, kiu 
agitis lian vizaĝon de unu aŭskultilo ĝis la alia. Dirinte tion li 
turnis sin en la domon kaj batfermis la pordon post sil. 


“Tio ĉi similas sonĝon”, elsputis sinjoro Pikviko, “hidan 
sonĝon. Imagu, ke oni promenadas la tutan tagon kun aĉa 
ĉevalo, de kiu li ne povas liberiĝi!” 


La deprimitaj pikvikanoj forturnis sin mishumore, dum la alta 
kvarpiedulo, kiun ili ĉiuj senlime abomenis, sekvis malrapide 
iliajn paŝojn. 


Estis malfrue en la posttagmezo, kiam la kvar amikoj kaj ilia 
kvarpieda kunulo eniris la vojeton kondukantan al Manora 
Bieno: kaj eĉ kiam ili tiel proksimis al sia celo, la plezuro 
kiun ili spertus en aliaj cirkonstancoj estis grave dampita, 
kiam ili pripensis la absurdon de sia aspekto kaj la 
ridindecon de sia situacio. Ĉifitaj vestaĵoj, gratitaj vizaĝoj, 
polvokovritaj ŝuoj, elĉerpitaj mienoj, kaj, antaŭ ĉio, la ĉevalo. 
Ho, kiom sinjoro Pikviko malbenis tiun ĉevalon: li de tempo 
al tempo rigardis la noblan beston kun mieno esprimanta 
malamon kaj venĝemon. Pli ol unufoje li kalkulis la 
probablan kvanton da elspezo ŝuldota se li tranĉus al ĝi la 
gorĝon; kaj nun la tento detrui ĝin, aŭ lasi ĝin senmastre en 
la mondon, inundis lian menson dekoble forte. Lin vekis el 
meditado pri tiuj teruraj fantazioj la subita apero de du 
figuroj ĉe vojturniĝo. Tiuj estis sinjoro Vardlo kaj lia fidela 
servanto — la grasa knabo. 


“Nu, kie vi estis efektive?” diris la gastama maljuna sinjoro. 
“Mi atendis vin la tutan tagon. Nu, vi ja aspektas lacaj. Kio! 
Ĉu gratoj! Ne doloras, espereble, ĉu?.. Nu, mi vere ĝojas aŭdi 
tion. Tre. Do vi renversiĝis, ĉu? Ne ĉagreniĝu. Ofta akcidento 
ĉi-regione. Joĉjo... Denove li dormas!.. Joĉjo, akceptu tiun 
ĉevalon de la sinjoro kaj konduku ĝin en la stalaron”. 


La grasa knabo peze paŝis malantaŭ ili kun la besto, kaj la 
maljuna sinjoro, kondolencante per hejmecaj frazoj la 
gastojn pri tiom el la tagaj aventuroj, kiom ili trovis konvene 
komuniki, gvidis ilin en la kuirejon. 


“Ĉi tie ni ordigos vin”, diris la maljuna sinjoro, “kaj poste mi 
prezentos vin al la homoj en la salono. Emma, alportu la 
ĉerizan brandon; jam, Janjo, kudrilon kaj fadenon ĉi tien; 
viŝtukojn kaj akvon, Maria. Ek, knabinoj, vigliĝu”. 


Tri aŭ kvar belformulinoj rapide diskuris serĉante la diversajn 
aferojn menditajn, dum paro da grandkapaj rondvizaĝaj viroj 
stariĝis de sur siaj seĝoj apudfajrujaj (Ĉar kvankam temis pri 
maja vespero, ilia ligateco al la fajrujo ŝajnis tiom kora, kiom 
se estus Kristnasko), kaj plonĝis en iujn obskurajn alkovojn, 
el kiuj ili senprokraste elprenis botelon da ciro kaj eble seson 
da brosoj. 


“Vigliĝu!” diris la maljuna sinjoro denove, sed la admono 
estis tute ne necesa, ĉar unu el la knabinoj verŝis la ĉerizan 
brandon, kaj alia enportis la viŝtukojn, kaj unu el la viroj, 
kaptinte kruron de sinjoro Pikviko je preskaŭa minaco 
renversi lin, frotadis lian boton ĝis liaj kaloj ruĝardis, dum la 
alia purigis sinjoron Vinklo per peza vestbroso, permesante 
al si eligi dum la plenumado tiun siblan sonon, kiun grumoj 
kutime eligas striglante ĉevalon. 


Sinjoro Snodgraso, fininte sian ordiĝon, ĉirkaŭrigardis en la 
ĉambro, dum li staris dorse al la fajro kaj sorbetis sian 
ĉerizan brandon kun kora kontentiĝo. Li priskribis ĝin kiel 
ĉambregon kun ruĝbrika planko kaj vasta kameno; la 
plafonon ornamis ŝinkoj, lardoj kaj ŝnuroj cepaj. La murojn 
dekoris pluraj ĉasistaj vipoj, du-tri bridoj, selo kaj malnova 
rustinta blunderbuzo kun etikedo sub ĝi, indikanta ke ĝi 
estas “ŝargita”, kia ĝi estis laŭ la sama aŭtoritato dum 
almenaŭ duonjarcento. Malnova oktaga horloĝo, 
solenaspekta kaj malfrivola, tiktakis seriozece en angulo; kaj 
arĝenta poŝhorloĝo, egale antikva, pendis de unu el la 
multaj hokoj kiuj ornamis la servicoŝrankon. 


“Ĉu prete?” diris la maljuna sinjoro enkete, kiam la gastoj 
estis lavitaj, flikitaj, brositaj kaj branditaj. 


“Tute”, respondis sinjoro Pikviko. 
“Venu do!” 


La grupo, trairinte plurajn malhelajn koridorojn kaj 
kunveninte kun sinjoro Tupmano, kiu postrestis por ŝteli 
kison de Emma, pro kio li estis prave premiita per diversaj 
puŝoj kaj gratoj, alvenis la salonan pordon. 


“Bonvenon”, diris ilia afabla gastiganto, ĵetmalfermante ĝin 
kaj antaŭenpaŝante por anonci ilin. “Bonvenon, sinjoroj, al 
Manora Bieno”. 


Ĉapitro 6 


Malnovmoda kartluda festo. La versoj de la pastro. La 
rakonto pri la reveno de punlaborulo 


Pluraj gastoj jam kunvenintaj en la malnova salono stariĝis 
por saluti sinjoron Pikviko kaj ties amikojn, kiam ili envenis; 
kaj dum plenumado de la enkonduka ceremonio sinjoro 
Pikviko disponis tempon observi la aspektojn kaj mediti pri 
la karakteroj kaj okupiĝoj de la personoj ĉirkaŭantaj lin — 
kutimo, kiun li samkiel multaj aliaj grandiozuloj ŝatis dorloti. 


Sinjorino tre maljuna en alta ĉapo kaj fadinta silka robo — 
neniu malpli grava ol la patrino de sinjoro Vardlo — okupis la 
honoran lokon dekstrangule de la kameno; kaj diversaj 
atestiloj pri tio, ke ŝi estis konvene edukita dum la junaĝo, 
kaj ke ŝi ne deviis de tio dum la maljunaĝo, ornamis la 
murojn en formo de brodaĵoj antikvadataj, fadendrapaj 
pejzaĝoj samaĝaj, kaj karmezinaj teniloj por teujoj el periodo 
pli moderna. La onklino, la du junaj fraŭlinoj, kaj sinjoro 
Vardlo, kiuj konkurencis unu kontraŭ alia en zelota kaj 
senintermita servado al la maljunulino, dense ĉirkaŭis ŝian 
fotelon, unu tenanta ŝian oreltrumpeton, alia oranĝon, kaj 
tria flarootelon, dum kvara vigle okupiĝis frapante kaj 
pugnobatante la kusenojn aranĝitajn por ŝia apogo. Ĉe la 
kontraŭa flanko sidis kalva maljunulo, kun vizaĝo 
bonhumora kaj bonfarema — la pastro de Dingledelo; kaj 
apud li sidis lia edzino, iom dika floranta maljuna damo, kiu 
aspektis tre lerta, ne nur pri la arto kaj mistero prepari 
hejmajn trinkaĵojn kontentige al aliaj personoj, sed ankaŭ pri 
okaza gustumado de ili ege kontentige al ŝi mem. Eta 
prudenta pomvizaĝulo interparolis kun grasa maljuna sinjoro 
en unu angulo, kaj du-tri pliaj maljunaj sinjoroj kaj du-tri 
pliaj maljunaj damoj sidis rektadorse kaj senmove sur siaj 


seĝoj, tre firme rigardante al sinjoro Pikviko kaj ties 
kunvojaĝantoj. 


“Sinjoro Pikviko, panjo”, diris sinjoro Vardlo per sia plej forta 
VOĈO. 


“Ha”, diris la maljuna damo, skuante sian kapon. “Mi ne 
aŭdas vin”. 


“Sinjoro Pikviko, avinjo!” kriĉis ambaŭ junulinoj kune. 


“Ha!” ekkriis la maljuna damo. “Nu, ne multe gravas. Li ne 
ĝenas sin pri tia maljunulino kia mi, supozeble”. 


“Mi certigas al vi, sinjorino”, diris sinjoro Pikviko kaptante 
manon de la maljunulino kaj parolante tiel laŭte, ke la 
energio kaŭzis karmeziniĝon de lia bonkora vizaĝo, “mi 
certigas al vi, sinjorino, ke nenio pli ĝojigas min ol vidi 
damon viaaĝan ĉefo de familio tiel brava kaj tiom june kaj 
bonfarte aspektanta”. 


“Ha!” diris la maljunulino post mallonga paŭzo, “estas tre 
bele, Mi supozas, sed mi ne aŭdas lin”. 


“Avinjo estas iom konsternita nuntempe”, diris fraŭlino 
Izabela Vardlo per mallaŭta voĉo, “sed baldaŭ ŝi interparolos 
kun vi”. 


Sinjoro Pikviko kapsignis sian pretecon respekti la 
malfortecojn de la maljunaĝo kaj komencis ĝeneralan 
konversacion kun la ceteraj rondanoj. 


“Bela situo ĉi tie”, diris sinjoro Pikviko. 
“Bela!” eĥis sinjoroj Snodgraso, Tupmano kaj Vinklo. 


“Nu, mi opinias, ke jes”, diris sinjoro Vardlo. 


“Ne troviĝas pli bona terpeco en la tuto de Kento, sinjoro”, 
diris la prudentulo kun pomvizaĝo, “nepre ne, sinjoro... mi 
certas, ke ne, sinjoro”. 


Poste la prudentulo ĉirkaŭrigardis triumfe, kvazaŭ iu 
kontraŭdirus al li, sed tiun li finfine venkus. 


“Ne troviĝas pli bona terpeco en la tuto de Kento”, diris 
denove la prudentulo post paŬzo. 


“Krom la Paŝtejoj de Mulinzo”, komentis la grasulo solene. 


“La Paŝtejoj de Mulinzo!” elsputis la alia en profunda 
malestimo. 


“Ja la Paŝtejoj de Mulinzo”, ripetis la dikulo. 
“Ege bona grundo, tie”, intervenis alia dikulo. 
“Kaj bona ĝi estas, certe”, diris tria dikulo. 
“Ĉiu scias tion”, diris la korpulenta gastiganto. 


La prudentulo ĉirkaŭrigardis dubeme, sed trovinte sin 
minoritata, mienis kompateme kaj diris nenion pli. 


“Pri kio ili parolas?” demandis la maljunulino per tre aŭdebla 
voĉo al unu el siaj nepinoj, ĉar, kiel multaj surdaj homoj, ŝi 
Ŝajnis neniam konsideri la eblecon, ke aliaj personoj aŭdas 
tion, kion ŝi mem diras. 

“Pri la tero, avinjo”. 

“Kion pri la tero?.. Nenio misas, ĉu?” 


“Ne, ne. Sinjoro Milero diris, ke nia grundo estas pli bona ol 
tiu en la Paŝtejoj de Mulinzo”. 


“Kion li scias pri la afero?” demandis la maljunulino indigne. 
“Milero estas malmodesta pajaco, kaj vi rajtas sciigi lin, ke 
tion mi diris”. 


Tion dirinte la maljunulino, tute ne sciante ke ŝi parolis pli 
laŭte ol flustre, rektigis sin kaj rigardis trapikeme la kulpan 
prudentulon. 


“Nu, nu”, diris la vigla gastiganto, nature ema ŝanĝi la 
temon. “Kiel plaĉus al vi robro, sinjoro Pikviko?” 


“Tio plaĉus pli ol io ajn”, respondis tiu sinjoro, “sed ne 
aranĝu tion, mi petas, nur pro mi”. 


“Ho, mi certigas vin, ke panjo tre ŝatas robrojn”, diris sinjoro 
Vardlo. “Cu ne tiel, panjo?” 


La maljunulino, kiu multe malpli surdis pri tiu temo ol pri la 
aliaj, respondis jese. 


“Joĉjo, Joĉjo!” diris la maljuna sinjoro. “Joĉjo... damnatu... ho, 
jen li. Elmetu la kartludajn tabletojn”. 


La letargia junulo sukcesis sen plua vekado elmeti du 
kartludajn tabletojn, unu por “Papo Johanino”[20], kaj la 
alian por visto. La vistludontoj estis sinjoro Pikviko kaj la 
maljunulino, sinjoro Milero kaj la grasa sinjoro. La rondludo 
ampleksis la ceterajn festantojn. 


La robro estis plenumita kun la tuta seriozeco kaj konduta 
trankvileco konvenaj al la okupiĝo nomata “visto” — solena 
okazaĵo, al kiu, laŭ nia opinio, estas aplikita tre malrespekte 
kaj bagatelige la termino “ludo”. La rondludo, alitable, estis 
tiel brue gaja, ke ĝi grave interrompis la meditojn de sinjoro 
Milero, kiu, ne tiom absorbita kiom li devis esti, sukcesis 
kulpi diversajn krimegojn kaj misfarojn, kiuj ekstreme 


kolerigis la grasan sinjoron, kaj proporcie bonhumorigis la 
maljunulinon. 


“Jen!” diris la krimulo Milero triumfe, kiam li enmanigis 
unuopan prenon fine de la partio. “Tio ne povis esti pli trafe 
ludita, mi flatas min. Neeble akiri alian prenon!” 


“Milero devis atuti la karoon, Ĉu ne vere, sinjoro?” diris la 
maljunulino. 


Sinjoro Pikviko kapjesis. 


“Ĉu mi devis do?” diris la povrulo, dube apelaciante sian 
partneron. 


“Vi ja devis, sinjoro”, diris la grasa sinjoro per tremiga voĉo. 
“Tre bedaŭras”, diris la senkuraĝigita Milero. 

“Tio ne multe utilas”, graŭlis la dika sinjoro. 

“Du figuroj faras ok por mi”, diris sinjoro Pikviko. 

Alia partio. 

“Ĉu vi povas unu?” demandis la maljunulino. 


“Mi povas”, respondis sinjoro Pikviko. “Duoblo, unuopo kaj la 
robro”. 


“Neniam oni tiom bonŝancis”, diris sinjoro Milero. 
“Neniam venis tiaj kartoj”, diris la grasa sinjoro. 


Solena silento: sinjoro Pikviko bonhumora, la maljunulino 
serioza, la grasa sinjoro ĉikanema, kaj sinjoro Milero timema. 


“Alia duoblo”, diris la maljunulino, triumfe notante la 
cirkonstancon per meto de sespenco kaj kaduka duonpenco 
sub la kandelingon. 


“Duoblo, sinjoro”, diris sinjoro Pikviko. 


“Tute scias pri tiu fakto, sinjoro”, akre respondis la grasa 
sinjoro. 


Alian partion kun simila rezulto sekvis missekvo far la 
malfeliĉa Milero, je kio la grasa sinjoro eksplodis en stato de 
forta persona ekscitiĝo, kiu daŭris ĝis la fino de la ludo, kiam 
li retiriĝis en angulon, kaj restis komplete muta dum unu 
horo kaj dudek sep minutoj; post tiu tempo li forlasis sian 
retiriĝon kaj proponis al sinjoro Pikviko pinĉon da flartabako 
kun mieno de homo decidinta kristane pardoni la ricevitajn 
vundojn. La aŭdkapablo de la maljunulino rimarkinde 
pliboniĝis, kaj la malfeliĉa Milero sentis sin tiel 
eksterelementa kiel delfeno en sentinela postenbudo. 


Dume la rondludo progresis tre gaje. Izabela Vardlo kaj 
sinjoro Trundlo “partneriĝis”, kaj Emilia Vardlo kaj sinjoro 
Snodgraso faris same; kaj eĉ sinjoro Tupmano kaj la fraŭla 
onklino starigis komunakcian kompanion pri ludmarkoj kaj 
flatado. Maljuna sinjoro Vardlo estis ĉe zenito de sia gajeco; 
kaj li estis tiel amuza direktante la tablon, kaj la maljunaj 
damoj estis tiel energiaj pretendante siajn gajnojn, kaj la 
tuta tablanaro daŭre bruis pro gajo kaj ridado. Ĉeestis unu 
maljuna damo, kiu ĉiam devis pagi kvin-ses kartojn, je kio 
ĉiuj ekridis regule en ĉiu partio; kaj kiam la maljuna damo 
mienis kolere pro la neceso pagi, oni ridis eĉ pli laŭte; je kio 
la vizaĝo de la maljuna damo iom postiom heliĝis, ĝis fine ŝi 
ridis pli laŭte ol la aliaj. Ankaŭ, kiam la fraŭla onklino ricevis 
“geedziĝon”[21], la junulinoj denove ekridis, kaj la fraŭla 
onklino ŝajne emis ofendiĝi; ĝis, sentante manpremon de 
sinjoro Tupmano sub la tablo, ankaŭ ŝi gajiĝis kaj mienis iom 


kontente, kvazaŭ geedziĝo efektive ne estus tiel fora, kiel 
supozis kelkaj personoj; je kio denove ridis ĉiuj kaj precipe 
maljuna sinjoro Vardlo, kiu frandis spritaĵojn tiel volonte, kiel 
la plej junaj. Koncerne sinjoron Snodgraso, tiu faris nenion 
krom flustri poeziecajn diraĵojn en la orelon de sia partnero, 
kio igis iun maljunan sinjoron facilanime aludema pri 
kartludaj partnerecoj kaj dumvivaj partnerecoj, kaj kaŭzis, 
ke la dirita sinjoro iom komentu tiurilate akompane kun 
diversaj palpebrumoj kaj subridoj, kio tre gajigis la societon 
kaj elstare la edzinon de tiu maljuna sinjoro. Kaj sinjoro 
Vinklo ripetis ŝercojn tre bone konatajn en urboj, sed tute 
nekonatajn en la kamparo: kaj ĉar ĉiuj ridis pro ili tre 
senlime kaj diris, ke ili estas elstaraj, sinjoro Vinklo estis en 
stato tre honora kaj glora. Kaj la bonfarema pastro afable 
spektis, ĉar la feliĉaj vizaĝoj ĉirkaŭ la tablo feliĉigis ankaŭ la 
maljunan bonulon; kaj kvankam la gajeco estis iom brua, 
tamen ĝi devenis de koroj kaj ne de lipoj; kaj tio finfine estas 
la ĝusta speco de gajeco. 


La vespero forglitis rapide per tiuj ĝojigaj okupiĝoj; kaj post 
konsumo de vespermanĝo abunda sed simpla, kaj kiam la 
societo socie formis rondon ĉirkaŭ la fajrujo, sinjoro Pikviko 
pensis, ke li neniam en la vivo sentis sin tiom feliĉa kaj 
neniam tiel emis ĝui kaj eluzi la pasemajn momentojn. 


“Nu tio ĉi”, diris la afabla gastiganto, kiu sidis tre solene 
apud la apogilo de la maljunulina fotelo kun ŝia mano firme 
tenita en la lia. “Tio ĉi estas ĝuste kion mi ŝatas, la plej 
feliĉaj momentoj en mia vivo estas pasigitaj apud jena 
malnova kameno, kaj tiom mi amas ĝin, ke ĉiuvespere mi 
bruligas ĉi tie flaman fajron, ĝis efektive ĝi neelporteble 
varmegiĝas. Vidu, mia povra maljuna patrino kutimis sidi 
antaŭ tiu ĉi kameno sur tiu tabureto, kiam ŝi estis knabino, 
ĉu ne vere, panjo?” 


Tiu larmo, kiu alvenas nevokite la okulon, kiam memoro pri 
malnovaj tempoj kaj feliĉo antaŭ multaj jaroj estas subite 
revokitaj, ŝteliris sur vango de la maljunulino, dum ŝi skuis la 
kapon kun rideto melankolia. 


“Vi devas pardoni, ke mi priparolas ĉi tiun malnovan lokon, 
sinjoro Pikviko”, daŭrigis la gastiganto post mallonga paŭzo, 
“ĉar mi kore amas ĝin, kaj konas neniun alian... La malnovaj 
domoj kaj kampoj ŝajnas al mi vivantaj amikoj: kaj tiel ankaŭ 
nia preĝejeto kun la hedero, pri kiu, cetere, nia bonega 
amiko tie verkis kanton, kiam li unue venis inter nin. Sinjoro 
Snodgraso, ĉu vi havas ion en la glaso?” 


“Pli ol sufiĉe, dankon”, respondis tiu sinjoro, kies poezia 
scivolo estis ege stimulita pro la lasta komento de lia 
gastiganto. “Mi petas vian pardonon, sed vi aludis la kanton 
de la hedero”. 


“Pri tio vi devas demandi jenan nian amikon”, diris la 
gastiganto sciplene, indikante la pastron per kapsigno. 


“Ĉu mi rajtas diri, ke plaĉus al mi aŭskulti vin deklami ĝin, 
sinjoro?” diris sinjoro Snodgraso. 


“Nu, efektive”, respondis la pastro, “ĝi estas io tre bagatela, 
kaj mia sola pravigo de ĝia faro estas, ke tiutempe mi tre 
junis. Tamen, tia kia ĝi estas, vi aŭdos ĝin se vi volas”. 


Murmuro de kuriozo estis kompreneble la respondo; kaj la 
maljuna sinjoro komencis deklami, helpate de diversaj 
sufloraĵoj de sia edzino, la menciitajn versojn. 


“Mi titolis ilin”, li diris, 
La hedero verda 


Ho, delikatas verda Hedero 


sur ruinaĵ' mucida! 

Riĉas la proviant' en vero 

en la ĉelo izole frida. 

Eriĝas la muroj, velkas ŝtonoj, 

pro lia gusto franda: 

kaj polvo kreita dum eonoj 

por li estas manĝo danda. 
Rampante kie viv' malestas, 
verda Heder' sin manifestas. 

Li hastas kvankam senflugile 

kun olda kor' fortika. 

Kroĉiĝas li volvaĵtenile 

al granda kverk' amika! 

Kaj li treniĝas sur la tero 

kun milda foli-ondumo, 

ĝoje rampante kun tenero 

sur la tombeja humo. 
Rampante kie morto festas, 
verda Heder' sin manifestas. 

Pasas eonoj, kaj verkoj putradas, 

nacioj ekziston perdas; 

sed forta Hedero neniam fadas 

kaj nepre eterne verdas. 

La plant' en loko senfrekventa 

la pasintecon glutas: 

ĉar konstruaj' plej eminenta 

Hederon fine nutras. 
Rampante kie mort' ĉeestas, 
verda Heder' sin manifestas. 


Dum la maljuna sinjoro ripetis la duan fojon tiujn versojn por 
ke sinjoro Snodgraso notu ilin kajere, sinjoro Pikviko esploris 
la trajtojn de lia vizaĝo kun mieno tre interesita. Kiam la 
maljuna sinjoro finis sian diktadon, kaj sinjoro Snodgraso 
enpoŝigis sian kajeron, sinjoro Pikviko diris: 


“Pardonu min, sinjoro, ke mi jene komentas post konatiĝo 
tiel mallonga; sed tia sinjoro kia vi nepre, laŭ mia opinio, 
observis multajn scenojn kaj okazaĵojn registrindajn dum la 
daŭro de via sperto kiel evangelia pastro”. 


“Mi vidis kelkajn efektive”, respondis la maljuna sinjoro, “sed 
la okazaĵoj kaj karakteroj estis nature simplaj kaj ordinaraj, 
pro tio, ke mia sfero de agado estas tre limigita”. 


“Vi fakte pretigis kelkajn notojn, ŝajnas al mi, pri Johano 
Edmondo, ĉu ne?” demandis sinjoro Vardlo, kiu ŝajne tre 
emis stimuli sian amikon por edifi siajn novajn vizitantojn. 


La maljuna sinjoro iomete kapjesis signante konsenton kaj 
ŝanĝis la temon, kiam sinjoro Pikviko diris: 


“Pardonpete, sinjoro, sed bonvolu, se mi aŭdacas demandi, 
diri: kiu estis Johano Edmondo?” 


“Ĝuste tion mi estis demandonta”, diris sinjoro Snodgraso 
entuziasme. 


“Vi estas implikota”, diris la gaja gastiganto. “Vi devos 
kontentigi la scivolon de jenaj sinjoroj pli aŭ malpli baldaŭ, 
do prefere profitu la konjunkturon favoran kaj faru tion 
senprokraste”. 


La maljuna sinjoro ridetis bonhumore, dum li antaŭenigis 
sian seĝon; la ceteraj grupanoj pliproksimigis siajn seĝojn 
unu al la alia, precipe sinjoro Tupmano kaj la fraŭla onklino, 
kiuj eble iom malfacile aŭdus; kaj kiam la oreltrumpeto de la 
maljuna damo estis taŭge ĝustigita, kaj sinjoro Milero (kiu 
ekdormis dum la deklamado de la versoj) vekita el la dormo 
per admona pinĉo, la maljuna sinjoro sen plia antaŭpreparo 
ekrakontis la sekvan historion, al kiu ni permesas por ni 
aldoni la titolon: 


La reveno de l' bagnulo 


“Kiam mi unue ekloĝis en tiu ĉi vilaĝo”, diris la maljuna 
sinjoro, “kio estas jam antaŭ dudek kvin jaroj, la plej 
fifama persono inter niaj paroĥanoj estis viro, kiu 
nomiĝis Edmondo, kiu luis malgrandan farmbienon 
proksime al tiu ĉi loko. Li estis moroza, sovaĝkora 
malbonulo: maldiligenta kaj diboĉema laŭmore; kruela 
kaj feroca laŭkaraktere. Krom tiuj malmultaj pigraj kaj 
malrespondecaj vagabondoj, kun kiuj li pasigis malzorge 
sian tempon sur la kampoj, aŭ drinkis en la taverno, li eĉ 
unu amikon aŭ konaton ne havis; neniu emis alparoli la 
viron, kiun multaj timis kaj ĉiuj abomenis — kaj 
Edmondon forpuŝis ĉiuj. 


“Tiu viro havis edzinon kaj filon, kiu, kiam mi unue venis 
ĉi tien, havi proksimume dek du jarojn. Pri la severo de l' 
suferado de tiu virino, pri la mildo kaj tolerema maniero 
de ŝia konduto, pri la nervostreĉa zorgo laŭ kiu ŝi edukis 
tiun knabon, neniu povas adekvate imagi. Ĉielo pardonu 
al mi la supozon, se ĝi estas malkaritata, sed mi ja firme 
kaj en mia animo kredas, ke tiu viro provis sisteme dum 
multaj jaroj rompi al ŝi la koron; sed ŝi toleris ĉion pro sia 
infano kaj, kiel ajn stranga tio ŝajnos al multaj, ankaŭ 
pro la patro, ĉar malgraŭ ke li estis bruta kaj kruele 
traktis ŝin, ŝi iam lin amis, kaj memoro pri tio, kio li 
estintis por ŝi, vekis en ŝia brusto sentojn de indulgo kaj 
humilo en sufero, al kiuj fremdas ĉiuj dikreitoj, krom 
virinoj. 


“Ili estis malriĉaj — ne povis esti alie, kiam la viro tiel 
agadis; sed la senlaca kaj senĉesa energio de la virino, 
frue aŭ malfrue, matene, tagmeze kaj nokte, retenis ilin 
for de kompleta mizero. Tiu energio estis nur tre mise 
repagita. Homoj preterpasantaj tiun lokon vespere — 
kelkfoje je tre malfrua nokta horo — raportis, ke ili aŭdis 


la ĝemojn kaj plorsingultojn de virino suferanta, kaj la 
sonojn de batoj; kaj pli ol unufoje, post la noktomezo, la 
knabo mallaŭte frapis la ĉefpordon de najbara domo, 
kien li estis sendita por eskapi la ebrian furiozon de sia 
monstra patro. 


“Dum tiu tuta tempo, kaj kiam la kompatindulino ofte 
vidigis postsignojn de mistraktado kaj violento, kiujn ŝi 
ne povis tute kaŝi, ŝi estis konstanta partoprenanto en 
nia eta preĝejo. Regule ĉiudimanĉe, matene kaj 
posttagmeze, ŝi okupis la saman sidlokon kun la knabo 
apude; kaj kvankam ambaŭ estis malriĉe vestitaj — 
multe pli malriĉe ol multaj el la najbaroj en socitavolo 
malpli alta — ili estis ĉiam netaj kaj puraj. Ĉiuj afable 
salutis kaj alparolis “kompatindan sinjorinon Edmondo”, 
kaj kelkfoje, kiam ŝi haltis por interŝanĝi kelkajn vortojn 
kun najbarino fine de la diservo en eta vico da ulmoj 
gvidantaj al la preĝeja portiko, aŭ malhastis por 
rigardadi kun patrinaj fiero kaj amo sian sanan filon 
ludantan antaŭe kun kelkaj kunuletoj, ŝia zorgoplena 
vizaĝo pliheliĝis pro esprimo de kora dankemo, kaj ŝi 
aspektis, se ne gaja kaj feliĉa, almenaŭ trankvila kaj 
kontenta. 


“Forpasis kvin aŭ ses jaroj. La knabo iĝis junulo fortika 
kaj plenkreska. La tempopaso fortiginta la sveltan 
korpon infanan kaj fortikiginta virece liajn feblajn 
membrojn jam kurbigis la figuron de lia patrino kaj 
febligis ŝiajn paŝojn; sed tiu brako, kiu devis subteni ŝin, 
ne plu interkroĉiĝis kun la ŝia; tiu vizaĝo, kiu devis 
ĝojigi ŝin, ne plu rigardis al la ŝia. Ŝi okupis sian antaŭan 
sidlokon, sed la apuda sidloko vakis. La Biblio estis kiel 
antaŭe prizorgata, la legaĵoj estis trovitaj kaj 
faldmarkitaj samkiel pli frue; sed ĉeestis neniu 
kunleganta kun ŝi; kaj larmoj falis dense kaj rapide sur la 
libron kaj forkaŝis al ŝiaj okuloj la vortojn. Najbarinoj 


estis afablaj samkiel antaŭe, sed ŝi rifuzis iliajn salutojn 
per forturnita kapo. Ne plu okazis malhasto inter la ulmoj 
— ne plu la feliĉigaj antaŭvidoj de venontaj ĝojoj. La 
izolita virino pliproksimigis sian kufon al sia vizaĝo, kaj 
formarŝis rapide. 


“Ĉu mi diru al vi, ke la junulo, kiu, rerigardante ĝis la 
plej fruaj infanaj tagoj al kiuj etendiĝis memoro kaj 
konscio kaj daŭrigante sian memoron ĝis la aktuala 
momento, povis memori nenion, kio ne estus ligita iel al 
longa serio da memvolaj ĉagrenoj de lia patrino 
travivitaj por ŝirmi lin, kun mistraktado, kaj insultado, 
kaj violento, ĉiuj tolerataj subtene al li, — ĉu mi diru al 
vi, ke li kun senbrida malatento pri ŝia krevanta koro kaj 
obstina egoisma forgesemo pri ĉio, kion ŝi faris kaj 
elportis subtene al li, ligis sin al fiaj kaj senskrupulaj 
viroj, kaj freneze laŭiris viglan karieron, kiu nepre 
havigus al li morton, kaj honton al ŝi? Ve pro la homa 
naturo! Vi jam delonge antaŭvidis tion. 


“La mizero kaj misfortuno de la malfeliĉulino estis 
plenmezure kompletigotaj. Multaj krimoj estis 
plenumitaj en la ĉirkaŭaĵo; la farintoj restis netrovitaj, 
kaj ilia aŭdaco plifortiĝis. Rabo elstare riska kaj 
plimisigita kaŭzis viglan persekuton kaj rigoran 
serĉadon, pri kiuj ili ne antaŭkalkulis. Juna Edmondo 
estis suspektata kun tri kunuloj. Li estis arestita... 
enjuĝejigita... prijuĝita... mortkondamnita. 


“La senespera kaj trapika kriĉo de virina voĉo, kiu 
resonis tra la juĝejo, kiam la solena verdikto estis 
prononcita, sonoras en miaj oreloj ĉi-momente. Tiu krio 
trafis la koron de la kulpulo per teruro, kian juĝo, 
kondamno kaj la proksimiĝo de la morto mem 
malsukcesis veki. Tiuj lipoj, kiuj dum la tuta tempo 
kunpremiĝis en obstina malafablo, ektremis kaj 


nevolonte disiĝis; la vizaĝo cindre paliĝis, dum 
malvarma ŝvito eskapis el ĉiu poro; la fortikaj membroj 
de la kulpulo tremis, kaj li Ŝanceliĝis en la akuzitejo. 


“Dum la unua febro de sia mensa angoro la suferanta 
patrino ĵetis sin surgenuen antaŭ miaj piedoj kaj fervore 
petegis la Eternulon, kiu ĝis tiam subtenis ŝin en Ĉiuj ŝiaj 
ĉagrenoj, liberigi ŝin el la mondo trista kaj mizera kaj 
indulgi la vivon de ŝia solinfano. Sekvis eksplodo de 
malĝojo kaj violenta barakto, kian espereble mi neniam 
denove devos atesti. Mi sciis, ke ekde tiu horo ŝia koro 
rompiĝadis, sed eĉ unu fojon mi ne aŭdis plendon aŭ 
murmuron trapasi ŝiajn lipojn. 


“Vidi tiun virinon en la karcera korto tagon post tago 
estis kompatoveka sceno, dum ŝi entuziasme kaj fervore 
klopodis per amo kaj petado mildigi la malmolan koron 
de sia obstina filo. Estis vane. Li restis mishumora, 
senceda kaj netuŝita. Eĉ la neatendita mildigo de lia 
mortpuno al dekkvarjara transmara bagnado ne mildigis 
eĉ momente la malafablan durecon de lia sinteno. 


“Sed la spirito de rezigno kaj elportemo, kiu tiom longe 
subtenis ŝin, ne povis lukti kontraŭ korpa malforteco kaj 
kripliĝo. Ŝi malsaniĝis. Ŝi trenis siajn ŝanceliĝajn 
membrojn el la lito por viziti ankoraŭ unufoje sian filon, 
sed ŝia forto velkis, kaj senpove ŝi sinkis teren. 


“Kaj nun la fanfarona frido kaj indiferento de la junulo 
estis efektive elprovitaj; kaj la puno peze trafinta lin, 
preskaŭ frenezigis lin, pasis unu tago, kaj lia patrino 
malestis; alia forflugis, kaj ŝi ne proksimiĝis al li; venis 
tria vespero, kaj denove li ne vidis ŝin; kaj post dudek 
kvar horoj li estos disigita de ŝi — eble por ĉiam. Ho! kiel 
la longe forgesitaj pensoj de antaŭa tempo impetis en 
lian menson, dum li preskaŭ kure trairis tien reen la 


mallarĝan korton — kvazaŭ informoj pli baldaŭ alvenus 
pro rapidado lia — kaj kiel amare inundis lin sento pri 
liaj senpoveco kaj izolo, kiam li aŭdis la veron! Lia 
patrino, la sola gepatro, kiu iam ajn vartis lin, kuŝis 
malsana — eble mortanta — je malpli ol unu mejlo de la 
loko, sur kiu li staris; se li estus libera kaj senkatena, 
post kelkaj minutoj li starus apud ŝi. Li kuregis al la 
kradpordo kaj kroĉinte la ferstangojn kun senespera 
energio li skuis ĝin ĝis ĝi brue reeĥis, kaj ĵetis sin al la 
dika muro kvazaŭ por trabori por si vojon tra la ŝtonaĵo; 
sed la fortika konstruaĵo mokis liajn feblajn klopodojn, 
kaj li kunbatis siajn manojn kaj ploris kvazaŭ infano. 


“Mi portis la pardonon kaj benon de la patrino al la 
enkarcerigita filo, kaj mi portis al ŝia lito lian solenan 
certigon pri pento kaj fervoran pardonpeton al ŝia lito. 
Mi aŭdis kun simpatio kaj kompato la pentinton elpensi 
mil eblajn planojn por konsoli kaj subteni ŝin post lia 
reveno; sed mi sciis, ke multajn monatojn antaŭ ol li 
povos alveni sian celotan lokon, lia patrino ne plu estos 
en la mondo. 


“Oni forveturigis lin nokte. Kelkajn semajnojn poste la 
animo de la kompatindulino forflugis, mi firme esperas, 
al loko eterne ĝoja kaj ripoziga. Mi kondukis la funebran 
diservon super ŝia korpo. Ŝi kuŝas en nia eta preĝeja 
korto. Mankas tomboŝtono ĉe ŝia tombo. Ŝiajn ĉagrenojn 
konis la homoj; ŝiajn virtojn Dio. 


“Estis aranĝite antaŭ la foriro de la bagnulo, ke li skribos 
al sia patrino tuj kiam li povos ricevi permeson, kaj ke la 
letero estos adresita al mi. La patro firme rifuzis vidi sian 
filon ekde la momento de ties aresto, kaj estis al li 
indiferente: ĉu tiu vivos aŭ mortos. Forpasis multaj jaroj 
sen iu ajn informo pri li, kaj kiam pli ol duono de lia 
transmara tempo estis trapasita, kaj neniun leteron mi 


ricevis, mi supozis lin mortinta, kiel efektive mi preskaŭ 
esperis. 


“Edmondo tamen estis sendita konsiderindan distancon 
enlanden, kiam li alvenis la kolonion, kaj tio eble 
klarigas la fakton, ke kvankam pluraj leteroj estis 
senditaj, neniu el ili venis en miajn manojn. Li restis 
samloke dum la tuto de dek kvar jaroj. Post la fino de la 
puntempo, firme sekvante sian malnovan intencon kaj la 
promeson al sia patrino, li revenis al Anglujo inter 
sennombraj malfacilaĵoj, kaj reatingis marŝante sian 
devenlokon. 


“En bela dimanĉa vespero de la monato aŭgusto, Johano 
Edmondo enpaŝis la vilaĝon, kiun li forlasis en honto kaj 
malhonoro antaŭ dek sep jaroj. Lia plej proksima vojo 
trairis la preĝejan korton. La koro de la viro ŝvelis, kiam li 
transiris la palisoŝtupon. La altaj maljunaj ulmoj, tra kies 
branĉoj la subenira suno ĵetis ie-tie riĉan lumradion sur 
la ombrecan padon, vekis memorojn pri liaj plej fruaj 
tagoj. Li bildigis sin al si tia, kia li estis tiam, kroĉanta la 
patrinan manon kaj marŝanta trankvile al la preĝejo. Li 
memoris kiel li kutimis suprenrigardi al ŝia pala vizaĝo, 
kaj kiel ŝiaj okuloj kelkfoje larmpleniĝis, kiam ŝi rigardis 
liajn trajtojn — larmoj kiuj falis varmaj al lia frunto, kiam 
ŝi kliniĝis por kisi lin kaj larmigis ankaŭ lin, kvankam li 
ne sciis tiam, kiel amaraj estis ŝiaj larmoj. Li pensis, kiel 
ofte li laŭkuris gaje tiun padon kun iu infana kunludulo, 
ĉiam denove rerigardante por vidi rideton de la patrino, 
aŭ aŭdi ŝian mildan voĉon; kaj tiam vualo ŝajnis leviĝi 
de antaŭ la memoro, kaj amasiĝis al li ŝiaj bonkoraj 
vortoj nerepagitaj, kaj avertoj malestimitaj, kaj promesoj 
neplenumitaj, ĝis lia kuraĝo ekmankis kaj ne plu li povis 
toleri tion. 


“Li eniris la preĝejon. La vespera diservo jam finiĝis, kaj 
la paroĥanoj jam disiris, sed ĝi ankoraŭ ne estis fermita. 
Liaj paŝoj resonis kavece tra la malalta konstruaĵo, kaj li 
preskaŭ timis soli, ĉar estis tiom senmove kaj kviete. Li 
ĉirkaŭrigardis. Nenio ŝanĝiĝis. La loko ŝajnis pli 
malgranda ol antaŭe, sed jen estis la malnovaj 
monumentoj, kiujn li rigardis milfoje en infana imponiĝo: 
la eta predikejo kun ĝia paliĝinta kuseno, la komunia 
tablo, antaŭ kiu li tiel ofte ripetis tiujn diordonojn, kiujn 
li adoris infanaĝe kaj forgesis viraĝe. Li aliris la 
malnovan sidlokon; ĝi aspektis malvarma kaj forlasita. 
La kuseno estis forigita, kaj la biblio ne troviĝis. Eble lia 
patrino nun okupas sidlokon malpli bonstatan, aŭ eble ŝi 
febliĝis kaj ne povas atingi la preĝejon senakompane. Li 
ne volis pensi pri tio, kion li timis. Frida sento envolvis 
lin, kaj li tremis forte, dum li forturnis sin. 


“Sur la sojlon eniris maljunulo, ĝuste kiam li alvenis ĝin. 
Edmondo retroiris abrupte, ĉar tiun li bone konis; ofte li 
vidis tiun fosi tombojn en la preĝeja korto. Kion diros li al 
la reveninta bagnulo? 


“La maljunulo levis siajn okulojn al la vizaĝo de la 
fremdulo, deziris al li “bonan vesperon” kaj malrapide 
pluiris. Li jam forgesis lin. 


“Li marŝis suben kaj tra la vilaĝo. La vetero estis varma, 
kaj la homoj sidis antaŭ siaj dompordoj aŭ promenis en 
siaj malgrandaj ĝardenoj dum lia preterpaso, ĝuante la 
vesperan serenon kaj la postlaboran ripozon. Multaj 
rigardoj turniĝis al li, kaj multajn dubemajn rigardojn li 
ĵetis ambaŭflanken por konstati, ĉu iu rekonas kaj 
forpuŝas lin. En preskaŭ ĉiuj domoj estis vizaĝoj 
nekonataj; ĉe iuj li rekonis la fortikan figuron de antaŭa 
kunlernejano — knabo, kiam lastfoje li vidis tiun — 
ĉirkaŭita de grupo de gajaj infanoj; ĉe aliaj li vidis, 


sidantan en fotelo antaŭ dometa pordo, feblan kaj 
malfortan maljunulon, kiun li memoris sana kaj fortika 
laboristo; sed ĉiuj lin jam forgesis, kaj li pluiris nekonate. 


“La lasta milda lumo de la subiranta suno jam trafis la 
teron, ĵetante riĉan ardon sur la flavajn grenfaskojn, kaj 
plilongigante la ombrojn de la fruktarboj, dum li staris 
antaŭ la malnova domo — la hejmo de la infanaĝo — al 
kiu sopiris lia koro kun intensa amo nepriskribebla tra 
longaj kaj lacigaj jaroj de la kaptiteco kaj malĝojo. La 
palisaro estis malalta, kvankam li bone memoris epokon, 
en kiu ĝi ŝajnis al li alta muro, kaj li transrigardis en la 
malnovan ĝardenon. Enestis multaj semoj kaj floroj pli 
gajaj ol antaŭe, sed plu enestis la malnovaj arboj, ankaŭ 
tiu arbo mem, sub kiu li milfoje kuŝis, kiam li laciĝis pro 
ludado sub la suno, kaj sentis milde ŝteliĝi al li la molan 
malsovaĝan dormon de feliĉa knabeco. Aŭdiĝis voĉoj 
interne de la domo. Li aŭskultis, sed ili trafis fremdece 
liajn orelojn — li ne konis ilin. Ili cetere gajis, kaj li bone 
sciis, ke lia kompatinda maljuna patrino ne kapablis gaji, 
dum li forestis. La pordo malfermiĝis, kaj grupo da 
infanetoj elsaltis, kriante kaj ludante. Ilia patro kun 
knabeto en siaj brakoj aperis en la pordejo, kaj ili 
amasiĝis ĉirkaŭ li, kunfrapante siajn etajn manojn kaj 
eltrenante lin por partopreni iliajn ĝojplenajn sportojn. 
La bagnulo pensis pri la multaj okazoj, kiam li forŝrumpis 
el la patra vidkampo ĝuste sur tiu loko. Li memoris, kiom 
ofte li kovris sian treman kapon per la littolaĵo kaj aŭdis 
la durajn vortojn, dolorigajn batojn kaj plorkriojn de la 
patrino; kaj kvankam la viro laŭte ĝemploris pro mensa 
turmentiĝo forlasante tiun lokon, lia pugno estis 
kunpremita, kaj liaj dentoj kunpremiĝis en feroca kaj 
mortigema pasio. 


“Tia estis la reveno, kiun li antaŭvidis tra la laciga 
perspektivo de multaj jaroj, kaj pro kiu li toleris tiom da 


suferado! Neniu vizaĝo bonveniga, neniu rigardo 
pardonema, neniu domo por ricevi lin, neniu mano por 
helpi lin — kaj tio cetere en la malnova vilaĝo. Kio estis 
lia soleco en la densaj sovaĝaj arbaroj, kompare kun tio 
ĉi! 


“Li sentis, ke en la fora lando de sia kaptiteco kaj fifamo 
li pensis pri sia patrujo tia, kia ĝi estis, kiam li forlasis 
ĝin, ne pri tia, kia ĝi estos, kiam li revenos al ĝi. La trista 
realo trafis malvarme lian koron, kaj lia interna spirito 
ekvelkis. Mankis al li kuraĝo por enketi aŭ prezenti sin al 
la sola persono, kiu verŝajne akceptus lin bonkore kaj 
kompateme. Li marŝis malrapide plu, kaj evitante 
kvazaŭ kulpulo la vojrandon, li turniĝis en paŝtejon, kiun 
li bone memoris, kaj kovrinte per la manoj sian vizaĝon 
li ĵetis sin sur la herbon. 


“Li ne rimarkis, ke sur la herbejo apud li kuŝas viro, kies 
vestaĵoj susuris, kiam li turnis sin por kaŝe rigardi la 
novan veninton, kaj Edmondo levis sian kapon. 


“La viro estis sidiĝinta. Lia korpo estis tre kurba, kaj lia 
vizaĝo estis sulka kaj flava. Liaj vestaĵoj signis lin 
loĝanto en la paroĥa azilo[22]: li aspektis tre maljuna, 
sed tio ŝajne rezultis pli pro diboĉo aŭ malsano ol pro 
multaj jaroj. Li gapis atente al la fremdulo, kaj kvankam 
liaj okuloj estis en la komenco senviglaj kaj pezaj, ili 
ŝajnis ardi per nenatura kaj timigita esprimo, kiam ili 
fiksiĝis al li dum mallonga tempo, ĝis ili Ŝajnis elpuŝiĝi el 
la orbitoj. lom post iom Edmondo levis sin surgenuen kaj 
rigardis pli kaj pli atente la maljunulan vizaĝon. lIli 
rigardis unu la alian silente. 


“La maljunulo iĝis terure pala. Li tremegis kaj pene 
stariĝis. Edmondo salte stariĝis. Li retropaŝis iomete. 
Edmondo paŝis antaŭen. 


“ “Lasu ke mi aŭdu vin paroli', diris la bagnulo per raŭka 
rompiĝema voĉo. 


“Staru for!' kriis la maljunulo kun terura sakro. 
La bagnulo proksimiĝis al li. 


“Staru for!” kriĉis la maljunulo. Furioze timante li levis 
sian bastonon kaj peze batis Edmondon sur la vizaĝon. 


“Patro... diablo!' murmuris la bagnulo inter la 
kunpremitaj dentoj. Li kuris sovaĝe antaŭen kaj kaptis la 
gorĝon de la maljunulo — sed tiu ja estis lia patro, kaj lia 
brako falis senpova al lia flanko. 


“La maljunulo eligis laŭtan krion, kiu resonis tra la 
solecaj kampoj kvazaŭ hurlo de fispirito. Lia vizaĝo 
nigriĝis, la sango fluegis el liaj buŝo kaj nazo kaj skarlate 
kolorigis la herbon, dum li ŝanceliĝis kaj falis. Rompiĝis 
al li angio, kaj li estis mortinta, antaŭ ol lia filo povis levi 
lin”. 


“En tiu angulo de la preĝeja korto”, diris la maljuna 
sinjoro post kelkmomenta silento, “en tiu angulo de la 
preĝeja korto, pri kiu mi pli frue parolis, estas 
entombigita viro, kiu estis mia dungito dum tri jaroj post 
tiu ĉi okazaĵo, kaj kiu estis vere pentema kaj humila, kiel 
neniu alia homo. Neniu krom mi sciis dum la vivo de tiu 
viro, kiu li estis kaj de kie li venis — temis pri Johano 
Edmondo, la reveninta bagnulo”. 


Ĉapitro 7 


Kiel sinjoro Vinklo, anstataŭ celi la kolombon kaj mortpafi la 
korvon, celis la korvon kaj vundis la kolombon; kiel la 
Dingledela kriketa klubo ludis kontraŭ Tut-mageltono, kaj 
kiel Tut-mageltono vespermanĝis je kosto de Dingledelo; kun 
aliaj aferoj interesaj kaj instruaj. 


La lacigaj aventuroj de la tago aŭ la dormiga influo de la 
pastra rakonto tiel forte efikis al la dormemaj tendencoj de 
sinjoro Pikviko ke, malpli ol kvin minutojn post kiam oni 
gvidis lin al lia komforta dormoĉambro, li profunde kaj 
sensonĝe endormiĝis, el kio lin vekis nur la matena suno 
ĵetanta siajn helajn radiojn riproĉeme en la ĉambron. Sinjoro 
Pikviko neniel estis malenergiulo; kaj li saltis el la lito 
kvazaŭ arda batalisto el sia tendo. 


“Agrabla, agrabla regiono”, suspiris la entuziasmulo 
malfermante sian latisan fenestron. “Kiu volus vivi 
rigardante de tago al tago brikojn kaj ardezojn, post kiam li 
spertis la influon de sceno kia la jena? Kiu volus daŭrigi 
ekziston tie, kie la solaj bovoj estas bovloj kamenaj; nenio 
pensigas pri Pan krom pandemonio; oni rikoltas ne grenon 
sed ŝtonojn? Kiu tolerus vivtreniĝon en tia loko? Kiu, mi 
demandas, tolerus tion?” kaj enketinte solecon laŭ la plej 
aprobataj precedencoj, iom longe, sinjoro Pikviko elŝovis 
sian kapon tra la fenestro kaj ĉirkaŭrigardis. 


La riĉa dolĉa odoro de fojnstakoj leviĝis al lia ĉambra 
fenestro; la cent parfumoj de la eta florĝardeno sube 
bonodorigis la ĉirkaŭan aeron; la profunde verdaj paŝtejoj 
brilis je la matena roso helanta sur ĉiu folio tremanta en la 
milda aero: kaj la birdoj kantis kvazaŭ ĉiu brila rosero estus 
por ili fonto de inspiro. Sinjoro Pikviko falis en sorĉan kaj 
frandindan revon. 


“Saluton!” estis la sono, kiu elrevigis lin. 


Li rigardis dekstren, sed li vidis neniun; liaj okuloj vagis 
maldekstren, kaj trapikis la vidkampon; li gapis en la ĉielon, 
sed ne tie oni vokis lin; kaj poste li faris tion, kion ordinara 
menso tuj farus — li rigardis al la ĝardeno, kaj tie li vidis 
sinjoron Vardlo. 


“Kiel vi fartas?” diris tiu bonhumora individuo, senspira pro 
sia propra antaŭvido de plezuro. “Mateno bela, ĉu ne vere? 
Mi ĝojas vidi vin tiom frue vekiĝinta. Descendu rapide kaj 
elvenu. Mi atendos vin ĉi tie”. 


Dua invito ne necesis al sinjoro Pikviko. Dek minutoj sufiĉis 
por la kompletigo de lia sinvestado, kaj fine de tiu tempo li 
staris apud la maljuna sinjoro. 


“Ha!” diris sinjoro Pikviko siavice, vidante ke lia kunulo estis 
armita per pafilo, kaj ke alia kuŝis preta sur la herbo. “Kio 
estas okazonta?” 


“Nu, via amiko kaj mi”, respondis la gastiganto, “iros pafi 
frugilegojn antaŭ la matenmanĝo. Li estas tre kompetenta 
pafemulo, ĉu ne?” 


“Mi aŭdis lin diri, ke li tre kompetentas”, respondis sinjoro 
Pikviko, “sed mi neniam vidis lin celi al io”. 


“Nu”, diris la gastiganto, “mi ŝatus, ke li venu. Joĉjo... Joĉjo!” 


La grasa knabo, kiu influite de la matena ekscito ne aspektis 
pli ol trikvarone dormanta, elvenis el la domo. 


“Supreniru voki la sinjoron, kaj diru al li, ke li trovos min kaj 
sinjoron Pikviko en la frugilegejo. Gvidu la sinjoron tien; ĉu 
vi aŭdas?” 


La knabo foriris por plenumi sian komision; kaj la gastiganto, 
portante ambaŭ pafilojn kvazaŭ dua Robinsono Kruso, iris la 
antaŭa el la ĝardeno. 


“Jen la loko”, diris la maljuna sinjoro, paŭzante post 
kelkminuta promeno en arba avenuo. La informo ne necesis, 
ĉar la senĉesa grakado de la sensciaj frugilegoj sufiĉe indikis 
ilian Ĉeeston. 


La maljuna sinjoro kuŝigis unu pafilon sur la teron, kaj ŝargis 
la alian. 


“Jen ili venas”, diris sinjoro Pikviko; kaj dum li parolis la 
figuroj de sinjoro Tupmano, sinjoro Snodgraso kaj sinjoro 
Vinklo aperis en la foro. La grasa knabo, ne tute certa pri kiu 
sinjoro oni petis lin alvoki, kun aparta sagaco kaj por 
malhelpi eblecon de eraro, alvokis ilin ĉiujn. 


“Venu rapide”, kriis la maljuna sinjoro, alparolante sinjoron 
Vinklo. “Tia entuziasmulo kia vi devis antaŭlonge ellitiĝi, eĉ 
por bagatela afero, kia la nuna”. 


Sinjoro Vinklo respondis per trudita rideto, kaj levis la 
liberan pafilon kun vizaĝesprimo kian supozeble vidigus 
metafizika frugilego, influita de antaŭsento pri sia okazonta 
morto violenta. Tio eble estis entuziasmo, sed ĝi rimarkinde 
similis mizeron. 


La maljuna sinjoro kapsignis; kaj du ĉifonaj knaboj, kiuj estis 
postenigitaj tie sub komando de l' juna Lamberto“, 
senprokraste komencis surgrimpi du el la arboj. 


“Kion celas tiuj junuloj?” demandis sinjoro Pikviko abrupte. 


Li estis iom alarmita, ĉar li ne tute certis pri ebleco, ke la 
malprospero de la agrikultura fako, pri kiu li ofte aŭdis sufiĉe 
multe, devigis knabetojn de l' kamparo vivteni sin danĝere 


kaj hazarde prezentante sin kiel celojn por senspertaj 
sportantoj. 


“Nur komenci la ludon”, respondis sinjoro Vardlo, ridante. 
“Nur kion?” demandis sinjoro Pikviko. 

“Nu, klarlingve, timigi la frugilegojn”. 

“Ho, ĉu nur tion?” 

“Vi estas kontenta, ĉu?” 

“Jute”. 

“Bone. Ĉu mi komencu?” 

“Bonvolu”, diris sinjoro Vinklo, ĝoja pri ajna prokrasto. 
“Staru flanken do. Nun ek al”. 

La knabo kriis, kaj skuis branĉon surhavantan neston. Seso 
da junaj frugilegoj laŭte konversaciintaj elflugis por 
demandi, kio okazas. Responde pafis la maljuna sinjoro. 
Suben falis unu birdo, kaj la ceteraj forflugis. 

“Levu ĝin, Joĉjo”, diris la maljuna sinjoro. 

Vidiĝis rideto sur la vizaĝo de la junulo, dum li antaŭeniris. 
Malprecizaj imagoj pri frugilega pasteĉo traflosis lian 
fantazion. Li ridis, kiam li retroiris kun la birdo — tiu estis 


grasa specimeno. 


“Nu, sinjoro Vinklo”, diris la gastiganto, reŝargante la 
propran pafilon. “Pafu libere”. 


Sinjoro Vinklo antaŭeniris kaj celis sian pafilon. Sinjoro 
Pikviko kaj ties amikoj kaŭris senintence por eviti damaĝon 


pro la peza falaĵo da frugilegoj, kiun ili nepre atendis 
okazonta pro la detrua paftubo de sia amiko. Sekvis solena 
paŬzo... krio... flugilbatado... mallaŭta klako. 


“Ha!” diris la maljuna sinjoro. 
“Ĉu ĝi ne pafas?” demandis sinjoro Pikviko. 


“Mispafo”, diris sinjoro Vinklo, kiu estis tre pala: probable pro 
desapontiĝo. 


“Strange”, diris la maljuna sinjoro, prenante la pafilon. 
“Neniam antaŭe spertis mispafon iu el ili. He, mi tute ne 
vidas la prajmon”. 


“Benatu mia animo”, diris sinjoro Vinklo. “Konfesinde mi 
forgesis pri la prajmo!” 


La etan mankon oni korektis. Sinjoro Pikviko denove kaŭris. 
Sinjoro Vinklo antaŭenpaŝis kun mieno firma kaj rezoluta; 
kaj sinjoro Tupmano rigardis de malantaŭ arbo. La knabo 
kriis; kvar birdoj elflugis. Sinjoro Vinklo pafis. Aŭdiĝis kriĉo 
de homo — ne de frugilego — en korpa dolorego. Sinjoro 
Tupmano estis savinta la vivojn de multnombraj senofendaj 
birdoj, ricevinte porcion de la municio en sia brako 
maldekstra. 


Estus neeble priskribi la konfuzon kiu sekvis. Rakonti kiel 
sinjoro Pikviko en la unuaj ondiĝoj de sia emocio nomis 
sinjoron Vinklo “Sentaŭgulo!”; kiel sinjoro Tupmano kuŝis 
plata sur la tero; kaj kiel sinjoro Vinklo genuis terurite apud 
li; kiel sinjoro Tupmano vokis distrite per iu ina antaŭnomo, 
kaj poste malfermis unu okulon, kaj poste la duan, kaj poste 
refalis malantaŭen kaj fermis ambaŭ; — ĉio Ĉi estus tiel 
malfacile priskribebla detale, kiel estus pentri la poioman 
rekonsciiĝon de la misfortuna persono, la bandaĝadon de lia 


brako per poŝtukoj, kaj lian malrapidan rekondukon 
subtenate de la brakoj de liaj maltrankvilaj amikoj. 


Ili proksimiĝis al la domo. La sinjorinoj troviĝis ĉe la 
ĝardenpordo, atendante ilian alvenon kaj sian 
matenmanĝon. La fraŭlina onklino aperis; ŝi ridetis kaj 
gestis, ke ili marŝu pli rapide. Estis evidente, ke ŝi scias 
nenion pri la malfeliĉa okazaĵo. La kompatinda! Vere estas 
momentoj, kiam nescio estas efektiva kontento. 


lli pliproksimiĝis. 


“Nu, kio ja ĝenas la maljunan sinjoreton?” diris Izabela 
Vardlo. La fraŭlina onklino malatentis la komenton; ŝi 
supozis ĝin aludo al sinjoro Pikviko. Al ŝiaj okuloj Tresio 
Tupmano estas junulo; ŝi rigardis liajn jarojn per lupeo 
malgrandiga. 


“Ne timu”, alvokis la maljuna gastiganto, timante alarmi 
siajn filinojn. La eta societo tiel komplete ĉirkaŭis sinjoron 
Tupmano, ke tiuj ankoraŭ ne povis klare vidi la naturon de la 
akcidento. 


“Ne timu”, diris la gastiganto. 
“Kio okazis?” kriĉis la sinjorinoj. 
“Al sinjoro Tupmano okazis eta akcidento; jen ĉio”. 


La fraŭlina onklino eligis pikan kriĉon, histerie ekridis, kaj 
falis malantaŭen sur la brakojn de siaj nevinoj. 


“Ĵetu sur ŝin iom da malvarma akvo”, diris la maljuna sinjoro. 


“Ne, ne”, murmuris la fraŭlina onklino, “mi jam pli bonfartas. 
Bela, Emilia — kuraciston! Cu li vundiĝis?.. Ĉu li estas 
mortinta?.. Cu li... ha, ha, ha!” 


La fraŭlina onklino eksplodis je konvulsio numero du de 
histeria ridado kun intermitaj kriĉoj. 


“Trankviliĝu”, diris sinjoro Tupmano, emociita preskaŭ 
ĝislarme de tiu simpatiesprimo pro liaj suferoj. “Kara, kara 
sinjorino, trankviliĝu”. 


“Tiu voĉo estas lia!” ekkriis la fraŭlina onklino; kaj fortaj 
simptomoj de konvulsio numero tri senprokraste evoluigis 
sin. 


“Ne agitiĝu, mi petegas vin, plej kara sinjorino”, diris sinjoro 
Tupmano kalmige. “Mi tre malmulte vundiĝis, mi certigas 
vin”. 


“Do vi ne estas mortinta!” eligis la histeriulino. “Ho, diru, ke 
vi ne estas mortinta!” 


“Ne stultumu, Raĥaela”, enmetis sinjoro Vardlo, iom pli 
krude ol konvenis al la poezieca naturo de la sceno. “Kiom 
diable utilas, ke li diru sin nemortinta?” 


“Ne, ne, mi ne estas mortinta”, diris sinjoro Tupmano. “Mi 
bezonas nenies helpon krom la via. Permesu, ke mi apogu 
min per via brako”. Li aldonis flustre: “Ho, Fraŭlino Rahaela!” 


La agitita damo proksimiĝis, kaj proponis sian brakon. Ili 
turnis sin en la matenmanĝan ĉambreton. Sinjoro Tresio 
Tupmano malferoce premis ŝian manon al siaj lipoj, kaj sinkis 
sur la kanapon. 


“Ĉu vi svenemas?” demandis la maltrankvila Raĥaela. 


“Ne”, diris sinjoro Tupmano. “Estas nenio. Mi pli bone fartos 
baldaŭ”. Li fermis siajn okulojn. 


“Li dormas”, murmuris la fraŭlina onklino. (Liaj vidorganoj 
jam estis fermitaj preskaŭ dudek sekundojn.) “Kara... kara... 
sinjoro Tupmano!” 


Sinjoro Tupmano salte stariĝis. 

“Ho, diru denove tiujn vortojn!” li ekkriis. 

La damo ektikis. 

“Espereble vi ne aŭdis ilin?” ŝi diris embarasite. 


“Ho jes, mi aŭdis!” respondis sinjoro Tupmano, “ripetu ilin. 
Se vi deziras, ke mi rekonsciiĝu, ripetu ilin”. 


“Ĉit!” diris la damo. “Mia frato”. 


Sinjoro Tresio Tupmano reokupis sian antaŭan pozicion; kaj 
sinjoro Vardlo, kune kun kuracisto, envenis la ĉambron. 


La brako estis ekzamenita, la vundo estis bandaĝita kaj 
difinita kiel tre malgrava; kaj kiam la mensoj de la societo 
estis tiel trankviligitaj, oni eksatigis siajn apetitojn kun 
mienoj, al kiuj estis redonitaj esprimoj de feliĉo. Nur sinjoro 
Pikviko estis silenta kaj sinretena. Dubon kaj malfidon vidigis 
lia vizaĝo. Lia fido pri sinjoro Vinklo estis skuita — skuegita 
— per la matenaj okazaĵoj. 


“Ĉu vi ludas kriketon?” demandis sinjoro Vardlo al la 
tiraljoro. 


Alian fojon sinjoro Vinklo respondus jese. Li konsciis la 
delikatecon de sia situacio, kaj modeste respondis: 


“Ne”. 


“Ĉu vi, sinjoro?” demandis sinjoro Snodgraso. 


“lam mi estis ludanto”, respondis la gastiganto; “sed mi jam 
rezignis pri tio. Mi pagas kotizon al la ĉi-tiea klubo, sed mi ne 
ludas”. 


“Grava matĉo okazos hodiaŭ, ĉu ne vere”, diris sinjoro 
Pikviko. 


“Jes”, respondis la gastiganto. “Kompreneble vi ŝatus spekti 
ĝin”. 


“Mi, sinjoro”, respondis sinjoro Pikviko, “ŝatas spekti ĉiujn 
sportojn, kiujn oni povas sendanĝere partopreni, kaj ĉe kiuj 
la maltrafaj rezultoj de malspertuloj ne endanĝerigas 
homajn vivojn”. 


Sinjoro Pikviko paŭzis, kaj rigardadis senĉese sinjoron 
Vinklo, kiu kuntiriĝis pro la serĉema atento de sia estro. Post 
kelkaj minutoj la grandiozulo forturnis siajn okulojn, kaj 
aldonis: 


“Ĉu ni prave lasus nian vunditan amikon al prizorgo de la 
damoj?” 


“Ne eblus lasi min en manoj pli kapablaj”, diris sinjoro 
Tupmano. 


“Tute ne eblus”, diris sinjoro Snodgraso. 


Do estis decidite, ke sinjoron Tupmano oni lasos hejme 
prizorgatan de la virinoj; kaj ke la ceteraj gastoj, gvidate de 
sinjoro Vardlo, aliros la lokon kie okazos tiu lertomontrado, 
kiu vekis la tutan Mageltonon el ĝia torporo kaj inokulis 
Dingledelon per febra ekscitiĝo. 


Pro tio ke ilia promenejo, kiu longis ne pli ol du mejlojn, 
trapasis ombrumitajn vojetojn kaj izolajn padojn, kaj ĉar ilia 
interparolado temis pri la ĉarma scenaro, kiu ĉirkaŭis ilin 


ĉiuflanke, sinjoro Pikviko preskaŭ bedaŭris la uzitan 
rapidecon, kiam li trovis sin sur la ĉefstrato de la urbo 
Mageltono. 


Ĉiu havanta topografian emon tre bone scias, ke Mageltono 
estas urbo jure rekonata, kun urbestro, burĝoj kaj honoraj 
civitanoj; kaj ĉiu studinto de la alparoloj de la urbestro al la 
honoraj civitanoj, aŭ de la honoraj civitanoj al la urbestro, aŭ 
de ambaŭ al la burĝoj, aŭ de ĉiuj tri al la parlamento, el tio 
lernis kion ili devis scii anticipe, ke Mageltono estas antikva 
kaj lojala burgo, kuniganta energian subtenon de kristanaj 
principoj kun senlaca ligateco al la rajtoj komercaj. Por tiujn 
vidigi, la urbestro, burĝaro kaj ceteraj civitanoj prezentis 
diversokaze ne malpli ol mil kvarcent dudek petskribojn 
kontraŭ daŭrigo de nigrula sklaveco en eksterlando, — kaj 
saman nombron kontraŭ ajna entrudiĝo en la enlandan 
fabriksistemon; sesdek ok favore al vendado de postenoj en 
la eklezio, kaj okdek ses favore al malpermeso de dimanĉa 
komercado surstrate. 


Sinjoro Pikviko staris sur la ĉefstrato de tiu meritoplena urbo 
kaj rigardis kun scivolema mieno, al kiu ne mankis intereso, 
la ĉirkaŭajn objektojn. Vidiĝis aperta placo por la foiro; kaj 
meze de ĝi granda gastejo kun ŝildofosto montranta 
objekton tre oftan en arto sed malofte renkontatan en la 
naturo — nome, bluan leonon kun tri kurbaj kruroj en la 
aero, sin ekvilibrigantan sur la ekstrema pinto de la meza 
ungego sur la kvara piedo. En la vidkampo troviĝis oficejo 
de aŭkciisto-fajrasekuristo, grenvendejo, tolaĵvendejo, 
selfarejo, distilejo, spicistejo, kaj Ŝŝuvendejo — tiu lasta 
varejo estis utiligata ankaŭ por distribuado de ĉapoj, 
ĉapeloj, vestaĵoj, katunaj ombreloj kaj utilaj informoj. Vidiĝis 
ruĝbrika domo kun malgranda pavimita korto antaŭe, kiu 
rekoneble apartenis al la advokato; kaj vidiĝis, cetere, alta 
ruĝbrika domo kun ĵaluzioj kaj granda latuna nomtabulo sur 
kiu estis bone legebla anonco, ke ĝi apartenas al la 


kuracisto. Kelkaj knaboj sin direktis al la kriketludejo: kaj du- 
tri butikistoj starantaj en la butikaj enirejoj aspektis kvazaŭ 
ili tre volonte sin direktus samloken, kion ili efektive 
povintus fari ne perdante tial tre multe da komerco. Sinjoro 
Pikviko, paŭzinte por fari tiujn observojn, prinototajn je 
okazo pli konvena, rapidis reatingi siajn amikojn, kiuj jam 
forturniĝis de la ĉefstrato kaj vidis la batalkampon. 


La golejoj estis starigitaj, kaj ankaŭ tendega duopo kie la 
konkurantaroj ripozu kaj refreŝiĝu. La ludo ankoraŭ ne 
komenciĝis. Du-tri dingledelanoj, kaj tut-mageltonanoj, 
amuziĝis majestmiene ĵetante pilkon senzorge de mano al 
mano; kaj pluraj aliaj sinjoroj vestitaj same kiel ili en pajlaj 
ĉapeloj, flanelaj jakoj, kaj blankaj pantalonoj — kostumo en 
kiu ili tre aspektis kiel amatoraj Ŝtonmasonistoj — lokiĝis 
ĉirkaŭ la tendoj, al unu el kiuj kondukis la partion sinjoro 
Vardlo. 


Plurdekoj da “Kiel-vi-fartas?” salutis la alvenon de la maljuna 
sinjoro; kaj ĝenerala levado de pajlaj ĉapeloj kaj 
antaŭenkliniĝo de flanelaj jakoj sekvis la prezentadon de liaj 
gastoj kiel sinjoroj el Londono, kiuj tre deziras spekti la 
okazaĵojn de la tago, kiujn, — li ne dubas, — ili treege ĝuos. 


“Prefere enpaŝu la tendegon, ŝajnas al mi, sinjoro”, diris unu 
tre korpulenta sinjoro, kies korpo kaj kruroj aspektis kiel 
duono de giganta rulaĵo da flanelo starigita sur duopo da 
plenblovitaj kusenkovriloj. 


“Tion vi trovos pli agrabla, sinjoro”, urĝis alia korpulentulo, 
kiu forte similis la alian duonon de la menciita flanelrulaĵo. 


“Vi tre afablas”, diris sinjoro Pikviko. 
“Ĉi tien”, diris la unua parolinto. “Ĉi tie oni noĉas“ — temas 


pri la plej taŭga loko sur la tuta kampo”; kaj la kriketludonto, 
anhelante antaŭen, kondukis ilin al la tendo. 


“Bonega ludo — vigla sporto — bela ekzerciĝo — tre”, estis 
la vortoj, kiuj trafis la orelojn de sinjoro Pikviko kiam li eniris 
la tendon; kaj la unua vidiĝis al liaj okuloj lia verdvestita 
amiko de la Roĉestera diliĝenco kiu paroladis, ne malmulte 
ĝojigante kaj edifante elektitan rondon da elektitoj el Tut- 
mageltono. Liaj vestaĵoj estis iom plitaŭgigitaj, kaj li surhavis 
botojn; sed li estis nemiskonebla. 


Tiu fremdulo tuj rekonis siajn amikojn, impetis antaŭen kaj 
kaptinte la manon de sinjoro Pikviko, trenis lin al seĝo laŭ sia 
kutima senhezito, la tutan tempon parolante kvazaŭ la tuta 
organizado okazis sub lia aparta patronado kaj instrukcioj. 


“Ĉi tien — ĉi tien — bonega amuziĝo — multe da biero — 
okshoftoj da; tranĉaĵoj da bovaĵo — kastritaj bovoj; mustardo 
— laŭ furgonŝarĝoj; glora tago — sidiĝu — sentu vin hejme 
— ĝojas revidi vin — tre”. 


Sinjoro Pikviko laŭordone sidiĝis, kaj ankaŭ sinjoro Vinklo kaj 
sinjoro Snodgraso obeis la instrukciojn de sia mistera amiko. 
Sinjoro Vardlo spektis tion, silente mirante. 


“Jen sinjoro Vardlo — unu el miaj amikoj”, diris sinjoro 
Pikviko. 


“Amiko via! — Kara sinjoro, kiel vi fartas? — Amiko de amiko 
mia — donu al mi la manon, sinjoro”. 


La fremdulo kaptis la manon de sinjoro Vardlo kun la tuta 
fervoro de proksima intimeco multjara, kaj poste retroiris 
unu-du paŝojn kvazaŭ por plene trarigardi lian vizaĝon kaj 
lian figuron, kaj poste manpremis lin denove, se eble pli 
varme ol antaŭe. 


“Nu, kaj kiamaniere vi trafis ĉi tien?” diris sinjoro Pikviko, 
kun rideto en kiu bonkoreco baraktis kontraŭ surpriziĝo. 


“Vidu”, respondis la fremdulo, “gastante en la Krono — 
Krono en Mageltono — renkontis societon — flanelaj jakoj — 
blankaj pantalonoj — anĉovaj sandviĉoj — rostitaj renoj — 
bonegaj homoj — gloraj”. 


Sinjoro Pikviko sufiĉe bone sciis la stenografian sistemon de 
la fremdulo por kompreni laŭ tiu rapida kaj sporada 
komuniko, ke li iel starigis konatecon kun la tut- 
mageltonanoj, kiun li evoluigis, laŭ maniero propra al si, ĝis 
tiu kvanto da kamaradeco je kiu povas esti facile fondita 
ĝenerala invito. Lia scivolo estis tial kontentigita, kaj 
surmetinte la okulvitrojn li pretigis sin por spekti la ludon, 
kiu ĵus komenciĝis. 


Tut-mageltono estis la unuaj batontoj; kaj la intereso 
intensiĝis kiam sinjoro Damkinzo kaj sinjoro Podro, du el la 
plej famaj anoj de tiu tre distinginda klubo, marŝis batil-en- 
mane al siaj respektivaj golejoj. Sinjoro Lufeo, la plej elstara 
ornamaĵo de Dingledelo, estis elektita por pilki kontraŭ la 
timinda Damkinzo, kaj sinjoro Stragelzo estis elektita por 
plenumi la saman bonkoraĵon kontraŭ la ĝis tiam nevenkita 
Podro. Pluraj ludantoj estis starigitaj por “gardi” en diversaj 
lokoj sur la kampo, kaj ĉiu el ili kreis al si la ĝustan sintenon 
per metado de po unu mano sur ĉiu genuo kaj per profunda 
kliniĝo kvazaŭ li pretigus sian dorson por komencanto en 
ŝafsaltado. Ĉiuj regulaj ludantoj faras simile; — efektive 
estas ĝenerale supozate, ke tute maleblas gardi ĝuste en 
ajna alia pozicio. 


La ludgvidistoj estis postenitaj malantaŭ la golejoj; la 
registrantoj pretiĝis por noĉi la poentojn; senspira silento 
sekvis. Sinjoro Lufeo retroiris kelkajn paŝojn malantaŭ la 
golejo de la pasiva Podro, kaj premis la pilkon al sia dekstra 
okulo dum kelkaj sekundoj. Damkinzo memfide atendis ĝian 
alvenon kun okuloj fiksitaj al la moviĝoj de Lufeo. 


“Lud'!” subite kriis la batanto. 


La pilko flugis el lia mano rekte kaj rapide al la meza paliseto 
de la golejo. La singarda Damkinzo estis atenta; ĝi falis sur 
la ekstremon de la batilo, kaj forsaltis foren super la kapoj de 
la gardantoj, kiuj ĵus kliniĝis sufiĉe malalten por ebligi ke ĝi 
superflugu ilin. 


“Kuru... kuru... alian. — Nu, jam alĵetu ĝin — ale ĝin — haltu 
tie — alian — ne — jes — ne — ale ĝin, ale ĝin!” 


Tiaj krioj sekvis la baton; kaj ĉe ties fino Tut-mageltono jam 
gajnis du poentojn. Ankaŭ Podro ne postrestis en meritado 
de laŭroj por garni sin kaj Mageltonon. Li baris la dubindajn 
ĵetojn, maltrafis la malbonajn, trafis la bonajn kaj sendis ilin 
fluge al ĉiuj partoj de la kampo. La gardantoj varmiĝis kaj 
laciĝis; la batantojn oni ŝanĝis kaj ili batadis ĝis doloris la 
brakoj; sed Damkinzo kaj Podro restis nevenkitaj. Se iu 
maljuneta sinjoro provis haltigi la pilkon, ĝi ruliĝis inter liaj 
kruroj aŭ forglitis inter la fingroj. Se iu sveltulo provis kapti 
ĝin, ĝi frapis lin sur la nazon kaj agrable resaltis duoble 
impete, dum la okuloj de la sveltulo larmpleniĝis kaj lia 
korpo tordiĝis angore. Se ĝi estis ĵetita rekte al golejo, 
Damkinzo jam alvenis tien antaŭ la pilko. Resume, kiam 
Damkinzo estis kapte eksigita, kaj Podro batil-trafe eksigita, 
Tut-mageltono jam noĉis kvindek kvar, dum la poentaro de 
la Dingledelanoj estis tiel manka kiel iliaj vizaĝesprimoj. La 
totalo estis tro granda por esti reatingita. Vane faris la avida 
Lufeo kaj la entuziasma Stragelzo ĉion sugestitan de la lerto 
kaj sperto por regajni la perdaĵon de Dingledelo en la batalo; 
— estis senutile; kaj frue dum la decidiga ludo cedis, kaj 
Dingledelo konfesis la superan bravecon de Tut-mageltono. 


Intertempe la fremdulo manĝis, trinkis kaj parolis senĉese. 
Post ĉiu lerta bato li esprimis sian kontenton kaj aprobon de 
la batinto laŭ maniero tre degna kaj supereca, kiu sendube 


tre plaĉis al la koncerna persono; kaj pri ĉiu fuŝa kaptoprovo 
kaj ĉiu malsukcesa provo haltigi la pilkon, li lanĉis al la kapo 
de la koncerna individuo sian personan malaprobon pertiaj 

akuzoj kiaj “Ha, ha! Stupidulo”, “Aj, buterfingrulo”, “Fuŝulo”, 
“Blago” kaj tiel pluaj ekkrioj kiuj ŝajnis difini lin laŭ la opinio 
de ĉiuj ĉirkaŭstarantoj plej elstara kaj nedubebla taksisto pri 
la tuta arto kaj mistero de la nobla kriketa ludo. 


“Bonega ludo — brave ludite — kelkaj batoj admirindaj”, 
diris la fremdulo, kiam ambaŭ ludantaroj amase eniris la 
tendon fine de la ludo. 


“Vi ludis kriketon, ĉu ne, sinjoro?” demandis sinjoro Vardlo, 
kiun ege amuzis lia parolemo. 


“Ĉu ludis? Nepre faris — milfoje — ne ĉi tie — Okcidentaj 
Indioj — ekscita afero — arda tasko — tre”. 


“Certe en tia klimato tio estis laboro varma”, komentis 
sinjoro Pikviko. 


“Ĉu varma?” ruĝarda — brula — braĝa. lam ludis ludon — 
unuopa golejo — amiko de la kolonelo — Kavaliro Tomaso 
Blazo — kiu akiris la plej multnombran poentaron. — Gajnis 
la rajton — la unua batado — je l' sepa matene — ses 
indiĝenoj por gardi — ekbatis, restis batanta — fortega 
varmo — indiĝenoj ĉiuj svenis — forportitaj — mendis alian 
sesopon — ankaŭ svenis — forportis la kolonelon — ne 
konsentis cedi — fidela servanto — Kvanko Samba — lasta 
restanto — suno tiom varmega, batilo veziketiĝis, pilko 
haŭtbruligita bruniĝe — kvincent sepdek poentoj — iom 
elĉerpita — Kvanko kolektis lastan forton — trafis golejon — 
forbatis min — mi banis min kaj eliris, por vespermanĝi”. 


“Kaj kio okazis pri kiel-li-nomiĝis, sinjoro?” demandis iu 
maljuna sinjoro. 


“Ĉu Blazo?” 

“Ne — la alia sinjoro. 
“Ĉu Kvanko Samba?” 
“Jes, sinjoro”. 


“Kompatinda Kvanko — neniam refortiĝis — por mi daŭre 
ludis — por si sin fortrudis — mortis, sinjoro”. 


Tiam la fremdulo ŝovis sian vizaĝon en brunan kruĉon, sed 
ĉu por kaŝi sian emocion, ĉu por sorbi ĝian enhavon, tion ni 
ne povas senhezite aserti. Ni scias nur, ke li subite paŭzis, 
enspiris longe kaj profunde, kaj spektis malaplombe kiam du 
el la ĉefaj membroj de la Dingledela klubo proksimiĝis al 
sinjoro Pikviko kaj diris: 


“Ni intencas partopreni ordinaran vespermanĝon en la Blua 
Leono, sinjoro; ni esperas, ke vi kaj viaj amikoj aliĝos”. 


“Kompreneble”, diris sinjoro Vardlo, “inter niaj amikoj ni 
inkluzivas sinjoron...” li rigardis al la fremdulo”. 


“Tinto”, diris tiu multtalentulo, tuj kaptinte la aludon. “Tinto, 
Alfredo Tinto, sinjoro, el Neniu Halo, Nenie”. 


“Mi nepre tre volonte”, diris sinjoro Pikviko. 


“Ankaŭ mi”, diris sinjoro Alfredo Tinto, kroĉante unu brakon 
de sinjoro Pikviko kaj alian de sinjoro Vardlo, dum li flustris 
konfidence en la orelon de la unua sinjoro. 


“Diable bona vespermanĝo — malvarma, sed bonega — 
engvatis ĉi-matene la ĉambron — kokidoj kaj pasteĉoj, kaj 
ĉio tia — agrablaj homoj, jenaj — ankaŭ bonkondutaj — tre”. 


Ĉar nenio pli estis aranĝenda, la partio dise po du aŭ tri 
ekvagis en la urbon; kaj post malpli ol kvaronhoro ili estis 
sidiĝintaj en la granda salono de la gastejo Blua Leono, 
Mageltono — kie sinjoro Damkinzo prezidis kaj sinjoro Lufeo 
vicprezidis. 


Okazis multege da parolado kaj klakado de tranĉiloj kaj 
forkoj kaj teleroj: multe da ĉirkaŭkurado far tri pezkapaj 
kelneroj, kaj rapida malapero de la solidaj nutraĵoj sur la 
tablo; al ĉiu unuopa ero de la konfuzo la sprita sinjoro Tinto 
anstataŭis minimune ses ordinarajn personojn. Kiam ĉiuj kiel 
eble plej finmanĝis, la tablotukon oni forigis, boteloj, glasoj 
kaj desertoj estis surtabligitaj; kaj la kelneroj eliris por 
“ordigi”, aŭ alivorte por akiri por propra privata utiligo kaj 
profito ĉiujn ajn restaĵojn de la manĝaĵoj kaj trinkaĵoj kiujn ili 
sukcesis enmanigi al si. 


Inter la ĝenerala zumo de ĝuo kaj konversacio kiu sekvis, 
troviĝis eta viro kun pufa Diru-nenion-al-mi, aŭ-mi- 
kontraŭdiros-vin speco de la mieno, kiu restis tre kvieta. De 
tempo al tempo li ĉirkaŭrigardis, kiam la konversacioj 
malstreĉiĝis, kvazaŭ li pripensus enŝovi ion tre gravan, kaj 
okaze eligante mallongan tuson neesprimeble grandiozan. 
Finfine, dum momento relative silenta, la etulo vokis per tre 
laŭta solena voĉo: 


“Sinjoro Lufeo!” 


Ĉiuj silentiĝis profunde senmove dum la alparolito 
respondis: 


“Sinjoro!” 


“Mi deziras direkti al vi kelkajn vortojn, sinjoro, se vi petos, 
ke la sinjoroj plenigu siajn glasojn”. 


Sinjoro Tinto eligis patronecan “Aŭskultu, aŭskultu!”, kiun 
reeĥis la ceteraj ĉeestantoj; kaj post plenigo de la glasoj la 
Vicprezidanto vidigis mienon de saĝeco meze de kompleta 
atento, kaj diris: 


“Sinjoro Staplo”. 


“Sinjoro”, diris la etulo stariĝante, “mi deziras direkti tion, 
kion mi diros, al vi kaj ne al nia inda prezidanto, ĉar nia inda 
prezidanto estas certagrade — efektive grandgrade — la 
temo de tio, kion mi intencas diri, aŭ, mi diru prefere...” 


“Aserti”, proponis sinjoro Tinto. 


“Jes, aserti”, diris la etulo. “Mi dankas mian honorindan 
amikon, se li permesas, ke tiel mi nomu lin — (kvaro da 
“bone', el kiuj unu certe de sinjoro Tinto) — pro la propono. 
Sinjoro, mi estas Delano — Dingledelano (huraoj). Mi ne 
rajtas pretendi la honoron esti ano de la loĝantaro de 
Mageltono; kiel mi ankaŭ, sinjoro, malkaŝe konfesas, ke mi 
ne avidas tiun honoron; kaj mi klarigos la kialon, sinjoro — 
('Aŭskultu!'); al Mageltono mi volonte agnoskas ĉiujn 
honorojn kaj distingojn, kiujn ĝi juste rajtas pretendi — tiuj 
estas tro multnombraj kaj tro bonkonataj, ke ili postulu de mi 
helpon aŭ listigon. Sed, sinjoro, dum ni memoras, ke 
Mageltono naskis iun Damkinzon kaj iun Podron, ni neniam 
forgesu, ke Dingledelo rajtas fanfaroni pri iu Lufeo kaj iu 
Stragelzo. (Laŭtaj huraoj.) Oni ne supozu, ke mi deziras 
malpliigi la meritojn de la unuaj sinjoroj. Sinjoro, mi envias 
la riĉaĵon de iliaj propraj sentoj ĉi-okaze. (Huraoj.) Ĉiu el miaj 
aŭskultantoj verŝajne konas la respondon eligitan de 
persono, kiu loĝis en barelo, al Imperiestro Aleksandro: “Se 
mi ne estus Diogeno”, li diris, “mi volus esti Aleksandro”. Mi 
eble rajtas imagi, ke tiuj sinjoroj diras, “Se mi ne estus 
Damkinzo, mi volus esti Lufeo; se mi ne estus Podro, mi 
volus esti Stragelzo'. (Entuziasmo.) Sed, sinjoroj de 


Mageltono, ĉu nur pro kriketo viaj samurbanoj estas elstaraj? 
Ĉu vi ne lernis pri Damkinzo kaj decidemo? Ĉu vi neniam 
lernis pri Podro kaj propraĵo? (Granda aplaŭdado.) Ĉu vi 
neniam, luktante por viaj rajtoj, liberoj kaj privilegioj, 
reduktiĝis, se nur momente, al hezitado kaj malespero? Kaj 
kiam vi estis tiel deprimita, ĉu la nomo Damkinzo ne 
reflamigis en via brusto la ĵus estingitan fajron; kaj ĉu vorto 
de tiu homo ne flamigis ĝin tiel arde, kvazaŭ ĝi neniam 
estingiĝus? (Granda huraado). Sinjoroj, mi petas ĉirkaŭigi 
per riĉa nimbuso da entuziasmaj huraoj la kunigitajn 
nomojn: “Damkinzo kaj Podro'”. 


Tie la etulo silentiĝis, kaj tiam la ĉeestantaro komencis 
laŭtigon de voĉoj kaj pugnobaton de tabloj, kiuj daŭris pli- 
malpli senintermite dum la cetero de la vespero. Aliaj tostoj 
estis proponitaj. Sinjoro Lufeo kaj sinjoro Stragelzo, sinjoro 
Pikviko kaj sinjoro Tinto, ĉiu siavice estis la temo de 
senrezerva laŭdado; kaj ĉiu siavice redonis dankon pro la 
honoro. 


Pro nia entuziasmo pri la nobla tasko al kiu ni dediĉis nin, ni 
spertus senton de fiero neesprimebla, kaj konscion pri 
faritaĵo meritanta senmortecon, de kiuj ni nun estas 
senigitaj, se ni povus elmeti antaŭ niaj ardaj legantoj etan 
resumon de tiuj paroladoj. Sinjoro Snodgraso, kiel kutime, 
skribis amasegon da notoj, kiuj sendube liverus informojn 
plej utilajn kaj valorajn, se la brula elokvento de la vortoj aŭ 
la febra influo de la vino ne estus malfirmigintaj la manon de 
tiu sinjoro, tiel ke lia skribo iĝis preskaŭ nelegebla, kaj lia 
stilo tute nekomprenebla. Pere de pacienca esplorado ni 
sukcese deĉifris kelkajn signojn, kiuj svage similas la nomojn 
de la parolintoj; kaj ni ankaŭ povas rimarki enskribon de 
kanto (supozeble kantita de sinjoro Tinto), en kiu la vortoj 
“bovlo”, “brilanta”, “rubena”, “hela” kaj “vino” ripetiĝas ofte 
kaj intermite. Ŝajnas al ni ankaŭ, ke ni povas deĉifri ĉe fino 
mem de la notoj iun malklaran aludon al “rostitaj ostoj”; 

poste la vortoj “malvarme” kaj “ekstere” vidiĝas; sed, pro tio 
ke eventuala hipotezo bazita sur ili necese apogiĝus al nura 
konjektado, ni ne emas okupiĝi pri ajnaj konjektoj, kiujn ili 
eble naskus. 


Ni reiru do al sinjoro Tupmano; aldonante nur ke je kelkaj 
minutoj antaŭ la tiunokta mezo oni aŭdis la kunvenon de 
noblaj loĝantoj el Dingledelo kaj Mageltono kanti, tre 
senteme kaj emfaze, jenan belan kaj patosan nacian 
melodion: 


Ne hejmen ĝis mateno, 
Ne hejmen ĝis mateno, 
Ne hejmen ĝis mateno, 
ĝis veno de l' taglum'. 

1 


Eterna VicPrezidanto, Membro de Klubo Pikvika. 


2 


Ĝenerala Prezidanto, Membro de Klubo Pikvika. 


3 


lia balancilo — La angla vorto swing en la originala frazo 
(The praise of mankind was his swing...) tiutempe asociiĝis 
kun incendio, ĉar per la nomo “Kapitano Swing” estis 
subskribataj leteroj minacantaj aranĝi incendion al riĉaj 
bienmastroj. Cetere, temas pri misdatigo, ĉar la minacaj 
leteroj de Swing estis dissendataj en la 1830aj jaroj, dum la 
koncerna fragmento priskribas eventojn de printempo 1827. 


4 


Stacia servisto (waterman). Tiu servisto prizorgis en la 
diliĝencaj kaj poŝtaj stacioj trinkigon de la ĉevaloj kaj 
laŭvicigon de la veturontoj. 


5 


Pentonvilo (Pentonwil). Periferia Londona distrikto, ĉe kiu 
finiĝis Gosvelostrato, en kiu sinjoro Pikviko loĝis. 


6 


Informisto (informer). Familiara nomo por civilulo 
informanta la policon pri eldiroj kaj konvinkoj de popolanoj. 


7 


Birminghamaj butonoj. Falsaj moneroj, nomitaj laŭ 
Birminghamo, kiu estis tiutempe centro de monerfalsado. 


8 


Vajthalo (Whitehall). Grava strato centre de la Civito de 
Londono, ricevinta sian nomon laŭ la palaco Whitehall, el 
kies fenestro reĝo Karlo la Unua estis kondukita al eŝafodo 
kaj ekzekutita en 1649. En 1698 la palaco forbrulis, kaj 
restis nur unu konstruaĵo. 


9 


Atentinda ekzemplo de la profeta povo de la imagkapablo 
de sinjoro Tinto; tiu ĉi dialogo okazis en 1827, sed la 
revolucio en 1830. (Noto de la aŭtoro) 


10 


Saksaj pordetoj. Pordoj en la “saksa stilo”, kiu karakterizis 
la arkitekturon de Anglujo antaŭ ties konkero fare de la 
normandoj en 1066. 


11 


Duonkrono. Duono de la krono. Krono: 5-ŝilinga monero, 
kvarono de la brita pundo. 


12 


Kento (Kent). Administra unuo sud-oriente de Londono. 


13 


Duongineo. Duono de la gineo. Gineo (guinea) 21-ŝilinga 
monero. 


14 


Drako. Bildo de la Drako, venkita de la Sankta Georgo, sur 
la reverso de la suvereno (ora monero kun la valoro 1 pundo 
= 20 ŝilingoj). Oni ne scias precize, kial ĉe la ĵetludo ĝi estis 
slange nomata virino, eble tial Dikenso supozis, ke sinjoro 
Tinto nomis la drakon virino pro ĝentileco. 


15 


Aleksandro Selkirko. (Alexander Selkirk, 1676-1721). 
Skota maristo, elŝipigita al neloĝata insulo Mas a Tierra (674 
km de Ĉilio) kaj loĝinta tie sola en 1704-1709. Lia 
vivhistorio inspiris Danielon Defoe verki la romanon pri 
Robinsono Kruso (1719). 


16 


Neguso (negus). Alkohola trinkaĵo el portvino aŭ ŝereo, 
miksita kun varma akvo, sukero kaj spicaĵoj; ĝi estas nomita 
laŭ la unua kunmiksinto, kolonelo Francis Negus (?-1732) 


17 


Nigrokula Suzana. Protagonisto de balado de la angla 
poeto kaj dramaturgo John Gay (1685-1732). 


18 


Surea flanko. Londona distrikto sude de Tamizo. 


19 


Novrivera Akvorezervujo ... Novrivera Kompanio. La 
akvorezervejo kaj kompanio por liveri akvon al la norda 
Londono. 


20 


Papo Johanino. Virino, kiu, laŭ mezepoka legendo, iĝis 
papo Johano VIII en la 855a jaro, post la morto de Leono IV. 
La reala papo Johano VIII gvidis la romkatolikan eklezion iom 
pli malfrue: dum 872-882. 


21 


Geedziĝo (matrimony). Reĝo kaj reĝino de la sama 
emblemo ĉe unu el la ludantoj. 


22 


Paroĥa azilo (workhouse). Labordomo, t.e. domo en kiu 
malriĉuloj loĝis kaj laboris. Poste ili transformiĝis al 
kadukulejoj. 


